Capitolul 1
Nou-născutul normal, prematuritatea, restricţia de creştere intrauterină şi alte categorii de nou-născuţi cu risc crescut

Date generale. Evaluarea maturităţii feto-neonatale.

În primul minut de viaţă, în sala de travaliu, atenţia medicului neonatolog trebuie să fie concentrată asupra funcţiilor vitale ale nou-născuţilor şi să evalueze capacitatea lor de adaptare la condiţiile noi de mediu. 

Examenul clinic al nou-născutului în primele ore de viaţă este un examen clinic mai detailat, care vizează, în principal, evaluarea maturităţii neonatale şi a caracteristicilor biologice, normale sau patologice, individuale. Abia în zilele următoare, raportînd datele obţinute la cele anterior cunoscute, se pot face examene care, din punct de vedere metodologic, seamănă cu cele ale sugarului.

În perioada neonatala, examenul clinic comportă trei obiective particulare:

· Descoperirea în primele ore de viaţă (încă din sala de naştere) a unor simptome şi semne de alarmă (un tratament precoce este, deseori, cel mai bun element de prognostic);

· Descoperirea unor malformaţii congenitale (ştiut fiind că ele nu se exprimă totdeauna precoce);

· Aprecierea stării morfologice şi funcţionale şi, în special, a stării neurologice (primul timp de evaluare a dezvoltării psihomotorii).

Evaluarea maturităţii neonatale este o noţiune teoretică ce raportează procesul de creştere şi diferenţiere la criteriul cronologic temporal.

În cazul nou-născutului, prin maturitate pentru o vârstă gestaţională se înţelege atingerea unei anumite dezvoltări somatice şi funcţionale în raport cu standardele acceptate pentru acea vârstă gestaţională. Desigur că între dezvoltarea somatică apreciată prin datele antropometrice (greutate, talie şi perimetru cranian) şi cea cronologică există o corelaţie, exprimată prin graficele creşterii intrauterine. Această relaţie este supusă multor variaţii (legate de factori genetici, nutriţionali, hormonali etc.), ceea ce nu permite aprecierea corectă a vârstei gestaţionale şi a greutăţii la naştere, una în raport cu cealaltă pornind de la datele standardizate.

Acest tip de grafic utilizat de neonatologi slujeşte la aprecierea tipului de dezvoltare şi la o corectă încadrare a nou-născutului (nou-născut la termen, prematur, subponderal, postmatur, supraponderal etc.) în momentul în care vârsta gestaţională se calculează, începând din prima zi a ultimei menstruaţii, în zile, săptămâni (cea mai folosită apreciere) sau luni de gestaţie. O vârstă gestaţională normală (sau naştere “la termen”) este cuprinsă între 38-42 săptămâni.

Sub 38 şi peste 42 săptămâni de gestaţie vorbim de depăşiri în minus sau în plus ale termenului, respectiv de prematuritate sau postmaturitate neonatală.

Tabel 1: Greutatea şi înălţimea nou-născutului în funcţie de vârsta gestaţională (pentru a 10a, 50a şi 90a percentilă).

	Vârsta gestaţională în săptămîni
	Greutatea în grame
	Înălţimea în cm

	
	10a
	50a
	90a
	10a
	50a
	90a

	28

29

30

31

32

33

34

35

36

37

38

39

40

41

42

43

44

45
	1000

1080

1210

1350

1510

1720

1930

2120

2290

2440

2590

2720

2840

2820

2980

2980

2980

2980
	1200

1400

1610

1840

2060

2270

2480

2670

2850

3010

3130

3250

3370

3450

3490

3490

3500

3500
	1900

2210

2540

2740

2960

3100

3270

3410

3520

3620

3720

3810

3910

4000

4080

4110

4130

4130
	35

36,3

37,6

39

40,5

41,9

43

44,2

45,3

46

46,6

47,2

47,5

47,6

47,7

47,8

47,8

47,8
	37,8

39,2

40,9

42,8

44,3

45,4

46,4

47,8

48

48,7

49,2

49,7

50

50,3

50,5

50,7

50,8

50,8
	44

45,8

47,8

48,7

49,1

49,5

49,9

50,3

50,6

51

51,4

51,7

52,1

52,5

52,8

53,1

53,4

53,4


Aprecierea vârstei gestaţionale după data ultimei menstruaţii este supusă riscului de eroare (necunoaştere, sângerări etc.). De aceea, sunt necesare uneori şi alte criterii de apreciere a vârstei gestaţionale sau de confirmare a acesteia.

În dezvoltarea biologică a fătului, două ţesuturi păstrează o relativ stabilă relaţie cronologică, şi anume, pielea şi ţesutul nervos. În absenţa unor factori patologici majori, sistemul nervos central şi pielea sunt mai puţin influenţate de factorii hormonali ai maturării decât plămânul, intestinul, ficatul etc. De aceea, ele au fost luate în considerare pentru a aprecia sau confirma vârstă gestaţională, aşa cum a fost calculată după data ultimei  menstruaţii. 

Tab. 2:  Rata de maturitate a fătului / nou-născutului 

a) maturitate neuro-musculară       

S-au introdus astfel în neonatologie noi criterii (scoruri) de apreciere a maturităţii fetale şi a vârstei gestaţionale. Astfel, scorurile reunite ale maturităţii neuromusculare  şi morfologice includ şi caracterizează mai corect prematuritatea extremă (Tabelul 2 şi 3).

	SCOR (a+b)
	SĂPTĂMÂNĂ

	-10
	20

	-5
	22

	0
	24

	5
	26

	10
	28

	15
	30

	20
	32

	25
	34

	30
	36

	35
	38

	40
	40

	45
	42

	50
	44


Nu trebuie uitat că o mulţime de alte date clinice, biologice şi ecografice, care se corelează cu vârstă gestaţională, pot aduce un spor de informaţie privind corecta interpretare a acesteia: mărimea uterului, valorile estriolului plasmatic şi urinar, studiul citologic al lichidului amniotic, diametrul biparietal etc.

Nou-născutul la termen

După durata gestaţiei, nou-născutul la termen se încadrează între 38-42 săptămâni, iar după greutatea de la naştere, între:

· 2500 – 4000 gr. sau mai mult (limite “largi”);

· 2900 – 3200 gr. (limite “înguste”).

Alţi parametri importanţi care caracterizează nou-născutul la termen sunt:   

· talia (lungimea), cu valori cuprinse între 48-52 cm;

· perimetrul cranian, cu valori cuprinse între 34-36 cm;

· perimetrul toracic, cu valori cuprinse între 33-34 cm;
· perimetrul abdominal, cu valori cuprinse între 31-32 cm.

Particularităţi morfologice 


În naşterea craniană se poate observa un craniu succedaneu, care este rezultatul încălecării oaselor boltei şi a bosei serosanguinolente. Bosa serosanguinolentă reprezintă o infiltraţie serohemoragică a părţii prezentate a fătului şi este accentuată în naşterile laborioase (ea depăşeşte suturile, pielea care o acoperă prezintă uneori peteşii şi echimoze şi, de regulă, se resoarbe în 1-2 zile). La nivelul feţei se pot observa cianoză, echimoze sau peteşii (la cazurile cu prezentaţie facială, contracţia mai accentuată şi de durată a colului asupra gâtului în timpul expulziei şi în distocia umerilor).


Fontanela anterioară (bregmatică) are formă romboidală, cu diagonalele cuprinse între 1-5 cm (frecvent 3-4 / 2-3 cm). Uneori aceasta poate fi prelungită de dehiscenţa suturilor cu care vine în contact.


Fontanela posterioară (lambdoidă) are o formă triunghiulară, este cuprinsă între lamele parietale şi occipitală, are dimensiuni mici (1/1,5 cm) şi este deschisă doar la 15-20( din nou-născuţi; se închide în primele săptămâni de viaţă.


Când disjuncţia suturilor este accentuată, se suspectează o hipertensiune intracraniană.


Tegumentele sunt de culoare roşie în prima zi de viaţă (eritem fiziologic), datorită vasodilataţiei, iar din ziua a 2-a eritemul retrocedează, tegumentele devin mai uscate şi se descuamează; descuamarea este furfuracee sau lamelară.


La naştere, pielea este acoperită de un înveliş grăsos, cenuşiu-albicios numit vernix caseosa. În viaţa intrauterină, acest înveliş protejează pielea de acţiunea lichidului amniotic, în timpul naşterii are rol “lubrifiant”, iar în primele ore de viaţă - rol bactericid şi de protecţie contra frigului.


În primele 3-4 zile de viaţă, unii nou-născuţi prezintă o erupţie benignă (maculă-papulă-veziculă), denumită eritem alergic. Elementele eruptive conţin numeroase eozinofile ("marker" al etiologiei alergice) şi dispar spre sfârşitul primei săptămâni de viaţă. Ele apar ca o consecinţă a “invaziei” microbiene a tubului digestiv, care începe după naştere şi duce la formarea “biocenozei” intestinale.


În prima săptămână de viaţă se remarcă la unii nou-născuţi un edem benign localizat la nivelul regiunii prepubiene, pleoapelor, dosului mâinii şi picioarelor (imaturitate tranzitorie de reglare hidroelectrolitică).


Pe piele (frunte, umeri, spate) se remarcă un păr fin, mătăsos, numit lanugo, care dispare după câteva zile de viaţă. 

Alte manifestări cutanate benigne sunt reprezentate de:

· pata mongoloidă, situată în regiunea sacrată, de culoare gri-albăstruie;

· milium, reprezentat de numeroase puncte sebacee de culoare gri-albicioasă, situate mai ales pe piramida nazală;

· angioamele capilare plane (pete roşietice), situate la nivelul pleoapelor, frunţii şi regiunii occipitale, care dispar în primul an de viaţă.

La nivelul ochilor se pot observa:

· edeme palpebrale şi hemoragii ale conjunctivelor bulbare, fără semnificaţie patologică.

· ochiul umed şi secreţia lacrimală continuă pot releva o impermeabilitate a canalului nazo-lacrimal (lăcrimarea la plâns apare mai târziu).

Alte particularităţi somatice demne de remarcat sunt :

· Gâtul este scurt, coloana vertebrală este rectilinie;

· Toracele este cilindric, iar abdomenul pare mare;

· Capul este mare şi reprezintă ¼ din lungimea corpului;

· Pavilioanele urechilor sunt cartilaginoase, plicaturate;

· Nodulii mamari şi plicile cutanate plantare sunt normal dezvoltate;

· Unghiile prezintă mici striaţii longitudinale, lungimea lor atinge pulpa degetelor la picioare şi o depăşeşte la mâini;

· Paniculul adipos subcutanat este prezent la faţă (bula lui Bichat), slab reprezentat pe torace şi membre şi absent pe abdomen.

· Cordonul ombilical format din o venă  şi 2 artere, cuprinse într-un ţesut conjunctiv mucos (gelatina Wharton), după ligaturare şi secţionare trece prin 3 faze:                            

· mumificare;

· formarea şanţului de eliminare la nivelul liniei amnio-cutanate;

· detaşare în ziua 5-7 de viaţă;

Plaga ombilicală se epitelizează treptat de la periferie către centru şi se cicatrizează; prin retracţia vaselor ombilicale cicatricea se înfundă;

· Sistemul muscular este slab dezvoltat; tonusul muscular scăzut imediat după naştere este repede înlocuit de o uşoară hipertonie cu predominenţă a flexorilor.

Particularităţi funcţionale :

Aparatul respirator :

· Frecvenţa respiratorie oscilează între 30-60 respiraţii/minut în prima zi, se reduce ulterior la 45-50 respiraţii/minut,

· Prima respiraţie, iniţiată imediat după naştere se exteriorizează printr-un ţipăt,

· Mecanismul iniţierii primei respiraţii este complex, dar se admit ca declanşanţi următorii factori:

· excitarea directă a centrilor respiratori de către CO2 acumulat în sânge în urma întreruperii circulaţiei feto-placentare

· pensarea cordonului ombilical

· contactul pielii cu aerul mai rece decât temperatura intrauterină

· excitaţiile toracice în cursul traversării canalului pelvi-genital

· diferenţa dintre presiunea intrauterină şi cea atmosferică

· aerul pătruns în alveole (va excita terminaţiile vagale, producând reflex expirator);

· Permeabilitatea căilor respiratorii şi integritatea forţei musculaturii respiratorii sunt esenţiale pentru iniţierea, întreţinerea şi stabilizarea respiraţiei,

· După naştere, concentraţia O2 din sânge creşte de la 50(  la 98( după 3 ore,

· Respiraţia este de tip abdomino-diafragmatic,

· Gaspul se poate întâlni adesea, fără semnificaţie patologică, traducând nevoia sporirii volumului de aer inspirat, imediat după naştere,

· Imediat după naştere se percep raluri umede mari la ascultaţie; acestea diminuă şi dispar la simpla aspiraţie faringiană.

Aparatul cardio-vascular:

· La naştere, aerarea alveolelor pulmonare creează presiune "negativă" în circulaţia pulmonară, cu scăderea rezistenţei arteriolare pulmonare şi suprimarea "barajului" circulator pulmonar; sângele din ventriculul drept este "chemat" în artera pulmonară, cel din atriul drept vine în venriculul drept, iar presiunea cavităţilor cardiace stângi devine superioară presiunii cavităţilor drepte.

· Gaura lui Botalo şi canalul arterial (deschise în viaţa fetală) se închid funcţional după naştere şi anatomic la vârsta de o lună.

· Frecvenţa bătăilor cardiace se stabilizează la sfârşitul primei săptămâni de viaţă la 160 bătăi/minut, iar la o lună oscilează între 130-150 bătăi/minut; zgomotele cardiace sunt embrio-cardice (cu durată egală) la naştere.

· EKG evidenţiază o prevalenţă a ventriculului drept asupra celui stâng;

· Circulaţia periferică este lentă, cu extremităţi reci, adesea cianotice, deşi concentraţia O2 arterial este normală.

· Nou-născutul prezintă o instabilitate vasomotorie relevată de înroşirea tegumentelor în timpul plânsului, paloare în timpul somnului şi, uneori, o asinergie a vasomotorilor, când un hemicorp este palid şi celălalt decliv, normal colorat sau uşor cianotic ("arlechin").

· Tensiunea arterială este în medie de 75/40 mmHg la naştere şi 85/50 mmHg între 2-4 săptămâni de viaţă.

Sângele:

· La naştere numărul de hematii este de 6-8 milioane/mm3, iar Ht = 55(; după hemoliza fiziologică, numărul de hematii scade la 4,5 milioane/mm3, iar Ht la 45(, până la vârsta de o lună.

· Hematiile sunt încărcate cu HbF în proporţie de 80(.

· Hb la naştere este de 20g( şi scade la o lună, în paralel cu scăderea eritrocitelor şi Ht.

· Leucocitele, în număr de 15.000/mm3 la naştere, scad la 8-10.000/mm3 în primele zile, iniţial cu o neutrofilie (70(), urmată de o limfocitoză la vârsta de o lună.
· Trombocitele oscilează între 150-300.000/mm3. 
Aparatul digestiv:

· Există o necoordonare între deglutiţie şi peristaltismul esofagian, care, coroborată cu relaxarea sfincterului esofagian, predispune la regurgitaţie.

· La naştere, tubul digestiv este pregătit pentru funcţiile postnatale, dar are imaturităţi pasagere.

· Digestia şi absorbţia sunt foarte bune pentru glucide, bune pentru proteine şi scăzute pentru lipide.

· Secreţia biliară este săracă în săruri biliare, iar eliminarea bilei este necorespunzătoare.

· Alimentul ideal este laptele uman.

· Suptul este un act reflex, cu centrul în bulb, prin care nou-născutul îşi revendică hrana de la mamă. Actul suptului are 2 faze : una de fixare a gurii pe mamelon şi aspirare, a doua de compresiune a mamelonului şi revărsarea laptelui în restul cavităţii bucale (gura joacă rol de pompă aspiratoare, iar limba de piston).

· Primul scaun al nou-născutului se numeşte meconiu şi se elimină în primele 2-3 zile; are o culoare verde-închis, consistenţă vâscoasă şi este format din: celule epiteliale digestive, bilă, colesterol şi secreţii ale tubului digestiv.

· Eliminarea meconiului este favorizată de acţiunea laxativă a colostrului; urmează scaunele de tranziţie, semilichide, care au în plus un conţinut lactat, şi apoi cele tipice de lapte, cu caracterele specifice felului alimentaţiei.

· În flora microbiană intestinală a nou-născutului alimentat natural domină bacili bifidus, iar în cea a nou-născutului alimentat artificial bacili coli.

Aparatul uro-genital:
· Rinichii au suprafaţa lobulată.

· La naştere, funcţia renală prezintă multe deficienţe tranzitorii:

· capacitate de eliminare scăzută a ureei, Na, Cl şi valenţelor acide

· amoniogeneza deficitară

· prag renal scăzut pentru bicarbonat şi, implicit, capacitate scăzută de a economisi bazele tampon;

· Nou-născutul are tendinţa de retenţie hidro-salină cu risc de edeme.

· Diureza este de 20ml la naştere şi ajunge la 300-350ml la o lună.

· Urina are aspect tulbure, este acidă şi hipotonă faţă de plasma; există o albuminurie fiziologică în primele zile de viaţă (0,25-0,5g/l).

· Organele genitale externe prezintă aspect de maturitate şi anume:

· la băieţi, testiculii sunt coborî ţi în scrot, iar scrotul este plicaturat pe toată suprafaţa

· la fetiţe, labiile mari acoperă labiile mici şi clitorisul.

Sistemul nervos şi organele de simţ:

· Nou-născutul este iniţial o fiinţă subcorticală (medulo-bulbo-mezencefalică); aceasta se traduce printr-o hipertonie musculară exagerată, cu o poziţie în flexie, care se accentuează în ţipăt;

· În primele ore de viaţă prezintă o stare de linişte (refacere în urma stresului naşterii), apoi motilitatea spontană devine explozivă, ţipătul viguros şi susţinut.

· Datorită mielinizării incomplete a fasciculelor piramidale, reflexele osteo-tendinoase sunt mai ample iar reflexul cutanat plantar Babinski este pozitiv. Activitatea motorie spontană se traduce prin mişcări anarhice, necoordonate.

· Există o hipertonie a flexorilor, normală la nou-născut.

· Reflexele neonatale (arhaice) sunt caracteristice şi traduc imaturitatea cortexului cerebral şi gradul diminuat de inhibiţie a zonelor de la baza creierului.

· Lichidul cefalo-rahidian este limpede, xantocromic, albuminorahia este de 0,3-0,5g%, iar reacţia Pandy este pozitivă.

· Sensibilitatea la lumină este prezentă de la naştere şi se poate dovedi prin faptul că ochiul rămâne fixat la o sursă de lumină blândă când capul se roteşte în partea opusă.

· Auzul este prezent de la naştere şi poate fi testat printr-un sunet blând care determină mişcarea capului sau a pleoapelor.

Reflexele primare ("arhaice")

În cursul dezvoltării morfofuncţionale a sistemului nervos central, apar o serie de reacţii caracteristice unei anumite etape; aceste reflexe tranzitorii specifice nu se întâlnesc decât la o anumită vîrstă, iar lipsa apariţiei lor ca şi persistenţa lor un timp mai îndelungat decât normal, denotă o stare patologică. În condiţiile unor leziuni ale sistemului nervos central, unele reflexe tranzitorii specifice pot reapare chiar la copii mai mari sau chiar la adult.

Reflexul de fixare pentru supt 

Se examinează prin atingerea obrazului copilului cu un obiect moale, răspunsul constând în deschiderea gurii şi întoarcerea bărbiei spre stimul. În prima lună de viaţă, răspunsul constă într-o întoarcere repetată a capului, cu oscilaţii laterale care descresc ca amplitudine şi care se termină prin atingerea cu buzele a stimulului. După o lună, capul se întoarce direct, dintr-o singură mişcare către sursa de stimulare. Reflexul de fixare pentru supt dispare la sfârşitul primului an de viaţă.

Reflexul de supt 

Este de asemenea prezent de la naştere. Se evidenţiază prin atingerea cu blîndeţe a buzelor sau obrazului, răspunsul constând în deschiderea gurii şi mişcări ritmice de supt. Dispare de obicei în jurul vârstei de 1 an. Uneori, până la vârsta de 5-10 ani, în somn, se mai poate evidenţia în mod normal reflexul de supt.

Reflexul de deglutiţie 

Urmează de obicei reflexului de supt. Prin supt se acumulează salivă în zona reflexogenă a faringelui. Prezenţa acesteia la acest nivel declanşează producerea reflexului de deglutiţie, care se evidenţiază prin ascensionarea osului hioid.

Tulburările reflexelor de supt şi/sau deglutiţie sunt manifestări frecvente ale suferinţelor cerebrale severe, consecinţe ale hipoxiei sau traumatismului obstetrical. Persistenţa reflexului de supt după vârsta de 1 an indică de obicei o disfuncţie corticală.

Proba de atitudine statică (reflexul de sprijin)
Ţinând un sugar de sub axilă, cu faţa dorsală a piciorului în contact cu marginea mesei, el răspunde în mod caracteristic prin ridicarea piciorului şi punerea lui pe tabla mesei. Reflexul este prezent până la sfârşitul primului an de viaţă.

Reflexul de păşire (reflexul mersului automat)
Este similar cu reflexul de sprijin şi constă într-o serie de mişcări de păşire dacă sugarul este ţinut de sub axile şi picioarele vin în contact cu o suprafaţă netedă. Apare de la naştere, dar dispare în general după a 6-7-a lună.

Reflexul de suspendare 

Se pune în evidenţă prin suspendarea copilului într-o poziţie verticală cu capul în sus. Până la vârsta de 4 luni, copilul flectează membrele inferioare; după 4 luni, extinde membrele inferioare. Încrucişarea membrelor inferioare sugerează boala Little.

Reacţia de cădere sau a ascensorului. 

Un copil ţinut în aer, vertical,susţinut de trunchi, dacă îl facem să descindă brusc în jos, se constată că braţele lui se întind, iar degetele se desfac în evantai.

Reflexul Moro - Freudemberg. 

Un stimul brusc (percuţia abdomenului, un zgomot puternic, suflarea bruscă pe faţa copilului, tragerea scutecelor) determină o mişcare de abducţie şi de extensie a celor patru membre, urmată adesea de o mişcare inversă mai lentă. 

Reflexul Moro - Freudemberg, prezent de la naştere, dispare de obicei în jurul vârstei de 4 luni, însă poate persista până la 6 luni. Persistenţa acestui reflex peste vârsta de 6 luni poate fi dovada unei suferinţe cerebrale cronice. Mişcările asimetrice ale membrelor superioare într-un reflex Moro poate sugera o paralizie de plex brahial sau o fractură de claviculă.

Reflexul Landau. 
Copilul este ţinut în poziţie orizontală, cu faţa privind în jos; dacă se extinde capul, trunchiul şi membrele inferioare se extind, descriind un cerc cu convexitatea inferioară; dacă se flectează capul se flectează şi trunchiul şi membrele inferioare, realizînd un arc de cerc cu convexitatea superioară. 
Reflexul Landau este util în detectarea hipo- sau hipertoniilor. În caz de răspuns absent sau exagerat, pot fi suspectate afecţiuni cerebrale, ale coloanei vertebrale sau miopatice. Acest reflex nu se observă la naştere, însă apare după vârsta de 3 luni; este cel mai bine evident între 6-10 luni şi dispare după cel de-al 2-lea an de viaţă.

Reflexele tonice cervicale şi labirintice. 

Schimbările de poziţie a capului faţă de trunchi produc deplasări sau variaţii de tonus ale membrelor sugarului. Rotarea bruscă a capului într-o parte face ca membrele care privesc faţa să ia o poziţie în extensie, iar cele care privesc occiputul în flexie. Sunt prezente de la naştere, mai nete la membrele superioare decât la cele inferioare, uneori nu sunt decât schiţate şi dispar în cel de-al doilea sau al treilea semestru al vieţii.

Răspunsuri asimetrice, cu reacţie mai puternică fie pe dreapta, fie pe stânga, pot fi consecinţa unor afecţiuni neurologice de origine cerebrală. Persistenţa reflexelor poate sugera o afecţiune cerebrală, în timp ce absenţa lor poate indica o boală a măduvei spinării.

Reflexul tonic al lui Peiper.
Dacă se proiectează o lumină puternică în faţa ochilor unui nou-născut, se constată aruncarea capului înapoi în opistotonus.

Reflexul punctelor cardinale. 

Dacă se plimbă un deget pe o comisură labială, atingînd-o uşor, buza inferioară coboară şi limba se orientează în direcţia degetului; se schiţează de asemenea mişcări de sugere şi chiar o rotaţie a capului. Dacă mişcarea degetului se opreşte, degetul este fixat de buze şi supt. Dacă degetul este retras progresiv, se constată o flexie a capului; dacă se produce o gâdilare simultană şi de aceeaşi parte a urechii sau a unei narine, capul se va îndrepta de partea opusă.

Reflexul de apucare forţată (grasp reflex). 

De la naştere până la 3-4 luni, copilul închide cu putere pumnul pe un obiect care este pus în contact cu tegumentele palmei. Orice încercare de a retrage obiectul, întăreşte agăţarea. Reflexul de apucare forţată începe să dispară din luna a 3-a - a 4-a, fiind înlocuit de mişcarea de apucare forţată, declanşată de stimuli exteroceptivi sau de vederea obiectului. Dacă obiectul este luat din mâna copilului, poate fi observată reacţia de magnet, care constă în urmărirea obiectului de către braţul acestuia.

Absenţa reflexului de apucare forţată la naştere poate fi consecinţa unei leziuni de neuron motor periferic (paralizie brahială, dacă absenţa este unilaterală) sau de neuron motor central, severă. Prezenţa lui peste vârsta de 4 luni reflectă eliberarea unor mecanisme tonigene cerebrale, cum poate fi observat în hidrocefalie, leziuni ale nucleilor striaţi.

Deficienţe metabolice:

· Tendinţă la acidoză, imediat după naştere (patogenie complexă).

· După naştere, glicemia este scăzută până la 50mg( şi creşte lent după 3-4 zile.

· Calcemia este scăzută în jur de 7,5mg( datorită hipoparatiroidiei tranzitorii şi se redreseză în prima săptămână de viaţă.

· Spaţiul extracelular este mare (35( din greutate) şi apa extracelulară labilă se poate pierde uşor, antrenând deshidratarea şi febra de deshidratare.

· Proteinemia scăzută (4-5g() este implicată în geneza edemelor.

Nou-născutul prematur

Prematurul este nou-născutul cu vârstă gestaţională sub 37 săptămâni în momentul naşterii ( <256 – 260 zile). În prezent, greutatea la naştere (GN) nu mai reprezintă un criteriu definitoriu pentru prematuritate. 

De asemenea, se consideră prematur, orice nou – născut  încadrat sub percentila 10 pe curbele de creştere intrauterină ale lui Lubchenco. 

În funcţie de indicele ponderal (IP), vorbim de nou-născut prematur, atunci când valoarea acestui indice este < 2,3. Evaluarea IP se face după formula: IP = G/T3 x 100, în care G = greutatea, T = talia (lungimea). 

Particularităţi morfofuncţionale comparativ cu nou născutul la termen:

· Capul este mare şi reprezintă 1/3 din talie ; suturile craniene sunt dehiscente, fontanelele largi, oasele parietale pergamentoase.

· Faţa este mică, triunghiulară, gura mare, bărbia ascuţită.

· Urechile sunt jos inserate pavilioanele sunt fără pliuri şi schelet cartilaginos.

· Gâtul este subţire şi pare mai lung.

· Eritemul fiziologic este mai accentuat 3-4 zile, apoi este înlocuit de icterul neonatal şi o tentă mai palidă a tegumentelor.

· Pliurile plantare sunt reduse numeric şi superficiale.

· Ţesutul celular subcutanat este slab reprezentat sau absent pe tot corpul;

· Cordonul ombilical este mai jos implantat şi mai subţire.

· Toracele este mai îngust şi contrastează cu abdomenul mai voluminos.

· Unghiile nu ating pulpa degetului.

· Oasele sunt slab mineralizate.

· Organele genitale externe sunt incomplet formate :

· la băieţi, testiculii nu sunt coborâţi în scrot, iar scrotul este puţin plicaturat şi pigmentat ;

· la fetiţe, labiile mari nu acoperă labiile mici şi clitorisul ;

· Activitatea motorie este slabă şi de scurtă durată.

· Prezintă o hipotonie generalizată care interesează atât musculatura striată cât şi pe cea netedă.

· Respiraţia este de tip abdominal, neregulată cu apariţia uneori a crizelor de apnee.

· Schimburile gazoase la nivelul plămânilor sunt limitate de incompleta capilarizare alveolară.

· Mecanica ventilatorie şi schimburile gazoase mai suferă, datorită:

· hipotoniei musculaturii toracice;

· osificării slabe a cuştii toracice;

· deficitului de surfactant alveolar (cantitativ şi calitativ) ,care imprimă o accentuată tendinţă de colabare a alveolelor în expir;

· Prezintă o imaturitate a reflexelor de tuse şi deglutiţie care face posibilă aspirarea lichidelor alimentare şi secreţiilor nazo-faringiene ("cale falsă").

· Termoreglarea prezintă defecţiuni majore, datorate:

· termogenezei limitate (rezerve energetice mici)

· termolizei crescute (suprafaţă cutanată mare în raport cu greutatea)

· imaturităţii "termostatului" hipotalamic

· absenţei ţesutului grăsos subcutanat (izolator termic)

· Icterul neonatal este prezent constant şi este prelungit (10-15 zile).

· Zgomotele cardiace sunt mai slabe.

· Şuntul prin orificiile fetale este mai frecvent, mai persistent şi poate prejudicia circulaţia viscerală.

· Capacităţile digestive sunt mai mici, atât morfologic, cât şi funcţional (deficienţele interesează în special  lipaza şi sărurile biliare).

· Absenţa sau imaturitatea reflexelor de supt şi deglutiţie impune alimentaţia prin sondă la prematurii foarte mici.

· Funcţiile renale sunt net diminuate faţă de ale nou-născutului la termen.

· Pereţii vaselor sanguine, îndeosebi ale celor cerebrale, au tunica conjunctivo-elastică slab dezvoltată, ceea ce favorizează frecvenţa hemoragiilor intracraniene.

· Tendinţa la hemoragie este datorată şi deficitului de sinteză hepatica a factorilor coagulării dependenţi de vitamina K (II, VII, IX, X).

· Există o strânsă corespondenţă între gradul de maturare a SNC şi localizarea leziunilor la acest nivel (hipoxice, ischemice, hemoragice); sunt mai vulnerabile zona subependimară (cu intensă activitate mitotică) şi zona profundă periventriculară, cu substanţă albă nemielinizată şi slab vascularizată.

· Marile deficienţe imunitare (umorale şi celulare) fac prematurul foarte vulnerabil în faţa infecţiei.

· Imaturitatea morfo-funcţională pluriviscerală cauzează prematurului apariţia unor boli particulare prin frecvenţă şi gravitate: boala membranelor hialine, hemoragia peri- şi intraventriculară, crizele de apnee, persistenţa canalului arterial, enterocolita ulcero-necrotică şi infecţiile; acestea fac din prematur un nou-născut cu foarte mare risc.

Nou-născutul cu limitarea creşterii intrauterine (LCIU)
Limitarea de creştere intrauterină (LCIU) 

şi suferinţă fetală cronică (SFC).

Sunt două entităţi complementare , care se asociază foarte frecvent, dar pot exista şi izolat.

SFC este datorată unui deficit de aport a unor produşi necesari creşterii şi dezvoltării fătului (lipide sau aminoacizi) precum şi metabolismului fetal (oxigen sau glucoză). Când depăşeşte mecanismele protectoare, SFC ameninţă viaţa şi viitorul funcţional sau psihomotor al fătului. 

LCIU poate fi datorat unei tulburări de aport al produşilor necesari creşterii ideopate, sau inabilităţii de a utiliza substanţele primite de la mamă.

SFC este o entitate "individuală": ea împiedică fătul să realizeze integral potenţialul său de creştere. LCIU este o noţiune "statistică": un nou născut este clasat ca hipotrofic atunci când parametrii săi fizici (greutatea, talia, perimetrele) sunt inferiori unei limite definite pornind de la curbele stabilite pentru o populaţie de referinţă. Prin urmare, nu orice LCIU este datorat unei SFC sau invers, nu toate SFC se traduc printr-un LCIU. Dacă perturbarea este tardivă şi mai ales dacă potenţialul de creştere al copilului este mare, indicii biometrici pot rămâne în limite normale.

Orientare etiologică. 

Obişnuit, cauzele unei SFC cu LCIU se împart schematic în 3 grupe:                                  fetale, placentare şi materne.

Cauze fetale:
· Malformaţii congenitale (reprezintă 5-15% din LCIU).

· Aberaţii cromozomiale, cu o frecvenţă obişnuită de 4 -5%; ele pot antrena fie o hipotrofie globală cu apariţie precoce, fie un retard de creştere segmentară.

· Artera ombilicală unică se raportează la aproximativ 7% din sarcinile la termen şi se însoţeşte de LCIU în 15% din cazuri, iar la 1/4 din cazuri se asociază cu malformaţii congenitale sau anomalii cromozomiale.

· Cauze infecţioase, cu o frecvenţă de 1-5%; rubeola şi infecţia cu virus citomegalic determină hipotrofie fetală în 30-60% din cazuri.

· Cauze toxice, cu o frecvenţă de 5%, vizează în special tabagismul şi alcoolismul (rolul altor toxice este mai mult ipotetic). Un consum de 15 ţigarete /zi, diminuă greutatea fetală cu aproximativ 300g, iar un consum de alcool pur de 28g/zi în ultimul trimestru reduce în cu 160g greutatea fetală dar există mari variaţii individuale.

Cauze placentare:

· Anomalii macroscopice, consemnate rar, sub 1% din cazuri (placenta extracorială, corio-angioame voluminoase sau multiple, inserţie velamentoasă).

· Anomalii microscopice, a căror frecvenţă este rar consemnată:

· infiltrate care evocă o "vilită" cronică;

· necroză ischemică vilozitară extinsă;

· leziuni vasculare alanto-coriale şi vilozitare izolate sau asociate (de origine maternă);

· hipotrofie placentară cu predominenţă vilozitară.

· Anomalii cromozomiale limitate la placentă, neconsemnate ca frecvenţă (mozaicuri placentare)

Cauze materne:

· Cauze vasculare care în ansamblu răspund de 30-50% din cazurile de LCIU. Aceste cauze au în comun următoarele modificări:

· perturbări biologice: hemoconcentraţie relativă, creşterea acidului uric, perturbări ale factorului Willebrand şi fibronectinei, care trădează existenţa unor leziuni endoteliate;

· anomalii de Doppler uterin;

· leziuni placentare (examenul anatomo-patologic arată modificări care traduc diminuarea debitului utero-placentar).

· Cauze uterine: uter hipoplazic, cu vase hipoplazice, uter malformat; se asociază în mod egal cu LCIU şi prematuritatea.

· Boli hipoxice: cardiopatii cianogene, anemii materne severe; nu pot fi omise condiţiile ambiante hipoxice (un copil născut la 3000m altitudine are o greutate medie cu 250g mai mică decât unul născut la nivelul mării).

· Factori nutriţionali: insuficienţa nutriţională maternă joacă un rol indiscutabil în LCIU, dar este dificil de precizat.

Diagnosticul LCIU.  

În practică pediatrul neonatolog se confruntă cu 3 variante de LCIU, după cum urmează:

 LCIU de tip disarmonic

Este varianta cea mai frecventă caracterizată prin algoritmul: G<T<PC şi prin următoarele particularităţi:

· patologie gestaţională cu sau fără complicaţii vasculorenale;

· curbe de biometrie fetale tip "aplatizare tardivă" în cursul trimestrului 3 de sarcină

· naştere frecvent distocică cu scoaterea copilului dintr-un mediu manifest nefavorabil.

LCIU de tip armonic
Este varianta mai rară caracterizată prin algoritmul: G=T=PC şi prin următoarele particularităţi:

· lipsa aparentă a unei patologii gestaţionale;

· curbele de biometrie fetală de tip "profil jos", adică scădere precoce dar continuă, totdeauna în cadrul aceleiaşi percentile;

· existenţa unor circumstanţe etiologice: malformaţii congenitale (prin echografie), anomalii cromozomiale (prin amniocenteză), fetopatii (prin prelevare de sânge fetal);

· naştere eutocică cu scoaterea unui nou-născut "miniatură perfectă", care nu pare a fi suferit intrauterin.

LCIU asociat cu prematuritate
Este variantă rară în care nou-născutul este disarmonic, cu scor neuro-morfologic care corespunde vârstei gestaţionale. Sarcina acestuia a fost perturbată de semne majore de SFC (malnutriţie, diminuarea vitalităţii fetale), ceea ce a condus la decizia unei extracţii premature.

Aspecte specifice perioadei neonatale

Trecerea de la viaţa intrauterină la viaţa extrauterină determină diferite aspecte sau manifestări specifice denumite altădată “incidente fiziologice”. Dintre acestea cele mai frecvente sunt:

Icterul fiziologic, comun sau idiopatic al nou-născutului, are o incidenţă de 60-80% (medie 70%). El are trei faze evolutive:

· faza de eritrodermie preicterică cu o durată de 24 ore;

· faza icterică se manifestă în zilele 2-3, apare pe faţă, torace, conjunctive, mucoase, are o nuanţă galben-portocalie;

· faza de declin apare după 5-7 zile, icterul dispărând după 7-14 zile.

În formele mai intense, nou-născutul este somnolent, suge dificil, scade în greutate. Scaunele sunt normal colorate, iar urina nu conţine pigmenţi biliari. Nu există hepatosplenomegalie. Valorile bilirubinei ating 10-15 mg%, din care bilirubina indirectă reprezintă 90-95% din total. Coloraţia icterică la nou-născut apare la valori de 4-8 mg%.

Patogenia acestui icter este complexă, fiind incriminată:

· un deficit tranzitor al glicuronoconjugării hepatice determinată de activitatea scăzută a glicuroniltransferazei şi deficit tranzitor de acid uridindifosfoglicuronic;

· încetarea epurării bilirubinei de către organismul matern;

· excesul pigmentului prehepatic secundar hiperhemolizei neonatale;

· insuficienţa legării de albuminele plasmatice a bilirubinei datorită hipoproteinemiei;

· diminuarea captării bilirubinei în hepatocit prin deficit de proteine   y şi z.

Hipoxia, acidoza şi hipoglicemia au rol agravant. În mod curent, icterul nou-născutului nu necesită tratament. În formele intense şi prelungite se impune inducerea sintezei glicuroniltransferazei în microsomii hepatici cu fenobarbital sau favorizarea eliminării bilirubinei prin fototerapie.

Scăderea în greutate are loc în primele zile după naştere, fiind consecinţa aportului alimentar şi de lichide mai limitat în primele zile şi a pierderilor şi eliminărilor prin urină, scaune, perspiraţie. Scăderea ponderală este cuprinsă între 5-8%, pierderile peste 10% fiind de natură patologică. Aceste pierderi se limitează prin aport alimentar precoce (glucoză 5%, apoi amestec de glucoză şi lapte uman); până în ziua a 10-a nou-născutul recuperează aceste pierderi.

Descuamaţia fiziologică începe în perioada intrauterină şi continuă în primele săptămâni după naştere. Are caracter lamelar sau furfuraceu. Uneori apar şi microvezicule cu conţinut clar sau sebaceu. Descuamaţia este mai accentuată la prematuri, dismaturi (ICIU), în sarcini cu disgravidii ş.a. Tratamentul constă în aplicarea de uleiuri vegetale.

Involuţia cordonului ombilical se produce în faze succesive: de la culoarea albă-sidefie iniţială, bontul ombilical suferă un proces de mumificare primind o coloraţie brun-închis; se formează un şanţ de eliminare prin infiltraţie leucocitară (necroză aseptică); căderea bontului ombilical are loc după 5-10 zile, iar cicatrizarea plăgii se produce după 3-4 săptămâni. Atât bontul, cât şi cicatricea ombilicală necesită aplicare de pansamente sterile, în vederea profilaxiei infecţiei.

Criza genitală (hormonală) apare între a 3-a şi a 6-a zi de viaţă şi constă din întărirea şi mărirea în volum a glandelor mamare la a căror presiune apare o secreţie de culoare albă asemănătoare cu colostrul. Tumefierea mamară poate apare la ambele sexe. La sexul feminin apare şi o vulvovaginită descuamativă, iar la sexul masculin apare creşterea în volum a scrotului cu sau fără hidrocel şi edem penian. Durata crizei genitale poate fi de două săptămâni, fiind consecinţa prezenţei în sângele nou-născutului a hormonilor de origine maternă. Nu este necesar alt tratament decât igiena locală.

Uneori pot apare şi alte fenomene cotate ca fiind parafiziologice:

eritemul alergic apare rar, după 48-72 ore de viaţă, are aspect polimorf: eritem, papulă, veziculă, localizat pe faţă, pleoape (uneori edem palpebral şi conjunctivită). Este asociat cu micropoliadenomegalie, catar, splenomegalie, hiperexcitabilitate. În tabloul sanguin periferic apare eozinofilie (de aici ipoteza patogeniei alergice a fenomenului, alţii îl consideră consecinţa unor enterotoxine eliberate de flora bacteriană care a invadat intestinul);

febra de deshidratare (de sete) – apare o stare febrilă după 3-4 zile de viaţă cu valori de 39-40º C, cu o durată de 12-14 ore. Se asociază cu agitaţie, influenţarea stării generale, scădere ponderală. Cel mai frecvent, această febră este secundară supraîncălzirii şi unui aport de lichide insuficient;

sindromul de acomodare dificilă apare la subponderali şi se manifestă prin reactivitate lentă, supt dificil, curbă ponderală deficitară, icterul este mai intens şi mai prelungit. Acest sindrom se va diferenţia de infecţiile latente şi de hemoragia cerebrală.

Nou – născutul cu risc crescut

Nou – născutul din sarcină gemelară.
 Frecvenţa sarcinilor gemelare este apreciată la 1:80, iar a gemenilor monozigoţi sau identici, de 1:200. Prematuritatea şi/sau limitarea de creştere intrauterină sunt principalele coordonate de risc ale gemelarităţii. Spre deosebire de feţii unici, prematuritatea şi dismaturitatea gemenilor se datorează în principal unor factori mecanici, şi doar în mică măsură altor factori. 

Riscul morbidităţii şi mortalităţii neonatale este de asemenea diferit între cei doi gemeni ai unei perechi. În timpul naşterii naturale, asupra celui de-al doilea geamăn acţionează timp mai îndelungat factorii de stres intranatal. Momentul optim de naştere pentru al doilea făt este de 15 minute după expulzia primului copil. La un interval  ≥ 30 minute, dacă nu începe naşterea celui de al doilea făt, acesta va fi considerat ca „reţinut”, cu risc crescut de deces sau sechelaritate. Toate riscurile sarcinii gemelare cresc proporţional sau chiar exponenţial cu numărul de feţi. Malformaţiile congenitale sau sindroamele malformative sunt mai frecvente la gemeni, mai ales la cei monozigoţi.

Există cel puţin trei tipuri de defecte structurale (mai ales la gemenii monozigoţi):

· malformaţii sau sindroame malformative complexe, cu instalarea precoce, care se pare că au la bază aceeaşi cauză care determină gemelaritatea: agenezia renală, atrezie anală, fistulă traheo-esofagiană, anencefalie, holoprozencefalie, situs inversus; 

· anomalii vasculare, secundare comunicărilor vasculare anormale în placenta unică; acestea sunt secundare trombozelor şi CID ce se produc la fătul decedat şi pot traduce la fătul sănătos: aplazii cutanate, atrezie intestinală, etc.

· deformări plastice datorate acţiunii mecanice exercitate în uter se regăsesc în mod egal la ambele categorii de gemeni.

Una din cele mai grave probleme ale gemelarităţii este sindromul de transfuzie feto – fetală. Acesta este consemnat doar la gemenii cu placentă monocorionică şi se datorează conexiunilor vasculare care se stabilesc între cele două circulaţii fetale. Donatorul va suferi un retard de creştere intrauterină mai mult sau mai puţin sever, cu diminuare a masei globale a organelor, anemie şi hipotensiune, iar primitorul va prezenta: poliglobulie, cardiomegalie, hipertensiune arterială şi polihidramnios.

Nou – născutul din mamă diabetică.

Datorită progreselor medicale din ultimii ani, morbiditatea şi mortalitatea neonatală a acestei categorii a scăzut semnificativ. Cu toate acestea, riscul malformativ a nou-născutului din mamă diabetică rămâne de 2-4 ori mai mare decât în populaţia generală. Aspectul clinic al acestor copii este particular cu:

· greutate la naştere >90 percentile pentru vârsta gestaţională corespunzătoare (sunt macrosomi);

· cu aspect cushingoid, pletonici, infiltraţi, cu gât scurt şi gros şi păr abundent;

· prezintă visceromegalie (cu excepţia timusului şi creierului, uneori diminuate în volum);

· în raport cu greutatea la naştere, perimetrul cranian este diminuat (aspect destul de caracteristic).

Metafora „uriaş, cu picioare de lut”, se potriveşte foarte bine acestui nou-născut, deoarece este expus unor riscuri multiple, din care cităm pe cele mai importante:

· tulburări de adaptare cardio-respiratorie, datorate în special poliglobuliei asociate;

· sindromul de detresă respiratorie (un procent important de macrosomi sunt prematuri);

· tulburări morfologice, frecvente, dar de intensitate variabilă;

· tromboza venelor renale, deşi rară, este mai frecventă decât în populaţia generală;

· citosteatonecroza;

· tulburările metabolice (cvasiconstante).

O menţiune specială prin frecvenţă şi gravitate merită tulburările metabolice, şi în acest sens consemnăm:

· hipoglicemia, totdeauna prezentă, dar deseori asimptomatică (ea se datorează hiperinsulinismului compensator din viaţa fetală ţi întârzierii iniţierii alimentaţiei postnatale);

· tulburările hidroelectrolitice, în special o deshidratare extracelulară sau riscul producerii acesteia în caz de necompensare prin aport;

· hipocalcemii severe, deseori asimptomatice (probabil prin hiperparatiroidism matern);

· hiperbilirubinemie frecventă prin coexistenţa factorilor agravanţi (hipoxie, hipoglicemie, acidoză metabolică);

· hipoproteinemie (prin exces de anabolism proteic).

Riscul malformativ este augmentat de lipsa de control terapeutic şi de gravitatea leziunilor vasculare materne. Malformaţiile congenitale sunt variate şi pot interesa orice organ sau sistem. Cu frecvenţa cea mai mare se citează sindromul de regresie caudală care grupează:
· agenezia sau hipoplazia regiunii lombo-sacrate şi coccigiene;

· agenezia sau hipoplazia oaselor membrelor inferioare;

· malformaţii articulare;

· malformaţii genito - urinare şi ale aparatului digestiv inferior.

Nou - născutul din mamă epileptică.

Riscurile majore ale acestui nou-născut sunt:

· riscul malformativ;

· riscul hemoragic;

· sindromul de sevraj.

Riscul malformativ este de 2-3 ori mai mare decât în populaţia generală. În ordinea frecvenţei, se descriu: malformaţii oro-faciale (în special despicături labio-palatine), cardiopatii congenitale, malformaţii neurologice. Digestive şi scheletice.

Riscul hemoragic este semnificativ, cu debut precoce şi gravitate mare. El se datorează inhibiţiei competitive a acţiunii vitaminei K la nivel hepatic, responsabilă de scăderea complexului protrombinic; această inhibiţie este produsă de medicaţia antiepileptică ce acţionează ca antivitamină K (în special barbituricele).

Riscul de sevraj de datorează întreruperii bruşte a tratamentului antiepileptice bruşte a tratamentului antiepileptic la naştere. El se manifestă prin: agitaţie, hiperexcitabilitate, tremulaţii, hipertonie, hiperfagie, perturbări ale ritmului somn-veghe şi rareori convulsii. În cazul folosirii barbituricelor, acest sindrom apare după a 5-a zi de viaţă datorită timpului de înjumătăţire prelungit al acestuia.

Morbiditatea şi mortalitatea neonatală a acestor nou-născuţi este de 2-3 ori mai mare decât în populaţia generală şi se datorează (în afara situaţiilor menţionate), complicaţiilor obstetricale (metroragii, toxemie, dischinezii uterine, etc.).

Nou - născutul din mamă alcoolică.

Un consum important de alcool în timpul sarcinii, expune fătul unor riscuri multiple: avorturi spontane, greutate mică la naştere, malformaţii congenitale (de o mare varietate), depresia nou-născutului. Clasic aceste manifestări au fost etichetate ca „sindromul alcoolismului fetal”, sindrom acceptat şi în prezent. Riscul malformativ este apreciat diferit, dar poate atinge până la 40-50% din aceşti nou-născuţi (peste 50% din malformaţii interesează cordul). Riscul sechelelor neuro-psihomotorii este datorat pe de-o parte unor malformaţii ale polului cefalic (cranio-cerebrale), pe de altă parte unor alterări metabolice greu de identificat. La nou-născuţii din mame alcoolice s-au semnalat la distanţă, grave tulburări de comportament şi o scădere variabilă a QI. La mamele mari consumatoare de alcool, mortinatalitatea apare semnificativ crescută prin prezenţa şi/sau extinderea unui hematom retroplacentar.

Nou – născutul din mamă cu HTA.

Riscul major al nou-născutului provenit din mamă cu HTA gravidică (preeclampsie) este dat de naşterea prematură, limitarea creşterăă intrauterine sau ambelor. Acesta se datorează scăderii fluxului sanguin utero-placentar şi, consecutiv feto-placentar. Nou-născuţii prezintă constant hipoxie moderată până la asfixie, tulburări hemodinamice şi tulburări metabolice. Riscurile neonatale cresc exponenţial o dată cu apariţia complicaţiilor materne (în special eclampsia), putând conduce la creşterea mortalităţii fetale.

La nou-născutul prematur, hemoragia cerebrală este complicaţia cea mai de temut în primele zile de viaţă, de aceea vor fi monitorizaţi atent toţi parametrii de risc (metabolici, gazele sanguine, TA, temperatura corporală şi ambiantă). Perfecţionarea tehnicilor de diagnostic prenatal, permite în prezent depistarea precoce a suferinţei hipoxico – ischemice şi, la nevoie (scoaterea) fătului din mediul intrauterin nefavorabil prin operaţia cezariană. Decizia, reprezintă rezultatul unei bune cooperări obstetrician – neonatolog şi trebuie neapărat să ţină seama de gradul de maturitate fetală. 

Nou-născutul postmatur

Postmaturul este copilul născut după 42 de săptămâni de amenoree.

La postmatur lipseşte venix caseosa, pielea este palidă, fisurată, pergamentoasă, uneori verzuie, datorită impregnării cu meconiu (la fel cordonul ombilical).

Paniculul adipos subcutanat este redus, ca şi greutatea corporală, datorită prelungirii anormale a gestaţiei. Postmaturul are unghii lungi, păr abundent, craniu aparent mai dur, ochii larg deschişi şi facies "vioi".

Postmaturul este un copil cu mare risc, are scorul APGAR sub 5 la 1 minut la 50( din cazuri şi poate prezenta în primele ore (zile):

· acidoză metabolică majoră,

· detresă respiratorie prin inhalaţie amniotică,

· semne de suferinţă cerebrală,

· hipoglicemie.

Prognosticul imediat şi tardiv sunt rezervate şi mortalitatea este de 2-4 ori mai crescută faţă de celelalte categorii de nou-născuţi.
Capitolul 2

Boli genetice şi anomalii congenitale cu depistare neonatală

Anomalii genetice

Anomaliile monogenice, cauzate de o singură genă mutantă se întâlnesc la 0,20% de născuţi vii şi constituie în jur de 7,5% din totalul malformaţiilor manifeste la naştere. 

Mutaţia genică este o alterare a structurii chimice a moleculei de ADN prin adiţia, deleţia sau inversia unui nucleotid şi este urmarea agresiunii unor factori din mediul extern, (ex.radiaţiile ionizante, factorul mutagen cel mai bine studiat). În raport cu celula care a suferit mutaţia, se poate distinge mutaţia somatică şi gametică. 

Mutaţia somatică vizează afectarea materialului genetic dintr-o celulă obişnuită a corpului, mutaţie care se transmite la celulele fiice şi formează o linie celulară nouă (mozaicism). În aceste cazuri, boala nu se transmite la descendenţi, cu moartea bolnavului mutaţiile somatice îşi pierd importanţa biologică şi socială. 

Mutaţia gametică apare când agresiunea s-a produs asupra celulelor de reproducere. Persoana care a suferit mutaţia gametică nu manifestă nici un simptom de boală, dar mutaţia se transmite la urmaşi. Când mutaţia se găseşte la un singur gamet numai un urmaş va fi malformat, iar anomalia interesează toate celulele corpului, inclusiv cele de reproducere. Pericolul acestei mutaţii constă în posibilitatea răspândirii ei la restul populaţiei prin moştenire (ereditar). Boala familială este maladia care se observă la mai mulţi membri ai unei familii şi poate fi ereditară sau câştigată prin: infecţii, toxice, carenţe nutriţionale, izoimunizare etc. Fiecare genă ocupă în cromozom un locus şi are o genă analogă în cromozomul pereche. Cele două locusuri pereche se numesc omologe iar genele se numesc alele. Genele alelice sunt analoge dar nu sunt identice.

Când individul are o genă mutantă şi o genă alelă normală se numeşte heterozigot, iar când ambele gene sunt mutante  homozigot. Transmiterea la descendenţi a unei anomalii cauzată de o singură genă mutantă se face după legile mendeliene. După aceste legi, o genă mutantă se poate transmite autozomal-dominant, autozomal-recesiv, dominant -X- linkată sau recesiv -X- linkată.

Transmiterea este autozomal-dominantă când o singură genă mutantă, localizată la nivelul cromozomilor autozomali poate determina manifestarea clinică a anomaliei, adică gena mutantă se manifestă pe plan clinic în starea heterozigotă. Se cunosc în jur de 943 de boli ereditare cu transmitere dominantă şi cu gena localizată la nivelul cromozomilor autozomali. Caracteristic pentru anomalia cu transmitere dominantă este faptul că pe arborele genealogic este aşezată vertical şi fără întrerupere (Figura 1). Bolnavul transmite boala la 50% dintre copii.

LEGENDA

↑↑ o pereche de autozomi 

↨ o gena anormala

□ Barbat  ○ Femeie 

■ ● Individ afectat

Fig.1  Transmitere autozomal-dominantă.

Această continuitate ascendent(proband(descendent poate lipsi când este vorba de o anomalie indusă sporadic, printr-o mutaţie nouă .
Între bolile ereditare, aproximativ 783 se transmit recesiv, ceea ce înseamnă că pentru a apare manifestarea clinică de boală este nevoie ca gena mutantă să fie în doză dublă, adică ambele gene ale unei perechi de cromozomi să fie mutante (stare homozigotă). Când genele unei perechi de cromozomi diferă, una este mutantă şi cealaltă normală (stare heterozigotă) boala nu se manifestă, rămâne ascunsă din punct de vedere clinic (recesivă).

În general, majoritatea bolilor autozomal-recesive (Figura 2) sunt fără istoric familial deoarece, de obicei părinţii bolnavi sunt heterozigoţi, adică fenotipic sănătoşi. Descendenţii părinţilor heterozigoţi vor fi: afectaţi în proporţie de 25%; neafectaţi, dar purtători de genă mutantă 50% şi sănătoşi 25%. Realizarea acestei  probabilităţi este mică din cauza numărului mic de copii dintr-o familie.

                             Fig.2 Transmitere autozomal-recesivă.

O altă caracteristică a bolilor autozomal-recesive constă în aceea că urmaşul probandului (bolnavului), în general este sănătos, deoarece aproape întotdeauna acesta se căsătoreşte cu persoane indemne. Frecvenţa bolilor recesive creşte în cazul căsătoriilor consanguine şi la grupurile de populaţie izolată.

Între bolile ereditare, nu toate genele mutante se găsesc pe cromozomii autosomali; se descriu în jur de 150 de anomalii congenitale cu moştenire legată de cromozomul X (X-linkată). Cunoaşterea malformaţiilor cu moştenire legată de sex, este importantă deoarece stabilirea prenatală a sexului ne poate permite descifrarea unor atitudini de profilaxie prenatală. O particularitate a bolilor cu transmitere recesivă legată de sex (Figura 3 şi 4) este că acestea se manifestă mai frecvent la băieţi decât la fetiţe. Aşa este cazul hemofiliei. Explicaţia frecvenţei scăzute la fetiţe constă în probabilitatea mai mică de a se întâlni gena mutantă pe ambii cromozomi sexuali, XX. Explicaţia frecvenţei crescute în cazul individului de sex masculin constă în aceea că cromozomul Y are numai gene de sexualizare şi îi lipseşte astfel gena pereche sănătoasă cu rol în neutralizarea genei patogene de pe cromozomul X. Procesele actuale ale geneticii fac ca numărul de anomalii genetice descoperite să fie în creştere sporind astfel ponderea geneticii clinice în patologia umană.

    Fig. 3–4: 3. Transmitere recesivă  X-linkată ; 4.Transmitere dominantă X-linkată.

Anomaliile cromozomiale, ca şi cele genice, pot fi consecinţa unei transmiteri ereditare, dar sunt mai ales consecinţa unor mutaţii noi, mai extinse, ce constau din nesepararea unui cromozom cu pierderea fragmentului sau reanexarea lui la acelaşi cromozom sau la altul (Figura 5): Atunci când nesepararea cromozomilor survine în timpul diviziunii mitotice a celulelor embrionare, viitorul copil va avea conformaţia genetică anormală numai în anumite zone ale organismului (mozaic). Această formă de anomalie, mozaicism, este mult mai rar întâlnită.
[image: image22.jpg]



Fig.5  Mecanisme de formare a aberaţiilor cromozomiale.

Anomaliile cromozomiale se întâlnesc la 0,60 % de nou-născuţi vii, dar numai o parte dintre aceştia prezintă anomalii fizice manifeste la naştere. Prezentăm în continuare succint, în ordinea frecvenţei principalele anomalii cromozomiale însoţite de anomalii fizice, manifetate sau depistate la naştere. Prezenţa unei anomalii fizice sau a unei asocieri de anomalii fizice la naştere (sub genericul „sindrom dismorfic”) trebuie să conducă neonatologul la solicitarea unui examen genetic şi a unui cariotip.

Trisomia 21 (Sindromul Down, mongoloismul).

Incidenţa sindromului Down este de aproximativ un caz la 600-700 de nou-născuţi vii. Substratul citogenetic al bolii este o aberaţie numerică sau structurală autozomală cu surplus de cromatină. Fenotipul sau manifestarea clinică a bolii constă dintr-o dismoprfie caracteristică a feţei şi corpului la care, în general se asociază o retardare mintală.

Cele mai numeroase cazuri de sindrom Down se caracterizează din punct de vedere citogenetic,prin prezenţa unui cromozom supranumerar la perechea 21, iar cariotipul acestora se exprimă prin formula 47 XY sau 47XX.

Această formă de anomalie numerică autozomală apare sporadic şi este strâns legată de vârsta mai avansată a gravidelor, ceea ce pledează pentru un determinism legat îndeosebi de factorii de mediu extern. Afecţiunea se poate transmite urmaşilor dar din fericire, foarte puţini bolnavi se căsătoresc şi ajung să dea naştere la copii. Patogenia trisomiei 21 are la bază nondisjuncţia perechii a 21-a de cromozomi în timpul meiozei. Perturbarea separării acestei perechi pare a fi în legătură cu acţiunea nocivă a razelor X sau a unor virusuri. Nesepararea dă naştere unui ovul sau spermatozoid cu doi cromozomi 21, care după fertilizare cu un spermatozoid sau ovul normal, va da naştere unui zigot cu trei cromozomi 21 (trisomie). O altă formă de trisomie 21 cu fenotip de sindrom Down uneori complet alteori incomplet sau chiar normal este mozaicismul. Aceste anomalii se datorează nondisjuncţiei sau aberaţiilor de structură survenite după primele diviziuni ale oului. Aceasta face ca numai o parte din celulele organismului să fie afectate. În cazurile în care nu este afectat ectodermul din care ia naştere sistemul nervos, dezvoltarea intelectuală ulterioară se desfăşoară normal. Cariotipul cazurilor de mozaicism este 47XX+21/46XX .

Simptome. În general, defectele anatomice permit de la prima observaţie clinică suspectarea sindromului Down. Dintre acestea vom aminti câteva în cele ce urmează, cu menţiunea că nu este obligatorie prezenţa tuturor la fiecare caz în parte:

· Greutatea la naştere, în general, este mică.

· Craniul este mai mic, prezintă brahicefalie şi un perimetru suboccipito-bregmatic mai mic. Gâtul este mai scurt şi cu piele în exces la nivelul cefei.

· Ochii sunt mai depărtaţi unul de celălalt (hipertelorism), iar baza nasului este aplatizată, din cauza hipoplaziei piramidelor nazale. Fanta palpebrală este oblică de sus în jos şi în afară. În unghiul intern al ochiului se poate observa a 3-a pleoapă (epicantus), un pliu pe 1/2 interioară a pleoapei superioare.

· Gura este întredeschisă, iar limba propulsează în afara cavităţii bucale. Mişcările limbii şi ale buzelor realizează o grimasă destul de caracteristică. Palatul este îngust şi scurt.

· Musculatura este hipotonă. Hipotonia musculară şi hiperlaxitatea ligamentară permit efectuarea unor mişcări pasive foarte ample ale extremităţilor.

· Mâinile au un aspect caracteristic: degetele sunt mai scurte şi relativ egale, ceea ce dă impresia de mână pătrată. Una din falangele degetului mic poate lipsi dând numai un şanţ de flexiune pe faţa palmară a degetului. Palma prezintă şanţurile cutanate mai transversalizate făcând să apară o plică simiană care împarte palma transversal în două jumătăţi. Dermatoglifele de la nivelul pulpelor digitale au configuraţia de tip buclă.

· La nivelul piciorului se poate remarca între degetul mare şi următorul un spaţiu mărit şi un şanţ adânc care de aici începe şi merge spre marginea internă a plantei făcând un arc în jurul eminenţei tenare.

· Retardare în dezvoltarea psiho-motrică.

· Se mai pot asocia: cardiopatie congenitală (comunicare interventriculară), atrezie duodenală şi uneori leucemie.

Prognosticul este, în general, nefavorabil, decesul survine la aproximativ 90% din cazuri, pană la vârsta de 20 de ani.

Trisomia 18.

Trisomia 18 are patogenie asemănătoare trisomiei 21. Afectează mai frecvent fetiţele. Vârsta părinţilor este mai înaintată. De regulă, decesul survine în primele luni după naştere prin insuficienţă cardiacă pe fond de cardiopatie congenitală.

Trisomia 18 se manifestă prin următoarele simptome: fătul are greutatea la naştere mai mică decât vârsta gestaţională, craniul mic, occiputul proeminent, micrognaţie, microstomie, microftalmie, comunicare interventriculară sau canal arterial, degete permanent flectate şi puternic distanţat arătătorul de medius, dermatoglife anormale, (de regulă arcuri), plică simiană, picior scobit sau varus equin, atrezie biliară şi retardare mintală. În afara trisomiei 18, malformaţii asemănătoare generează deleţia braţului lung sau scurt al cromozomului 18.

Trisomia 13. 
Trisomia 13 sau boala lui Patau se întâlneşte foarte rar şi decesul survine pană la vârsta de 1 an. Bolnavul prezintă: microcefalie, fruntea teşită, microftalmie sau anoftalmie, urechi jos inserate, întârziere mintală, convulsii, malformaţii cardiace, criptorhidie, anomalii ale degetelor.

Deleţia braţului scurt al cromozomului 5.

Simptomele acestei aberaţii structurale a cromozomului 5 sunt: microcefalia, micrognaţia, fanta palpebrală oblică, hipertelorism, epicantus, retardare mintală, malformaţie cardiacă. Caracteristic este strigătul asemănător mieunatului de pisică („cri du chat”).

Sindromul Turner.

Sindromul Turner sau disgenezia gonadală are o frecventă de 1 la 2-3 mii de fetiţe nou-născute şi 1 la 20 de avorturi. La baza disgeneziei gonadale şi a anomaliilor dismorfice care caracterizează pe plan clinic sindromul Turner stă lipsa unui cromozom sexual din cariotip sau aberaţia structurală a cromozomului X.

Sindromul Turner poate fi cauzat de absenţa unui cromozom X din cariotipul feminin, de un defect de structură a acestuia sau de absenţa cromozomului Y din cariotipul masculin. Aberaţiile numerice se ştie că apar în timpul formării celulelor primare sexuale sau în timpul diviziunii mitotice a zigotului. În primul caz, cariotipul este 45X iar în al doilea caz poate fi 45X/46XX, 45X/47XXX (mozaicism). Mozaicismul, care include şi cromozomul Y, se întâlneşte foarte rar şi poate avea cariotipul 45X/46XY sau 45X/47XYY. Dintre numeroasele aberaţii numerice posibile, forma cu cariotipul 45X se întâlneşte la peste 85% din totalul cazurilor de sindrom Turner. Cele mai obişnuite anomalii structurale generatoare de sindrom Turner sunt izocromozomul şi deleţia braţului lung sau scurt al cromozomului X.

Anomaliile gonozomale menţionate cauzează malformaţii congenitale şi anomalii ale creşterii. Între malformaţii, în mod constant, se semnalează absenţa gonadelor sau gonade rudimentare, ceea ce atestă şi denumirea de disgenezie gonadală.

Sindromul Turner poate fi diagnosticat clinic de la naştere sau mai târziu până la vârsta pubertăţii.

Forma cu manifestare precoce se mai numeşte sindrom Bonnevie-Ullrich şi constă din: limfedem la nivelul dosului picioarelor şi mâinilor, gât palmat (pterigium coli), talie mică pentru vârsta gestaţională şi coarctaţie de aortă la un nou-născut cu fenotip de regulă feminin. Mai pot fi prezente şi alte anomalii ca: micrognaţie, cubitus valgus, urechi jos implantate, cataractă, epicantus, hipertelorism, cutis laxa etc.

Dacă simptomele sindromului Bonnevie-Ulrich nu se observă la naştere, diagnosticul se stabileşte mai târziu, când părinţii aduc la medic copilul pentru întârziere accentuată a creşterii. Diagnosticul este mai sugestiv când această creştere întârziată survine la un copil cu unele din semnele dismorfice menţionate.

 Odată cu înaintarea în vârstă, spre pubertate, diagnosticul devine mai evident datorită manifestărilor disgeneziei ovariene: infantilismul organelor genitale, amenoree primară, mamele hipoplazice, mult depărtate una de alta, pilozitate redusă şi de tip viriloid şi infertilitate. La acestea se pot asocia şi alte anomalii ca surditatea şi retardarea mintală.
Majoritatea pacienţilor cu sindrom Turner au modelul de cariotip 45X/46XX (mozaicism). Aceasta face ca simptomele clinice să fie mai atenuate semnalându-se apariţia caracterelor sexuale secundare şi chiar fertilitate.

Sindromul Turner la persoanele de sex masculin (45X/46XY) se întâlneşte foarte rar, se asociază de regulă cu criptorhidrie sau alte forme de hipomasculinizare în raport cu gradul aplaziei testiculare. Când aplazia este completă organele genitale sunt feminine. Statura mică şi alte anomalii somatice pot lipsi. De menţionat aici este faptul că gonadele vestigiale au tendinţa la malignizare, ceea ce impune intervenţia operatorie pentru înlăturarea lor.

Diagnosticul de sindrom Turner se confirmă prin demonstrarea negativităţii cromatinei sexuale din frotiul bucal şi prezenţa unui singur cromozom X în cariotip. Mozaicul şi anomaliile de structură se confirmă numai prin efectuarea cariotipului. Secreţia hormonului foliculino-stimulator (HFS) este normală în perioada neonatală şi crescută ulterior, ceea ce permite deosebirea de nanismul hipofizar în care secreţia este scăzută.

Sindromul Klinefelter.

Sindromul Klinefelter este cauzat de un surplus de gonosomi X şi Y la persoane cu fenotip masculin. Este una din cele mai frecvente anomalii cromozomiale, având o incidenţă de 1 la 500 de nou-născuţi de sex masculin. Între avortoni, incidenţa anomaliei este rară. Cea mai frecventă formula cromozomială este 47XXY şi mai rar 48XXYY, 48XXXY, 49XXXXY. Una dintre cauzele favorizante ale nondisjuncţiei meiotice sau mitotice este, ca în sindromul Down, vârsta înaintată a mamei.

Simptomele apar în mod obişnuit la pubertate şi constau din: talie mică, ginecomastie, testiculi mici, atrofiaţi, cu tubi seminiferi hialinizaţi, infertilitate prin azoospermie şi retardare mintală. Incidenţa retardării mintale la cazurile de sindrom Klinefelter creşte cu creşterea numărului de cromozomi X din cariotip, iar incidenţa criminalilor cu creşterea numărului de cromozomi Y. Depistarea cazurilor de Klinefelter, în perioada neonatală, se poate face cu ajutorul testului Barr în cadrul screeningului de masă.

Anomalii peristazice
Cauze legate de mediu (factori de mediu teratogeni). Cu toate că numărul factorilor teratogeni siguri sau probabili este în creştere, aceştia nu cauzează decât 4,36% din totalul malformaţiilor congenitale majore. Bolile materne preexistente sarcinii sau care survin în timpul sarcinii cauzează 3,5% din totalul malformaţiilor congenitale. 

Infecţiile, (în special rubeola, toxoplasmoza şi citomegalia), cauzează peste 2% din totalul malformaţiilor congenitale majore. Hipertermia, indiferent de origine, poate cauza anomalii ale extremităţii cefalice (anencefalia, microcefalia, microftalmia), probabil prin intermediul unei carenţe acute de acid folic. Bolile endocrine şi metabolice ale mamei cauzează: prin diabet 1,44% din ansamblul malformaţiilor congenitale (9% din copiii mamelor diabetice prezintă malformaţii), iar prin hipotiroidism, fenilcetonurie ş.a. un procent nesemnificativ. Cauze mecanice: prezentaţia pelviană poate induce displazia de şold şi malformaţia piciorului; oligohidramniosul, hipoplazie pulmonară şi malformaţia piciorului; bridele amniotice, amputaţii, stricturi, despicături ale feţei, şi gastroschizis, iar presiunea hidraulică crescută favorizează apariţia artrogripozei prin interferarea întoarcerii venoase de la nivelul membrelor inferioare.

S-a dat denumirea de disrupţie defectelor structurale rezultate din distrugerea unei structuri sau părţi embrionare iniţial normal formate. 

Cauzele disrupţiei sunt: anomalia sacului  amniotic, obstrucţii vasculare prin emboli sau trombi şi anastomoze vasculare. Bridele şi fisurile amniotice cauzează stricturi şi amputaţii ale unor părţi embrionare. Cu cât ruperea sacului vitelin este mai precoce cu atât gravitatea anomaliilor este mai mare.
Ruperea sacului amniotic la 3 săptămâni de gestaţie poate cauza: anencefalia, despicătura feţei, encefalocelul, meningocelul; la 5 săptămâni: atrezia coanală, despicătura buzei superioare, polidactilia, sindactilia, defecte ale peretelui abdominal şi toracic, scolioza; la 7 săptămâni: palatoschizis, craniostenoza, benzi amniotice, stricturi, amputaţii, limfedem, luxaţia de şold, deformarea piciorului, scurtarea cordonului ombilical, iar la mijlocul gestaţiei deformări caracteristice oligohidramniosului. Aproximativ 4% din cazurile cu anencefalie sunt consecinţa ruperii precoce a sacului amniotic.

Interconexiunile vasculare se găsesc la gemenii monocorionici (placenta unică). În cazul şuntului arterio-arterial sângele de la donator ce pătrunde în vasele iliace ale primitorului determină o mai bună perfuzie a părţii inferioare a corpului decât a părţii superioare. La partea mai puţin irigată a corpului (extremitatea cefalică, membrele superioare, cord, plămâni, pancreas, intestinul superior) apar anomalii prin disrupţie şi morfogeneză incompletă. Donatorul poate prezenta: cardiomegalie prin suprasolicitare, insuficienţă cardiacă cu disfuncţie hepatică, hipoalbuminemie, edeme şi progresiune spre hidrops. În cazul şuntului arterio-venos cu debit mare, primitorul va prezenta: hipervolemie, cardiomegalie, poliglobulie, macrosomie, nefromegalie cu poliurie şi polihidramnios, iar donatorul va prezenta: hipovolemie, rinichi mici, flux renal scăzut, oligoamnios (când gemenii sunt biamniotici) şi hipotrofie. 

În cazul unui geamăn mort trecerea de la acesta a tromboplastinei sau a unor emboli prin placentă spre geamănul viu poate cauza acestuia, prin obstrucţii vasculare: ischemie şi necroză, amputaţii ale membrelor, hidranencefalie, microcefalie, atrezie intestinală, microstomie hemifacială, gastroschizis, aplazie cutanată. Malpoziţia unor părţi fetale în uter poate cauza deformări ale toracelui sau cutiei craniene. 

Teratogeni chimici. Tutunul  creşte riscul malformaţiilor când numărul ţigărilor fumate este mai mare de 10 pe zi. Alcoolismul poate produce variate malformaţii prin intermediul acetaldehidei, primul produs catabolic al alcoolului etilic, ce rezultă sub acţiunea alcool-dehidrogenazei şi care are acţiune toxică asupra embrionului şi fătului. Dintre drogurile considerate teratogene pentru fătul uman amintim în ordine descrescândă a certitudinii: thalidomida, citostaticele, anticoagu-lantele (warfarină, dicumarol), iodurile, propiltiouracilul, dietilstilbestrolul, anticonvulsivantele (fenobarbital, hidantoină, trimetadionă) şi progesta-tivele. Iodurile şi propiltiouracilul determină hipotiroidism, dietilstil-bestrolul şi progestativele anomalii genitale, iar restul drogurilor produc anomalii multiple. Streptomicina şi chinina pot cauza leziuni ale nervului optic şi auditiv, vitamina D stenoză aortică supravalvulară, iar litiul poate cauza anomalii ale cordului. 

Dintre poluanţii mediului extern, teratogene sunt unele ierbicide (ac. 2,4-diclorofenoxi-acetic) şi mercurul. 

Radiaţiile ionizante. Cea mai constantă malformaţie pe care o produc razele X este microcefalia. Sarcina iradiată cu mai puţin de 1 rad are risc teratogen neglijabil, iar când este iradiată cu mai mult de 10r (100 miliray) riscul este mare. În cazul câtorva radiografii, embrionul primeşte 10 miliray, iar când se adaugă şi o radioscopie, embrionul primeşte 100 miliray.

Fiziopatologie. Efectul teratogenilor depinde în mare măsură de genotipul embrionului şi al mamei, stadiul gestaţiei şi doză. Efectul legat de genotip poate fi ilustrat de acţiunea diferită a teratogenilor la specii şi subspecii diferite. Specificitatea teratogenă de specie şi subspecie este cauzată de deosebirile în ceea ce priveşte capacitatea de metabolizare sau neutralizare a agenţilor teratogeni. 

În raport cu vârsta gestaţiei se semnalează susceptibilitate teratogenă maximă în perioada primelor 2 luni, când activitatea metabolică şi proliferativă celulară este mare, în legătură cu geneza schiţelor embrionare ale organelor. Cele mai expuse schiţe embrionare sunt cele de origine neuroectodermică. Schiţele de origine mezodermică şi endodermică sunt mai refractare la procesul teratogen. 

Astăzi se cunoaşte un orar teratogenetic legat de data când acţionează factorii patogeni. După mecanismul şi data când acţionează aceşti factori asupra produsului de concepţie, Smith distinge mai multe tipuri de malformaţii (Tabel I).

Perturbarea morfogenezei normale a produsului de concepţie poate distinge 4 ipostaze:

Morfogeneza incompletă. În acest cadru se includ malformaţiile ce rezultă din dezvoltarea incompletă a unei structuri. Astfel poate apare agenezia unui organ, hipoplazia (micrognaţie), separarea incompletă (sindactilie cutanată), închiderea incompletă (fantă palatină). 

Morfogeneza aberantă. În acest caz există o structură care s-a format anormal.
Morfogeneza accesorie. Acest tip de anomalie cuprinde structuri normal formate dar în exces (degete supranumerare, polisplenie).

Hamartomele. Reprezintă o tulburare de organizare embriogenetică ce face să apară un ţesut normal unde n-ar trebui să fie şi se manifestă adesea sub forma unei tumori.

	Vârsta când acţionează factorii patogeni
	Felul malformaţiilor

	Perioada embrionară
	

	23 zile
	Ciclopie, holoprozencefalie

	
	Sirenomelie

	26 zile
	Anencefalie

	28 zile
	Mielomeningocel

	30 zile
	Atrezie esofagiană cu fistulă traheoesofagiană

	34 zile
	Transpoziţia vaselor mari

	36 zile
	Fanta labială

	8 săptămâni
	Atrezie rectală

	
	Hernie diafragmatică

	
	Comunicare interventriculară

	
	Sindactilie

	7-8 săptămâni
	Atrezie duodenală

	8 săptămâni
	Sinus sau chist branhial

	10 săptămâni
	Fantă palatină

	
	Malrotaţia intestinului

	
	Omfalocel

	
	Diverticul Meckel

	
	Uter bicorn

	Perioada fetală
	

	12 săptămâni
	Hipospadias

	7-9 luni
	Criptorhidie

	9-10 luni
	Persistenţa canalului arterial


Tab.I - Anomalii în raport cu data acţiunii factorilor patogeni (după Smith).

Anomalii multifactoriale
Cercetări epidemiologice şi familiale ca şi evaluarea matematică a datelor genetice ale şcolii engleze au găsit explicaţii unui mare număr de malformaţii congenitale prin conturarea modului multifactorial. Malformaţiile multifactoriale reprezintă efectul cumulativ al mai multor gene anormale moştenite şi al agresiunii unor factori din mediul exterior. Numărul genelor implicate, natura factorilor de mediu şi modul de transmitere la descendenţi nu se cunosc.

Malformaţiile multifactoriale constituie cea mai mare parte din totalul malformaţiilor congenitale. Incidenţa lor este de 0,7 % de nou-născuţi vii şi constituie 36% din malformaţiile congenitale majore. Cele mai obişnuite exemple de malformaţii multifactoriale sunt: anencefalia, spina bifida, luxaţia congenitală de şold, stenoza pilorică, despicătura de buză şi palat, cardiopatia congenitală, hernia diafragmatică, hidrocefalia congenitală, boala Hirschprung etc..

O sinteză a incidenţei malformaţiilor congenitale după cauză poate fi ilustrată de statistica de la Boston Hospital for Women pe anii 1972-1975 pe un total de 18.155 nou-născuţi cu vârsta gestaţională mai mare de 20 săptămâni (Tabel II):

Tab.II. Incidenţa malformaţiilor congenitale după cauză („Boston Hospital for Women”).

CONSIDERAŢII CU PRIVIRE LA ATITUDINEA MEDICULUI  

ÎN FAŢA UNEI MALFORMAŢII CONGENITALE. SFATUL  GENETIC

În faţa unui nou-născut cu malformaţii congenitale se vor lua următoarele măsuri:

· Se descriu în Foaia de Observaţie amănunţit anomaliile, cu menţiuni exacte, pentru a se putea face comparaţie cu valorile normale. Datele normale pentru comparaţie  vizează:   talia,   greutatea,   raportul   dintre  diferite   segmente  ale corpului, perimetrul cranian, lungimea urechii, plasarea urechii, distanţa intercantală, distanţa interpupilară, distanţa nazo-labială, distanţa inter-mamelonară, perimetrul toracic, lungimea mâinii, a palmei, a degetelor, caracterul dermatoglifelor şi o eventuală cataractă congenitală. Perimetrul cranian mic şi hipotonia musculară pot fi revelatorii pentru o anomalie a creierului. Anomalia urechii se asociază frecvent cu anomalia rinichilor, anomalia dermatoglifelor se asociază cu anomalii cromozomiale, iar cataracta poate fi consecinţa unei infecţii congenitale. 

· Se face o anamneză amănunţită. Vârsta mamei peste 35 de ani creşte riscul pentru malformaţii prin nondisjuncţie cum sunt: trisomia 13, 18, 21 şi sindroamele XXX, XXY. La 90-95% dintre pacienţii cu trisomie 21 eroarea de meioză este de origine maternă. Vârsta înaintată a tatălui creşte riscul mutagen pentru afecţiunile autozomal-dominante, cum ar fi acondroplazia. Diabetul matern, infecţiile TORCH, polihidramniosul şi oligohidramniosul pot cauza variate malformaţii. Polihidramniosul poate fi cauzat de anencefalie, tulburări ale SNC şi atrezia esofagiană prin incapacitatea fătului de a înghiţi lichidul amniotic. Oligohidramniosul poate cauza hipo-plazia pulmonară, anomalii poziţionale ale membrelor şi sindrom Potter. Se va ancheta când şi câte droguri a luat mama în timpul sarcinii. Dovedirea că un drog este teratogen este dificilă deoarece majoritatea drogurilor exercită efecte nocive numai la o minoritate de feţi. O statistică pentru un anumit drog pe 30-40 mii de subiecţi a arătat cum ridică incidenţa malformaţiilor congenitale cu numai 1%. Mai mult de 2 avorturi în antecedentele mamei creşte suspiciunea unei translocaţii echilibrate la unul dintre părinţi, ceea ce impune efectuarea de analize citogenetice.

· Consanguinitatea pozitivă la părinţi sau anomalii similare în arborele genealogic ne ajută să stabilim modul de transmitere a unei anomalii (autozomal-dominantă când anomalia apare la fiecare generaţie cu excepţia mutaţiilor noi, autozomal-recesivă când anomalia apare la urmaşi şi obişnuit lipseşte la părinţi, X-linkată când anomalia apare mai frecvent la băieţi). Consangvinitatea cauzează boala prin faptul că favorizează apariţia genei patogene în doza dublă. Cunoscând modul de transmitere a unei boli putem afla riscul recurenţei (25% în cazurile autozomal-recesive şi 50% în cazurile autozomal-dominante).

· Se fac examinări de laborator. În cazul malformaţiilor multiple se face cariotipul. Dacă malformatul este născut mort sau decedează imediat după naştere, se face şi un examen complet. Acesta include fotografia, radiografia anomaliilor scheletale aparente şi semnalarea unor anomalii minore exterioare. În caz de deces, se face autopsia şi se iau probe pentru cariotip (fragment steril din tegument, splină, timus sau gonade în thioglicolat ; sângele de la muribunzi sau născuţi morţi nu este bun pentru cariotip din cauza leucocitelor foarte puţin viabile).

La cazurile cu microcefalie, macrocefalie, cataractă, hepatomegalie, hipotrofie fetală se fac examinări serologice pentru toxoplasmoză, rubeolă, citomegalie. Nu se fac examinări serologice la anomalii structurale cum sunt meningocelul, buza de iepure, polidactilia, agenezia de radius. 

Părinţii vor fi informaţi cu privire la cauza malformaţiei propriului copil. Li se va spune dacă va fi afectat şi neuropsihic, ce reparaţii chirurgicale sunt posibile şi când se pot face, dacă următorii copii pot fi afectaţi de aceeaşi maladie şi dacă este posibil diagnosticul prenatal.

Pentru diagnosticul prenatal se utilizează ultrasonografia, testarea serică maternă, amniocenteză, testarea biochimică şi testarea moleculară. Ultrasonografia fetală poate evidenţia anomalii ale tractului digestiv şi urinar, displazii grave ale scheletului, anomalii cardiace. Amniocenteza, efectuată la 16-17 săptămâni de gestaţie permite analiza ADN, analiza cromozomială, analize biochimice, dozarea alfa-feto-proteinei şi enzimelor intestinale.

	MALFORMAŢIA
	RISCUL RECURENŢEI

	Anomalii cromozomiale

	Trisomia 21
	1%

	Translocaţie, inversiune mozaicism
	Purtător tată ( 5-10%

	
	Purtător mamă( 10-20%

	Anomalii monogenice

	Boala polichistică renală (autozomal-recesivă)
	25%

	Sindromul Holt-Oram (autozomal- dominantă) presupunând că un părinte este afectat
	50%

	Sindromul Telecantus-hipospadias,  x-linkată, dominantă–mama este purtătoare
	50% din băieţi sunt afectaţi

	
	50% din fetiţe sunt purtătoare

	Anomalii multifactoriale

	Spina bifida

Anencefalie

Meningomielocel

Trunchi arterial comun

Defect de sept ventricular

Cheilo-palatoschizis

Hipospadias

Picior strâmb (varus equin)

Hidrocefalie

Displazie de sold

Boala Hirschsprung

Fistulă esofago-traheală

Hernie diafragmatică

Stenoză pilorică
	6%

2% (4%)

2%

0,7%

4%

4%

7% dintre băieţi

3%

4-5%

4-14%

3-5%

4-5%

4-5%

3%


Tab. III - Riscul recurenţei malformative în sarcină.

Alfa-fetoproteina, estriolul neconjugat şi gonadotropina corionică sunt scăzute în sarcinile cu sindrom Down, în timp ce în anencefalie şi meningomielocel, alfa-fetoproteina este crescută. Biopuncţia vilozitară este o alternativă a amniocentezei. 

Cea mai importantă problemă pentru părinţi este modul de a se transmite anomalia şi riscul recurenţei la următorii copii. Tabelul III arată riscul recurenţei în sarcinile următoare pentru cele mai obişnuite malformaţii congenitale.

Capitolul 3
Aparatul respirator la nou-născut (normal şi patologic)

Introducere 


Majoritatea tulburărilor respiratorii care afectează nou-născutul sunt rezultatul dificultăţilor de adaptare de la viaţa intrauterină la cea extrauterină. Imaturitatea plămânului, incluzând producţia inadecvată de surfactant pulmonar, este responsabilă de cel mai mare procent de mortalitate la nou-născutul prematur. Tulburările care afectează în principal nou-născutul la termen includ aspirarea de meconiu, a lichidului amniotic, persistenţa hipertensiunii pulmonare şi diverse anomalii congenitale. În general, infecţiile perinatale afectează sistemul respirator şi contribuie la creşterea semnificativă a morbidităţii şi mortalităţii perinatale atât la nou-născutul prematur cât şi la nou-născutul la termen.

Scopul terapiei pentru nou-născuţii cu disfuncţii respiratorii este de a furniza suportul necesar pentru a asigura schimbul adecvat de gaze şi transportul oxigenului necesar pentru supravieţuire pe toată durata bolii. 

Date de semiologie a tulburărilor respiratorii ale nou-născutului
  Tahipneea
Este în general definită ca o frecvenţă respiratorie mai mare de 60 respiraţii/minut. Sugarul cu o complianţă pulmonară scăzută minimalizează efortul respirator prin respiraţii rapide cu volume inspiratorii - expiratorii mici. De aceea tahipneea este prezentă de obicei la sugarii cu complianţă pulmonară scăzută (ex. sindromul de detresă respiratorie), pe când sugarii cu rezistenţă crescută a căilor respiratorii (ex. obstrucţia căilor respiratorii superioare) prezintă mişcări respiratorii adânci, dar lente. 

Dispneea

Este un sunet expirator produs de adducţia corzilor vocale în timpul eliminării aerului. Prin dispnee sugarul poate preveni colapsul alveolelor la sfârşitul expiraţiei şi reducând astfel şuntarea pulmonară ameliorează şi oxigenarea.


Retracţiile

Se referă la deplasarea spre interior a părţilor moi ale peretelui toracic. Acestea sunt cel mai frecvent observate în regiunile intercostale şi subcostale. Retracţia sternală poate fi observată la nou-născutul prematur datorită complianţei crescute a peretelui toracic. Retracţiile sunt de obicei datorate complianţei  pulmonare scăzute sau a obstrucţiei căilor respiratorii. 

Flaring-ul nazal 


Este creşterea tremorului nazal în timpul inspiraţiei. Deoarece rezistenţa nazală şi faringiană reprezintă 50( din rezistenţa căilor aeriene la nou-născut, efortul respiraţiei este probabil scăzut prin lărgirea foselor nazale.

Cianoza


Este coloraţia albastră a tegumentelor şi mucoaselor, care apare datorită unei cantităţi crescute de hemoglobină desaturată în patul capilar.


 În cianoza de tip central saturaţia în oxigen a sângelui arterial este scăzută. Coloraţia albastră a mucoaselor se observă la nivelul limbii şi al gurii, completând coloraţia pielii. 


În cianoza de tip periferic pielea este cianotică, dar mucoasele sunt normal colorate. 


Cianoza mâinii şi a piciorului (acrocianoza) este frecvent întâlnită la nou-născutul sănătos. Aceasta se datorează fluxului sanguin încetinit în patul capilar al acestor ţesuturi, care au drept rezultat o extracţie crescută a oxigenului şi astfel o concentraţie crescută a hemoglobinei desaturate. 

        Gradul cianozei este determinat de cantitatea totală de hemoglobină desaturată din sânge. Pentru ca cianoza centrală să fie vizibilă cantitatea de hemoglobină desaturată din sângele arterial trebuie să fie de cel puţin 40-50g/l. De aceea, cianoza centrală va fi detectată la o saturaţie arterială relativ crescută, când concentraţia hemoglobinei totale este crescută. Din contră, cianoza centrală nu va putea fi detectată la sugarul anemic până când saturaţia oxigenului in sângele arterial nu scade semnificativ.

Bolile respiratorii în neonatologie

Sindromul detresei respiratorii


Sindromul detresei respiratorii (SDR) este unul dintre cele mai frecvente boli respiratorii şi este una din principalele cauze ale mortalităţii neonatale. În mod obişnuit pentru SDR se utilizează sinonime ca: boala membranelor hialine sau sindromul detresei respiratorii idiopatice. 


Prematuritatea este cel mai important factor de risc pentru SDR. Incidenţa sa este de 60( la 29 săptămâni de gestaţie şi descreşte odată cu creşterea vârstei gestaţionale până la zero după 39 săptămâni. 


Alţi factori de risc pentru SDR includ: operaţia cezariană fără travaliu, asfixia la naştere şi diabetul matern. 


SDR se dezvoltă datorită imaturităţii pulmonare, a deficienţei primare de surfactant. Surfactantul pulmonar este un amestec complex de fosfolipide şi proteine produse de către celulele alveolare de tip II; fosfolipidele formează un monostrat la interferenţa gaz-lichid pe suprafaţa internă a alveolelor pulmonare. Datorită efectelor tensioactive ale monostratului are loc o scădere a tendinţei alveolelor de a se colaba la sfârşitul expiraţiei. Unul din principalele roluri ale proteinelor surfactantului este de a uşura dispersia fosfolipidelor pe suprafaţa alveolară. 

     FIG.2 Opacifieri reticulo-granulare

     difuze, bronhogramă aerică şi scăderea

 volumului pulmonar la un

       nou-născut prematur cu SDR 

Producţia inadecvată de surfactant duce la colapsul alveolelor, microatelectazie şi scăderea complianţei pulmonare. Efortul respirator este crescut şi dezechilibrul dintre ventilaţie şi perfuzie duce la hipoxemie arterială. Nou-născutul cu SDR dezvoltă detresă respiratorie imediat după naştere cu dispnee expiratorie, flaring nazal şi retracţia toracelui. Datele radiologice arată reducerea volumului pulmonar, bronhograma aeriană şi opacităţi fine granulare.(Fig. nr 2.)

Analizele uzuale ale gazelor sanguine descoperă hipoxemie şi hipercapnie.


Principalele obiective ale terapiei nou-născutului cu SDR sunt suplimentarea  cu oxigen, ventilaţia asistată şi suplimentarea surfactantului. La nou-născutul cu respiraţie spontană oxigenul este administrat de obicei prin suplimentarea cu oxigen a aerului din incubator sau prin nişe directe de oxigen. Se consideră că presiunea pozitivă continuă în căile respiratorii (CPAP), previne colapsul alveolar la sfârşitul expiraţiei şi astfel, scade nevoia suplimentării oxigenului. Oxigenul este furnizat prin plasarea sondelor nazale sau prin intubaţie nazofaringiană.


Ventilaţia mecanică este utilizată la nou-născutul cu SDR severă când oxigenarea adecvată nu poate fi menţinută prin suplimentarea oxigenului, cu sau fără CPAP. Este de asemenea necesară pentru nou-născutul cu acidoză respiratorie progresivă (pH < 7,25.) Ventilaţia mecanică poate fi realizată fie prin ventilaţie convenţională, fie prin ventilaţie cu frecvenţă crescută. 


Administrarea de surfactant se face nou-născutului care necesită ventilaţie mecanică pentru SDR. Surfactantul este administrat prin instilaţii traheale direct pe tubul endotraheal. Acesta creşte complianţa pulmonară, creşte oxigenarea prin scăderea raportului ventilaţie/perfuzie şi  facilitează decuplarea de la ventilator. Posibilele complicaţii ale administrării de surfactant sunt hipotensiunea, hipoxia  şi bradicardia în timpul administrării, blocajul tubului endotraheal sau al căilor respiratorii şi hemoragia pulmonară. S-a demonstrat că prin administrarea  de  surfactant  mortalitatea prin SDR descreşte cu 40-60( iar morbiditatea multisistemică se reduce, şi scade incidenţa bolilor cronice pulmonare.


Complicaţiile SDR includ dezvoltarea unor fisuri aeriene pulmonare, persistenţa canalului arterial, hemoragia intracraniană şi, pe termen lung dezvoltarea bolilor cronice pulmonare.
   Sindromul de aspiraţie meconială

Colorarea meconială a lichidului amniotic survine în 10-15( din naşteri. Aproximativ jumătate din aceşti nou-născuţi au meconiu în trahee după naştere. Aspirarea meconiului poate da complicaţii respiratorii severe. 


Eliminarea meconiului in uter este asociată de obicei cu asfixia intrauterină, postmaturitatea sau ambele. Hipoxia intrauterină are ca rezultat redistribuţia fluxului sanguin de la organele nevitale la inimă, creier şi glandele suprarenale. Această redistribuţie este rezultatul reflexului de redirijare prin care se realizează transportul adecvat al oxigenului la organele vitale în timpul hipoxiei intrauterine. Hipoxia intestinală are ca rezultat unde peristaltice tranzitorii care pot explica scurgerea meconiului la fătul cu hipoxie intrauterină.  


Colorarea meconială a lichidului amniotic poate fi astfel un ,,marker’’ al detresei fetale, mai ales când aceasta este corelată cu tulburări ale frecvenţei cardiace fetale.

Incidenţa contaminării lichidului amniotic cu meconiu creşte cu prelungirea sarcinii. Aproximativ1/3 din nou-născuţii la 42 săptămâni de gestaţie sau mai târziu au meconiu in utero. 


Asfixia intrauterină poate determina apariţia gasp-urilor sporind riscul aspiraţiei meconiale. Hipoxia intrauterină prelungită poate determina hipertrofia fibrelor musculare ale arterelor pulmonare. Astfel creşte riscul persistenţei hipertensiunii pulmonare care este de obicei prezentă în sindromul de aspiraţie severă şi face mai dificilă conduita terapeutică a acestor nou-născuţi.


Prezenţa meconiului în căile respiratorii cele mai mici poate determina obstrucţia parţială sau completă a acestora. Obstrucţia completă determină atelectazie datorită absorbţiei gazului situat distal de obstrucţie. Obstrucţia parţială determină hiperinflaţia porţiunii distale pulmonare datorită unui efect de valvă cu supapă unidirecţională. 

Deoarece diametrul căilor respiratorii periferice este mai mare în timpul inspiraţiei decât în timpul expiraţiei acele căi aeriene parţial obstruate cu meconiu în timpul inspirului pot deveni total obstruate in timpul expirului rezultând acumularea aerului distal de obstrucţie. Similar acumularea aerului şi hiperinflaţia pot determina pneumotorax sau alte defecte de etanşeizare a aerului. În cele mai distale căi respiratorii, meconiul poate determina pneumonie chimică, împiedică acţiunea surfactantului sau ambele, rezultând exsudatul alveolar, atelectazia şi hipoxia arterială ca o consecinţă a dezechilibrului ventilaţie/perfuzie. 


Nou-născutul care a aspirat meconiu prezintă de obicei semnele detresei respiratorii în sala de naştere. Diametrul antero-posterior al toracelui este de obicei crescut datorită hiperinflaţiei plămânilor.

 La auscultaţia toracelui se aud raluri bronşice. 


Examenele radiologice relevă creşterea volumelor pulmonare cu zone opace de atelectazie şi hiperinflaţie focală.


Pentru a scădea riscul aspiraţiei meconiale în timpul naşterii la termen este importantă aspirarea meconiului din gură şi nazo-faringe.   


Deoarece aspiraţia meconiului poate avea loc şi înainte de naştere aspirarea directă din trahee este eficientă mai ales dacă se suspectează hipoxia intrauterină. Pentru nou-născutul care dezvoltă detresă respiratorie ar trebui instituită oxigenoterapia susţinută cu suplimentarea rezervelor de oxigen deoarece hipoxemia predispune la hipertensiune pulmonară. Dacă oxigenarea adecvată nu poate fi menţinută prin concentraţia crescută a oxigenului în aerul inspirat trebuie instituită ventilaţia mecanică. Administrarea de surfactant exogen pare să scadă severitatea sindromului de aspiraţie meconială. 

Disfuncţia respiratorie a nou-născutului prin operaţie cezariană selectivă


Este deja recunoscut faptul că operaţia cezariană selectivă, fără travaliu contribuie la creşterea riscului pentru disfuncţii respiratorii. Acest risc este în relaţie inversă cu vârsta gestaţională. În majoritatea cazurilor aceasta este o tulburare respiratorie tranzitorie şi benignă. Totuşi unii nou-născuţi dezvoltă disfuncţii respiratorii severe care au fost asociate cu morbiditate si chiar mortalitate crescută. 

Patogeneza tulburărilor pare să fie heterogenă şi pot fi implicaţi 3 factori diferiţi:

· clearance inadecvat al lichidului pulmonar având drept consecinţă tahipneea tranzitorie,

· deficitul de surfactant rezultând SDR şi

· persistenţa hipertensiunii pulmonare.

Clearance-ul inadecvat al lichidului pulmonar după operaţia cezariană fără travaliu are drept consecinţă de obicei detresa tranzitorie a nou-născutului. S-a presupus că aceasta se datorează lipsei creşterii nivelului de catecolamine, creştere importantă pentru un clearance normal al lichidului pulmonar. Această creştere se produce în mod normal în timpul travaliului, dar ea este mult mai mică în operaţia cezariană selectivă. Ca urmare a clearance-ului insuficient al lichidului pulmonar asociat cu operaţia cezariană lipseşte compresiunea toracelui care se produce în mod normal în timpul trecerii prin filiera pelvi-genitală. Din aceste motive, felul cum se derulează naşterea este important pentru a anticipa probabilitatea ca un nou-născut să dezvolte o disfuncţie respiratorie. 


Dacă operaţia cezariană este realizată înainte ca sistemul surfactant pulmonar să atingă maturizarea completă nou-născutul dezvoltă SDR.


Nou-născutul prin operaţie cezariană selectivă pare a fi supus unui risc crescut de dezvoltare a hipertensiunii pulmonare. S-a demonstrat prin ecocardiografie că aceşti nou-născuţi au o scădere mai lentă a presiunii în arterele pulmonare decât cei născuţi fiziologic. 
Pneumonia neonatală
 
Debutul rapid al pneumoniei bacteriene este cel mai frecvent cauzat de aspirarea lichidului amniotic contaminat după ruperea prematură a membranelor sau de aspirarea secreţiilor vaginale intranatal, la trecerea prin filiera pelvi-genitală. 

Cei mai frecvenţi agenţi patogeni ai pneumoniei nou-născutului sunt: Streptococii de grupB, Escherichia coli si Enterococii. Hemophilus influenzae, Streptococcus viridans şi anaerobii determină mai rar boala. Listeria monocytogenes şi Treponema pallidum pot determina pneumonie la făt prin pasaj transplacentar. 

Factorii predispozanţi ai pneumoniei nou-născutului sunt naşterea prematură, ruptura membranelor înainte de debutul travaliului (ruptura membranelor cu 24 de ore sau mai mult înainte de naştere) şi inflamaţia corio-amniotică maternă. 


Nou-născutul cu pneumonie congenitală dezvoltă sindromul detresei respiratorii într-un interval mai scurt de   la naştere. Aspectul radiologic este nespecific şi această stare poate fi greu diferenţiată de SDR.
 Antibioticele de elecţie pentru pneumonia nou-născutului sunt Ampicilina şi unele Aminoglicozide.


Pneumonia cu debut tardiv sau nosocomial apare de obicei la nou-născuţii care necesită suport respirator prelungit. Aceşti nou-născuţi sunt de obicei intubaţi ceea ce oferă calea de acces a microorganismelor către plămâni. Microorganismele incriminate sunt: Staphilococus aureus, Staphilococus epidermidis, Pseudomonas aeruginosa şi Escherichia coli. 
 
Prematurii prezintă un risc particular pentru infecţiile nosocomiale deoarece ei au un răspuns imun scăzut. Cei mai mulţi prematuri prezintă riscul de a face pneumonie cu Candida albicans. 
 Displazia bronhopulmonară

Displazia bronhopulmonară este forma majoră a bolilor cronice pulmonare în neonatologie. Apare frecvent la prematurii cu suport ventilator prelungit pentru tratamentul SDR. Incidenţa este estimată la 40-70( din prematurii sub 1000g. Această boală este de asemenea întâlnită la nou-născuţii la termen care necesită ventilaţie asistată prelungită din cauza afecţiunilor pulmonare severe ca: sindromul de aspiraţie, persistenţa hipertensiunii pulmonare, hernia diafragmatică sau boli congenitale cardio-pulmonare. 


Cei mai importanţi factori în patogenia displaziei bronhopulmonare sunt toxicitatea oxigenului, ventilaţia mecanică   şi imaturitatea plămânului. Expunerea prelungită la concentraţii de oxigen > de 60 ( este dăunătoare pentru plămâni. Principalul mecanism al toxicităţii oxigenului este formarea de radicali liberi de oxigen care determină leziuni celulare prin peroxidarea membranelor lipidice celulare, prin inactivarea enzimelor sulfhidril, prin dereglări ale acizilor nucleici. Plămânul normal este echipat cu enzime antioxidante pentru protecţia faţă de injuriile determinate de radicalii liberi de oxigen. Aceste enzime protectoare urmăresc modelul de maturaţie al sistemului surfactant şi activitatea lor poate fi slab dezvoltată la nou-născutul prematur.


 
Ventilaţia mecanică cu presiune de inflaţie crescută poate cauza întinderea excesivă a plămânilor rezultând distensia sau ruptura căilor respiratorii mici şi a alveolelor. Astfel poate apare emfizemul interstiţial sau evacuarea extrapulmonară a aerului, stări precursoare ale displaziei bronhopulmonare.


Alţi factori ce pot contribui la dezvoltarea displaziei bronhopulmonare cuprind infecţiile nosocomiale, edemul pulmonar cauzat de persistenţa permeabilităţii ductului arterial şi nutriţia inadecvată, inclusiv deficitul de vitamină A.



Datele clinice din displazia bronhopulmonară includ toracele ,,în butoi’’ (emfizematos), tahipnee, retracţii şi wheezing-ul expirator. Testarea funcţiei pulmonare relevă creşterea rezistenţei căilor respiratorii şi scăderea complianţei pulmonare dinamice, care sporeşte efortul respiraţiei. Ventilaţia este distribuită inegal, rezultând hipoxemie arterială datorată perturbării raportului ventilaţie/perfuzie. Apare hipercapnia. Radiografia toracică tipică arată creşterea volumelor pulmonare cu arii de atelectazie alternând cu arii de hiperinflaţie, ce pot deveni chistice

Apneea de prematuritate


Apneea este definită ca o încetare a respiraţiei pentru mai mult de 20 de secunde sau orice pauză respiratorie cu durată mai scurtă care este asociată cu cianoză, bradicardie sau ambele. Apneea survine frecvent la nou-născutul prematur. Este cauzată de obicei de o tulburare tranzitorie a controlului respirator(apneea de prematuritate) sau mai rar de o stare gravă ca: septicemia, hipoglicemia, hemoragia intracraniană, crizele comiţiale sau ingestia unor medicamente de către mamă. Deci apneea de prematuritate este un diagnostic de excludere. Apneea nou-născutului la termen nu trebuie considerată niciodată fiziologică. Ea necesită o evaluare completă pentru a determina cauza sa. 


Incidenţa apneei de prematuritate este în relaţie indirectă cu vârsta gestaţională. Apneea de prematuritate pote fi împărţită în 3 tipuri :  centrală, obstructivă , mixtă.


a. Apneea centrală- este determinată de imaturitatea centrului de control respirator bulbar. Aceşti nou-născuţi au un răspuns scăzut la  dioxidul de carbon, care este un etalon al reglării respiratorii. 


b. Apneea obstructivă survine datorită hipotoniei muşchilor faringieni, a poziţiei incorecte a capului fătului (în special poziţia de flexie) sau datorită unor secreţii în căile aeriene superioare. De asemenea diafragmul nou-născutului prematur se poate contracta înainte de creşterea tonusului muşchilor căilor aeriene superioare, contracţie care survine în mod normal în timpul inspiraţiei şi astfel predispune nou-născutul la apnee obstructivă. În apneea obstructivă nou-născutul continuă să prezinte mişcări ale peretelui toracic. De aceea ea nu este detectată prin monitorizare cardio-respiratorie uzuală până când cianoza sau bradicardia nu s-au instalat. 


Ar trebui instituită monitorizarea continuă a respiraţiei şi a frecvenţei cardiace la toţi prematurii. Dacă apneea survine, este important să se identifice şi să se trateze orice cauză care determină apariţia sa. 
Apneea uşoară răspunde de obicei la stimulare tactilă. 
Apneea mai severă poate necesita ventilaţie mecanică cu balon pe mască. Dacă episoadele de apnee survin frecvent şi sunt prelungite ar trebui introdus tratament suplimentar pentru a preveni apariţia leziunilor hipoxice la nou-născut. 
Metilxantinele, teofilinele şi cafeinele scad numărul şi severitatea apneilor centrale prin creşterea sensibilităţii centrului respirator bulbar la dioxid de carbon. Aplicarea presiunii continue pozitive în căile respiratorii reduce numărul crizelor de apnee, în special a celor de apnee obstructivă, menţinând deschis canalul faringian. 
Episoadele severe de apnee nu răspund la aceste modalităţi terapeutice şi necesită intubaţie endotraheală şi ventilaţie mecanică. Frecvenţa şi severitatea crizelor de apnee descreşte odată cu creşterea vârstei gestaţionale şi ele sunt rare după 37 de săptămâni de gestaţie. Se recomandă ca acei prematuri care au un istoric de apnee să fie externaţi doar atunci când nu mai prezintă crize de cel puţin o săptămână, în absenţa terapiei cu metilxantine.

Hernia diafragmatică congenitală


Hernia diafragmatică congenitală reprezintă o herniere a conţinutului abdominal în torace printr-un defect al diafragmului. Hernia diafragmatică congenitală survine cu o frecvenţă de 1/2500 şi este asociată cu o rată cosiderabilă a morbidităţii şi a mortalităţii neonatale. 

Defectul diafragmului survine datorită perturbării închiderii canalului pleuroperitoneal în timpul săptămânii a 8-a de gestaţie. 
Defectul este situat mai frecvent pe partea stângă la nivelul trigonului lombocostal postero-lateral (hernia lui Bochdalek). Dacă hernia survine mai devreme în viaţa fetală ea este asociată cu diferite grade de hipoplazie pulmonară. 
Plămânul de partea afectată este mic, la acest nivel există o marcată reducere a numărului de generaţii bronşice şi numărul vaselor de tip arterial este redus proporţional. În plus, există o creştere a musculaturii mediei arterelor pulmonare la nivel acinar, crescând astfel rezistenţa în circulaţia pulmonară. Nou-născutul cu aceste modificări prezintă un risc considerabil pentru hipertensiune pulmonară cu şunt stânga-dreapta prin foramen ovale şi canalul arterial. Hipoplazie pulmonară într-un grad mai mic există şi de partea contralaterală. 


Nou-născutul cu hernie diafragmatică congenitală şi hipoplazie pulmonară prezintă de obicei detresă respiratorie la scurt timp după naştere. Sonoritatea pulmonară este absentă de partea afectată, toracele este emfizematos şi abdomenul este scafoid. Zgomotele cardiace sunt de obicei deplasate .Aceşti copii au grade diferite hipoxemie arterială, hipercapnie şi acidoză. 


Nou-născuţii care au hipoplazie pulmonară minimă sau absentă pot fi asimptomatici la naştere, dar dezvoltă mai târziu detresă respiratorie, când are loc acumularea progresivă, fiziologică a aerului în stomac şi intestin şi se produce compresiune asupra organelor intratoracice.


Diagnosticul se pune pe radiografia toracică după punerea unui tub de alimentaţie în stomac. Ansele intestinale pline cu aer şi stomacul pot fi văzute în torace. Inima este deplasată spre partea contralaterală şi abdomenul este lipsit de gaze (excavat). 


Închiderea chirurgicală a defectului diafragmului este tratamentul definitiv. Corectarea acidozei şi menţinerea unei perfuzii adecvate sunt obiective importante înainte de intervenţia chirurgicală. 


Prognosticul nou-născutului cu hernie diafragmatică congenitală este strâns legat de gradul hipoplaziei pulmonare. 

Principii şi mijloace terapeutice în insuficienţa respiratorie  neonatală

Ventilaţia asistată la nou-născut
Oxigenoterapia de suplimentare
Cea mai simplă metodă de a creşte conţinutul în oxigen al sângelui este de a creşte fracţia de oxigen inspirat ( FiO2) în timp ce utilizarea oxigenului suplimentar este cea mai comună metodă în procesul de întrerupere a ventilaţiei mecanice sau în asociere cu presiunea continuă pozitivă în căile aeriene. Oxigenoterapia este deseori suficientă la prematurii peste 30 de săptămâni, cu SDR, la toţi nou-născuţii cu boală respiratorie minimă şi majoritatea celor cu tahipnee tranzitorie neonatală. Această metodă poate fi folosită şi la nou-născuţii la termen care prezintă SDR şi la cei cu sindrom de aspiraţie meconială. Oxigenul cald şi umidificat eliberat într-o boxă de plexiglas (izoletă) plasată la extremitatea cefalică va realiza un mediu îmbogăţit cu oxigen. Crescând FiO2 se va scădea frecvenţa crizelor de apnee la nou-născutul prematur. 
Presiunea continuă pozitivă în căile aeriene (CPAP)

Prin CPAP se menţine o presiune pozitivă de distensie în căile respiratorii, aplicată la o valoare mai mică de 8 cm. H2O,  în timpul respiraţiei spontane. De când CPAP a fost inventată în 1971 de către Gregory şi col. ea a devenit cheia terapiei respiratorii în asistenţa nou-născutului. Importanţa fiziologică specifică a acestei metode nu este pe deplin înţeleasă, totuşi o parte din eficienţa sa este datorată directei ameliorări a funcţiei pulmonare printr-o acţiune a mai multor mecanisme. (Tabel 2) 

Principalele indicaţii pentru CPAP: 

· SDR la nou născuţii peste 1500 g. (1500-2500 g.) (surfactant diminuat şi capacitate  reziduală pulmonară scăzută);

· Lichid pulmonar neresorbit (tahipneea tranzitorie a nou-născutului post operaţie cezariană);

· Respiraţia neregulată (apneea de prematuritate/ apneea recurentă);
                                                                                                                                                                                                                                                                                                                                                                                                                                                                                                                                                                                                                                                            

· In cursul “îndepărtării” nou-născutului de la ventilator şi după detubare;

· În anumite obstrucţii ale căilor respiratorii superioare (ex. sindromul Pierre-Robin);

· Căi respiratorii instabile ( traheomalacia, bronhomalacia, stridor laringian congenital). 

După detubare este preferabil CPAP nazo-faringian, vârful canulei nazale fiind trecut după orificiile coanale posterioare, în epifaringe.   

Datele recente arată că utilizarea precoce a CPAP duce nu numai la îmbunătăţirea funcţiei pulmonare şi reglarea respiraţiei la prematurul suferind de SDR, dar scade şi necesitatea utilizării ventilaţiei mecanice. 

Setările CPAP:

- Presiune: 5 - 7 cm. H2O

- Flux: 5 - 10 l/min. 

- FiO2 - cel la care era copilul înaintea administrării CPAP. 

Aceste setări se modifică în funcţie de valorile gazelor sanguine, a căror monitorizare în dinamică este necesară.

Se folosesc sonde nazale sau un tub nazo-faringian. Sondele nazale au rezistenţă minimă şi de aceea sunt preferate. CPAP nazal poate fi aplicată în ambele narine sau, printr-un tub, într-o singură nară (tehnică preferabilă). Se utilizează un tub de 3 mm. introdus 1 cm. într-o nară şi adaptat la ventilatorul mecanic ceea ce permite un bun control al presiunii, amestecului de gaze, fluxului şi umidificării aerului administrat.  Deoarece un tub endotraheal are o rezistenţă foarte mare CPAP administrată prin tub endotraheal ar trebui utilizată doar pe o perioadă scurtă de timp. Cu toate că utilizarea CPAP este relativ benignă au fost observate unele complicaţii sau efecte secundare. 

Complicaţiile şi efectele secundare ale CPAP:

CPAP excesivă:    

· creşte spaţiul mort pulmonar

· împiedică întoarcerea venoasă 

· creşte retenţia de dioxid de carbon

· creşte presiunea intracraniană

· creşte efortul respirator

CPAP joasă: 


· determină la un volum pulmonar inadecvat

· determină retenţie de dioxid de carbon 

Complicaţii generale: 

· pneumotorax (<5%), survine mai frecvent în primele ore de viaţă-poate duce la producerea de hemoragie cerebrală. 

· aerofagia- determină distensie gastrică-în administrarea CPAP întotdeauna se introduce un tub nazo-gastric care se lasă in situ.  

· eroziunea sau necroza septului nazal.

În perioada acută a afecţiunii respiratorii se suspendă alimentaţia enterală din cauza riscului de aspiraţie (“cale falsă”).

La nou născuţii mai mici de 1500 g. în timpul CPAP poate apărea colapsul brusc cu riscul producerii hemoragiei cerebrale şi necesitatea ventilaţiei mecanice, de aceea la aceşti nou-născuţi este indicată ventilaţia mecanică din start.   

Dacă tratamentul cu CPAP nu ajută la menţinerea oxigenării şi ventilaţiei la valori acceptabile trebuie iniţiată ventilaţia mecanică (Tabel  5). 

Definirea eşecului CPAP:

· PaO2 < 50 mmHg ( 6,7 kPa ) cu FiO2=80-100%

· PaCO2> 65 mmHg ( 8,7 kPa )

· acidoză dificil de corectat

· detresă respiratorie marcată

· retracţii severe

· apneea recurentă (cu nivele bune al teofilinei).

Ventilaţia mecanică
Ventilaţia mecanică este principala modalitate de terapie intensivă respiratorie utilizată la nou-născuţii cu insuficienţă respiratorie moderată până la severă sau în caz de insuficienţă multiorganică. În ultimii 30 de ani s-au dezvoltat diferite tipuri de aparate de respiraţie artificială, fiecare cu avantajele şi complicaţiile sale pulmonare şi cardiovasculare. 

Experimentele recente pe modele animale adulte au demonstrat că volumul insuflat în plămâni prin ventilaţie mecanică este principala variabilă care determină afectarea pe termen lung a plămânilor, cunoscută sub denumirea de displazia bronhopulmonară (DBP). Din aceste motive, termenul de “volubarotraumă“ este utilizat frecvent pentru complicaţiile pulmonare ale ventilaţiei mecanice. Efectele cardiovasculare ale ventilaţiei mecanice sunt determinate în special de presiunea end-expiratorie crescută, rezultând o scădere a întoarcerii venoase şi a debitului cardiac şi perturbarea fluxului sanguin pulmonar. Perfecţionarea aparatelor şi a tehnicii de ventilaţie au dus la scăderea complicaţiilor postventilatorii.

Tipuri de aparate de ventilaţie

Majoritatea aparatelor convenţionale utilizate în asistenţa nou născutului sunt ciclice, cu presiune limitată şi flux continuu. Aceste aparate permit continuarea respiraţiei spontane în timpul fazei expiratorii a respiraţiei. Aparatele de ventilaţie se pot clasifica în: aparate de ventilaţie convenţională şi aparate de ventilaţie cu frecvenţă înaltă. 

Ventilaţia mecanică convenţională:

· Ventilaţia mecanică intermitentă (IMV) sau ventilaţia cu presiune pozitivă intermitentă (IPPV) – respiraţii mecanice la intervale fixe cu respiraţii spontane posibile între ele. 

· Ventilaţia mecanică intermitentă sincronă (SIMV)- respiraţii mecanice cu rată fixă, dar iniţiate de efortul respirator al nou-născutului. 

· Ventilaţia mecanică declanşată de pacient (PTV) - fiecare din mişcările respiratorii ale nou născutului va declanşa o respiraţie mecanică la presiune şi FiO2 prestabilite. 

Ventilaţia mecanică cu frecvenţă înaltă:

· Ventilaţia oscilatorie de frecvenţă înaltă (HFOV) – volumul tidal este realizat prin mişcarea unei membrane sau a unui piston.

· Ventilaţia de frecvenţă înaltă, în jet (HFJV)- volumul tidal este realizat prin propulsarea gazului printr-o canulă cu diametru mic.

· Ventilaţie de frecvenţă înaltă cu flux intermitent (HFFIV) – volumul tidal este produs prin flux pulsatil printr-o supapă pneumatică.

Ventilaţia cu presiune pozitivă intermitentă (IPPV)

Indicaţii:

Indicaţii absolute:

· colaps brusc cu apnee, bradicardie şi eşecul stabilirii unei respiraţii satisfăcătoare după o scurtă perioadă de ventilare cu balon şi mască.

· eşecul realizării respiraţiei spontane, adecvate în sala de naştere, după o resuscitare promptă şi corectă. Prioritate  au prematurii cu risc pentru RDS.

Indicaţii relative:

· se aplică noilor născuţi cu respiraţie spontană, dar care prezintă simptomele clinice sau gazometrice ale insuficienţei respiratorii neonatale.

Tehnici IPPV şi setările ventilatorii

În prezent cea mai utilizată tehnică de ventilaţie este ventilaţia cu presiune pozitivă, presiune limitată, timp-controlată, frecvenţă convenţională, folosind un tub endotraheal.

Există însă şi anumite dezavantaje:

- intubarea prematurilor de grad mare poate fi dificilă şi cauza deteriorarea stării generale.

- laringoscopul poate leza cavitatea bucală, epiglota, laringele.

- prezenţa tubului endotraheal poate provoca leziuni locale (imflamaţie, eroziuni, ulcerări, vegetaţii, stenoze).

- tubul plasat în faringe poate predispune la infecţii locale, în special otită medie.

- tubul împins prea adânc în plămâni (de obicei în bronhia principală dreaptă) poate cauza supradistensia plămânului drept cu posibila apariţie a emfizemului interstiţial sau a pneumotoraxului şi colapsul cu atelectazia plămânului controlateral.

- tubul diminuează mecanismele de "clearance" ale plămânilor, favorizând astfel retenţia secreţiilor.

- dacă tubul este prea mic, creşte rezistanţa căii aeriene, crescând astfel efortul respirator la copii cu CPAP sau frecvenţe ventilatorii scăzute.

- efectele hemodinamice ale IPPV + PEEP pot duce la scăderea tensiunii arteriale şi a fracţiei de ejecţie cardiacă.

- complicaţiile majore ale IPPV sunt pneumotoraxul, DBP (displazia bronho-pulmonară), dezvoltarea unei hemoragii periventriculare şi infecţia. Toate aceste complicaţii iatrogene pot fi cauze de deces la nou-născutul pe IPPV.

În continuare vom descrie în detaliu tehnica  ventilaţia cu presiune pozitivă - limitată, timp controlată şi frecvenţă convenţională.

Aparatul eliberează (administrează) un flux continuu de gaz, destinde plămânii la un timp inspirator (T insp) presetat la o presiune predeterminată. În timpul expirului, ventilatorul continuă să administreze fluxul de gaz pentru aplicarea presiunii pozitive end-expiratorii (PEEP), dacă este necesar.

Gazul intră în plămâni pe perioada timpului inspirator, cantitatea intrată fiind determinată de presiunea inspiratorie de vârf (PIP) setată şi de rata fluxului care trebuie să fie suficient de ridicat pentru ca presiunea de vârf presetată să poată fi atinsă în timpul inspirator disponibil.

Când presiunea dorită este atinsă, valva de limitare a presiunii se deschide, astfel se previne creşterea ei în continuare; cu cât timpul inspirator este mai lung, cu atât plămânii sunt mai mult timp destinşi la presiunea stabilită. Cu cât presiunea stabilită este mai mare, cu atât volumul de gaz intrat este mai mare, aceasta depinzând însă şi de complianţa plămânilor pentru că în plămânii non-complianţi se produce o "scăpare de aer" în jurul tubului endotraheal.

Presiunile inspiratorii de vârf (peak inflating pressures=PIP)

PIP este o variabilă importantă în determinarea volumului tidal şi se stabileşte în raport cu  complianţa pulmonară şi rezistenţa căilor respiratorii. PIP trebuie ajustată la excursiile toracice vizibile. 

Presiunea trebuie să fie suficient de mare pentru a obţine valori bune ale gazelor sanguine, dar presiunile mari pot produce pneumotorax (risc de volubarotraumă), deci trebuiesc alese presiunile cele mai mici posibile compatibile cu valorile normale ale gazelor sanguine. Dar dacă PIP este prea joasă se poate dezvolta un şunt intrapulmonar.  

În general, presiunile iniţiale la nou-născuţii cu afectare pulmonară (spre deosebire de cei cu apnee centrală şi fără afectare pulmonară ) vor fi de 20 - 25 cm H2O. Hipoventilarea   produce creşterea PaCO2 şi scăderea PaO2 iar hiperventilarea scade PaCO2 şi uneori PaO2 este excesiv de ridicată.  

Presiunea pozitivă end-expiratorie (PEEP)

Acţionează (la fel ca şi CPAP) prin menţinerea deschisă a căilor aeriene periferice, în timpul expirului, având un rol important în creşterea capacităţii reziduale funcţionale şi recrutarea ariilor atelectatice pentru schimbul gazos.

Valoarea la care trebuie menţinut PEEP pentru o bună oxigenare este de 5 cm H2O. Un PEEP mai mare, mai ales dacă timpul de expir este scurt nu permite un expir complet la nivelul plămânilor, compromiţând schimbul de gazela nivel alveolar.

În plus, avantajul PEEP, este că ea conservă surfactantul de pe suprafaţa alveolară.

Presiunea medie din căile respiratorii (Mean Airway Presure=MAP)

MAP este un factor generat prin combinarea PIP,PEEP şi a Tinsp.

Există o bună corelare între MAP şi gradul oxigenării copilului, ceea ce înseamnă că oxigenarea poate fi îmbunătăţiţă prin creşterea timpului inspirator, sau PEEP, sau PIP - ori combinaţiile acestora. Dar trebuie pus în balanţă „preţul” îmbunătăţirii oxigenării cu riscul de volubarotraumă. Ideal MAP ar trebui să fie mai mic de 10 cm H2O pentru reducerea la minim a riscului de volubarotraumă.   

MAP = Tinsp/(Tinsp+Texp) x PIP + (1-Tinsp)/(Tinsp+Texp) x PEEP

Frecvenţa respiratorie

Studiile efectuate până în prezent au arătat că la o frecvenţă de 60 resp./minut, cu un Tinsp = 0,5 sec şi presiuni scăzute, se obţin valori mai bune ale gazelor sanguine decât la o frecvenţă de 30 resp/min. Prin creşterea frecvenţei la 75 – 100 resp/min se poate induce o respiraţie sincronă cu aparatul la majoritatea nou-născuţilor. Frecvenţele mai mari (100 - 120 resp/minut) sunt lipsite de avantaje.

Timpul inspirator (Tinsp), timpul expirator (Texp), raportul  inspir/expir (I:E), rata fluxul gazului inspirat

Experienţa a dovedit că în cazul ventilării nou născuţilor cu SDR, Tinsp indicat este de 0,31 sec, Texp = 0,42 sec, cu un raport I:E = 1:1,3  la aceste setări obţinându-se de obicei o respiraţie a copilului sincronă cu aparatul.

Creşterea Tinsp poate perturba acest sincronism, scăzând PaO2 şi  provocând "reflex expirator activ" ceea ce duce la riscul producerii pneumotoraxului.

Un Tinsp. mai scurt (cum ar fi 0,3-0,4 sec) trebuie utilizat în perioada "înţărcării" de aparat.

Rata fluxul gazului inspirat influenţează MAP, prin influenţarea timpului necesar atingerii PIP.

În practică, este utilizat un flux iniţial de 6-10l/min, dar la frecvenţe >100resp/min şi PIP > 30 cmH2O, necesare în cazuri severe de boală, rata fluxului trebuie crescută până la 20l/min.

Probleme mecanice

La frecvenţe respiratorii mai mari de 80 – 100 resp/min scade volumul tidal (volumul curent) şi minut-volumul, deci scade MAP, cu scăderea consecutivă a PaO2 şi creşterea PaCO2, ceea ce se poate evita doar prin creşterea fluxului sau a PIP. Datorită construcţiei aparatelor (care au încorporate valve expiratorii non-asistate - cum e cazul Drager Babylog) la aceste frecvenţe mai mari creşte şi PEEP-ul ceea ce reduce volumul tidal ( duce la retenţie de CO2 şi creşterea riscului de pneumotorax.

Probleme fiziologice

La frecvenţe respiratorii mari, Texp al ventilatorului poate fi mai scurt decât constanta de timp expiratorie a plămânului nou-născutului, şi astfel aerul se poate acumula realizând un PEEP -inadvertent (nedorit) de 2-3cmH2O. Blocarea de aer este o problemă în special la copiii paralizaţi (medicamentos). La copiii paralizaţi cu VG<31săptămâni, frecvenţa trebuie limitată la 60resp/min (Texp=0,5 sec).

Atitudinea ulterioară în timpul IPPV

Indiferent de afecţiunea pulmonară. la copilul aflat pe IPPV este obligatorie determinarea gazelor sanguine. Setările ventilatorii se vor modifica după aceste valori, după cum urmează:     

Îndepărtarea" sau "înţărcarea" de ventilator

Dacă valorile gazelor sanguine sunt satisfăcătoare (PaO2 = 60 –90 mmHg, PaCO2 < 42 – 49 mmHg, Ph > 7,25) şi copilul a fost stabil, la aceste valori timp de 6 - 12 ore, se va încerca îndepărtarea de aparat. Există riscuri mari în cazul scoaterii prea rapide de pe IPPV (a ventilării prea scurte), în special la prematurii cu SDR < 36 de ore de la naştere, la care procesul prea rapid de îndepărtare poate duce la reapariţia atelectaziei severe fiind necesară o ventilaţie şi mai agresivă decât cea precedentă. Pe de altă parte, complicaţiile IPPV cum ar fi infecţia, DBP, "scăparea" de aer sunt corelate cu durata IPPV, de aceea copilul trebuie detubat cât de rapid posibil.

În timpul îndepărtării de aparat trebuie redus întâi parametrul cel mai dăunător. Astfel se reduce întâi presiunea (PIP), apoi frecvenţa, FiO2 (în cazul administrării de vasodilatatoare - acestea se opresc primele, cu excepţia HPPN). Reducerea PIP (factorul etiologic principal al pneumotoraxului şi DBP) este uşoară în SDR sau aspiraţia de meconiu, atât de rapid pe cât permit gazele sanguine, dar trebuie redus cu mare grijă în HPPN.

Odată ce am redus PIP la 25cmH2O, având încă o frecvenţă de 60-80 resp/min la FiO2 = 80-90(, în continuare frecvenţa, FiO2 şi PIP + PEEP pot fi reduse simultan, scăzând frecvenţa şi presiunea dacă PaCO2 este bine controlată sau avem alcaloză respiratorie. Presiunea şi oxigenul se scad dacă PaO2 este >60-68mmHg.

În general, setările se reduc în trepte mici: 

- 5 - 10( pentru FiO2
- 5 - 10resp/min în cazul frecvenţei respiratorii 

- 2/3 cmH2O pentru PIP

Dacă se reduc prea rapid, în trepte prea mari, nou născutul poate deveni hipoxic şi hipercapnic. După fiecare modificare, se controlează gazele în decurs de 30 minute.

În  cazul utilizării de pancuronium sau fentanyl, nu întrerupem administrarea până ce nu sunt rezolvate problemele legate de "scăpările" de aer şi setările au fost reduse la 22-25/5 cmH2O, 40-50resp/min şi FiO2 50-60(.

Când copilul prezintă eforturi respiratorii spontane şi presiunile au fost reduse la 16-18/3 cmH2O, frecvenţa se reduce în trepte iniţiale de 5-10 resp/min apoi în trepte de 2-5resp/min până când am ajuns la frecvenţe de sub 20 resp/min, cu speranţa că nou-născutul va respira spontan, fiind menţinut de insuflările ventilatorii. În această fază, utilizarea unui Tinsp scurt de 0,5 sec, permite o îndepărtare mai rapidă. În aceste ultime etape, nu e nevoie să aşteptăm ca gazele să fie "perfecte"; dacă ele sunt acceptabile, setările se reduc la fiecare 6-8 ore, şi se observă dacă nou-născutul poate menţine gazele în cursul reducerii IPPV. Dacă da, este foarte probabil ca exturbarea să se poată realiza cu succes.

Când nou născutul este la FiO2 40(, presiuni de 16/2-3 cmH2O şi frecvenţa ( 10 resp/min, de obicei va tolera CPAP şi poate fi extubat. Iniţial CPAP poate fi încercat pe tubul endotraheal. Totuşi, respirarea spontană printr-un tub îngust creşte efortul respirator şi copilul se poate epuiza uşor, lăsându-l pe CPAP mai mult de 1-2h şi reducând posibilul succes al detubării. De aceea, după doar 1-2 ore de CPAP endotraheal, cu gazele normale, trebuie detubat şi conectat la CPAP nazal, de obicei la acelaşi FiO2 şi presiune de 3-5cmH2O. Uneori poate fi utilă creşterea FiO2 cu 5-10( (cu monitorizarea PaO2), pentru susţinerea oxigenării imediat după extubare. 

La majoritatea nou-născuţilor, CPAP nazal poate fi redus în următoarele 48-72 ore şi apoi întrerupt, punând copilul în izoletă la 30-40( O2. Cu toate acestea, în special la prematuri, CPAP nazal trebuie continuat uneori timp de mai multe zile sau săptămâni pentru prevenirea atacurilor de apnee, recurente. 

La nou născuţii cu GN>1500g, îndepărtarea poate fi rapidă - în decurs de 12-24 ore, fără a fi necesare perioade mai lungi de ventilare lentă sau CPAP nazal.

Din contră, la nou-născuţii cu GN < 1000 - 1250 g, ultimele etape ale îndepărtării pot dura săptămâni. La majoritatea nou-născuţilor cu GN <1500 g şi VG<32 săptămâni de gestaţie, se recomandă aminofilină sau teofilină iv. 5mg/Kg/24 ore, cu 48-72 ore înainte de probabila detubare.

Probleme legate de îndepărtare

Rareori secvenţa de mai sus, care culminează cu extubarea şi plasarea copilului sub izoletă, se desfăşoară după un curs fără probleme. După fiecare treaptă, copilul se poate agrava clinic, sau gazele sanguine la noua setare pot deveni inacceptabile. Un semn care sugerează că procesul îndepărtării nu progresează, în special la prematurii cu greutate mică, este dezvoltarea după 6-12 ore a unei acidoze metabolice, probabil semn al unui efort respirator excesiv, la noua setare ventilatorie. În aceste situaţii (şi după verificarea că nu avem de a face cu obturarea tubului sau un pneumotorax) se revine la setarea precedentă. Cu toate acestea, la unii copii, după deteriorare, e nevoie de o ventilare şi mai riguroasă pentru 24-48 ore, înaintea reînceperii întregului proces al îndepărtării. Criteriile pentru reintubare sunt identice cu cele ale intubării în sine.

Extubarea

Elementul principal şi irevocabil în procesul îndepărtării este detubarea care nu numai că poate fi prematură, dar comportă şi riscul de hipoxie severă ce poate duce la HMC, inhalarea de conţinut gastric şi necesitatea reintubării cu riscurile de leziuni laringiene. De aceea este esenţial să tentăm extubarea doar la copilul aflat în starea cea mai bună posibilă, incluzând electroliţii normali, Hb ( 14g( şi status acido-bazic normal.

Alimentaţia trebuie întreruptă cu 6-12 ore înaintea detubării şi nu se reia pentru încă 24 ore, pentru ca riscul regurgitării şi aspiraţiei să fie minim. 

După detubare, nou născutul prezintă deseori dificultăţi în evacuarea secreţiilor (clearace-ul căilor aeriene este compromis de leziunile produse de tub). De aceea, oxigenul inspirat trebuie umidificat şi încălzit corespunzător. Fizioterapia şi aspiraţia orofaringiană regulată trebuie începută, dar efectuată de asemenea manieră încât să nu producă deteriorări ale gazelor sanguine sau apnee cu bradicardie. În general, ambele se efectuează odată la 3-4 ore, crescând sau scăzând frecvenţa lor în funcţie de starea clinică şi grafia toracică. 

La fel ca la nou născutul ce respiră spontan şi la cel ventilat, îngrijirea în decubit ventral duce la valori mai bune ale gazelor sanguine. 

Probleme legate de extubare

Stridorul - un stridor minim este obişnuit, având o durată, de obicei, de 1 - 2 ore, maxim 24 ore. Dacă este persistent, se poate administra CPAP nazal sau nazo-faringian la presiune mai mare (ex. 8-10 cmH2O, la fel ca şi în problemele laringiene congenitale). Dacă stridorul este marcat şi apare detresă respiratorie cu alterarea gazelor, nu există altă alternativă decât reintubarea. La aceşti pacienţi se utilizează tub endotraheal, pe calea nazală şi se lasă copilul pe CPAP sau ventilaţie minimă pentru minim 2-3 zile înaintea tentării detubării şi după ce s-a administrat cu 24 de ore înaintea detubării şi încă 24-48 ore după detubare, dexametazonă 0,5 mg/Kg. 

Colapsul lobar

În ciuda fizioterapiei şi a aspiraţiei adecvate după detubare 25 % din nou-născuţii detubaţi dezvoltă colapsul unui plămân, sau doar al unui lob - de obicei lobul superior drept, din cauza obstruării bronşiilor cu secreţii (acest fenomen pare să fie mai frecvent după intubarea nazală). Acesta poate să producă o asemenea deteriorare încât să fie necesară reintubarea +IPPV. La alţi nou-născuţi deteriorarea este mai puţin dramatică, fiind chiar asimptomatică. Aceste cazuri de gravitate medie se tratează cu fizioterapie riguroasă. Uneori, este necesară aspirarea căilor aeriene, sub ghidare laringoscopică directă (întorcând capul în partea opusă plămânului afectat, cateterul se introduce în bronşia principală respectivă).

Pentru a detecta ariile de colaps, în special cele ale lobului superior drept înainte să progreseze până la colaps pulmonar total, la toţi nou-născuţii detubaţi se efectuează o radiografie pulmonară în decurs de 24-48 ore de la detubare, sau ori de câte ori există o deteriorare a stării clinice sau a gazelor sanguine.

Eşecul recurent al” îndepărtării” sau detubării

Cu excepţia cazurilor când s-a produs o leziune laringiană, încercările repetate, fără succes, de detubare a unui nou-născut timp de o săptămână, reprezintă o problemă doar la cei cu greutate foarte mică,  a căror greutate nu creşte şi la care episoadele repetate de detubare şi deteriorare fac şi mai grea o nutriţie adecvată. O altă cauză  a eşecului este leziunea neurologică, secundară unei hemoragii periventriculare. Ambele categorii de copii se reintubează pe cale nazală, se reîncepe IPPV la o frecvenţă de 5-10 resp/min, cu menţinerea ventilaţiei pentru 7-10 zile şi alimentaţie corespunzătoare până ce ajung într-o stare mai bună, cu nivel optim de teofilină şi cu 100-200g mai mult în greutate. Eşecul repetat al îndepărtării de IPPV unui nou-născut anabolic este sugestiv pentru  o problemă neurologică primară sau secundară HMC.

Ventilaţia cu frecvenţă înaltă (HFV)

HFV este tehnica folosită în stările critice din neonatologie, în special după ce ventilaţia convenţională a eşuat. HFV poate reduce incidenţa sindroamelor de “scurgere” a aerului şi a bolilor cronice pulmonare la nou-născuţii prematuri, reduce necesarul oxigenării prin membrană extracorporeală la nou-născutul la termen. HFV utilizează frecvenţe ventilatorii cuprinse între 4-22 Hz, o MAP înaltă şi un volum tidal mai mic decât cel fiziologic. Acest volum tidal mic este eliberat într-un ritm extrem de rapid, generând vibraţii şi curenţi care facilitează schimbul gazos. Debitul ventilator este determinat prin creşterea amplitudinii oscilaţiilor. Ca rezultat al MAP înalte alveolele colabate sunt recrutate şi, astfel, capacitatea   reziduală funcţională crescută determină creşterea interfeţei alveolo-arterială şi, consecutiv, îmbogăţirea schimbului gazos; rezultând o ventilaţie alveolară mai bună. 

HFV poate fi împărţită în trei categorii în funcţie de procedeul utilizat şi de mecanismul de bază al ventilaţiei: 

HFOV utilizează o frecvenţă de la 5 la  50 Hz ( până la 3000 cicli/min.), inspirul şi expirul sunt active şi volumul tidal este de  mărimea spaţiului mort. Se crede că eficacitatea unui asemenea volum tidal este dată de amestecul bun realizat în căile aeriene şi plămâni între aerul proaspăt inspirat şi cel expirat.

HFJV se bazează pe o sursă suplimentară de presiune înaltă. Aceste aparate emit debite inspiratorii mici cu o frecvenţă de 4-10 Hz (150-600 cicli/min), inspirul este activ, iar expirul este pasiv.

HFFIV utilizează valve pneumatice controlate prin microprocesoare sau bile pneumatice pentru a întrerupe sursa de gaz presurizat, creând astfel un flux pulsatil. Frecvenţele utilizate în această metodă sunt între 10-15 Hz (300-900 cicli/min.), inspirul este activ, iar expirul este pasiv.  


În timp ce majoritatea neonatalogilor recomandă utilizarea HFV ca terapie “de salvare” la pacienţii trataţi iniţial cu ventilaţie convenţională, experimentele mai recente sugerează că utilizarea precoce a HFOV este benefică. Keszler şi col. au demonstrat prin studii multicentrice că nou-născuţii, în special cei cu emfizem pulmonar interstiţial, au răspuns favorabil şi au avut o rată mai bună de supravieţuire cu HFV în comparaţie cu ventilaţia convenţională. HFV îmbunătăţeşte schimbul gazos la cele mai mici presiuni medii şi de vârf în căile aeriene. HFV a fost asociată cu o rezoluţie mai rapidă a emfizemului pulmonar. 

În unele studii incidenţa hemoragiei intraventriculare şi a leucomalaciei periventriculare a fost semnificativ mai mare în grupul HFV comparativ cu ventilaţia convenţională.În contrast cu aceste rezultate, în alte studii incidenţa hemoragiei intraventriculare  nu a fost crescută, dar populaţia studiată a fost oarecum diferită.

Surfactantul

Surfactantul este o moleculă fosfolipidică unică care scade tensiunea superficială  în alveole şi îmbunătăţeşte fluxul sanguin pulmonar. Disfuncţia surfactantului poate fi determinată de deficitul surfactantului sau al uneia din componentele sale, aşa cum se întâmplă în SDR, sau de deficitul congenital de proteină B sau inactivarea surfactantului, ca în sindromul de aspiraţie meconială. Astăzi există două tipuri majore de surfactant exogen (sintetic) sau natural (prelucrat din plămân de vacă, porc sau din lichid amniotic uman ). Utilizarea tuturor tipurilor de surfactant în tratamentul nou-născuţilor prematuri scade mortalitatea şi morbiditatea prin SDR  şi, scade, de asemenea, incidenţa acestui sindrom. 

Indicaţiile administrării surfactantului- conform Institutului pentru Ocrotirea Mamei şi Copilului- Bucureşti:

- profilactic: prematuri sub 32 de săptămâni

- terapeutic: prematuri şi nou-născuţi la termen cu SDR 

Studiile arată că există diferenţe clinice privind promptitudinea răspunsului, realizându-se o eficacitate terapeutică mai mare prin utilizarea surfactantului natural decât a celui sintetic. Un studiu comparativ privind cele două categorii de surfactant la 1296 prematuri cântărind între 501 şi 1500 grame nu a arătat diferenţe privind incidenţa deceselor sau a bolilor cronice pulmonare la 28 de zile de viaţă, dar a existat o îmbunătăţire semnificativă a evoluţiei clinice secundare, demonstrând că  Survanta (surfactant natural) este mai eficient decât Exosulf (surfactant sintetic). 

În subgrupul nou-născuţilor cu greutatea între 1001 şi 1500 grame, copiii trataţi cu surfactant natural au avut o rată semnificativ mai mică a bolilor cronice pulmonare la vârsta de 28 de zile, un necesar mai mic pentru suplimentarea oxigenului şi o MAP mai mică la 6 şi 72 de ore după ce surfactantul a fost instilat pe tubul endotraheal. Nu a existat nici o altă diferenţă între cele două grupuri privind incidenţa altor complicaţii neonatale. Arnold şi col. au comparat surfactantul natural cu cel sintetic şi nu au găsit diferenţe semnificative privind succesul extubaţiei şi al discontinuităţii terapiei cu oxigen între cele două substanţe. În grupul surfactantului natural a fost observat un răspuns iniţial mai rapid măsurat prin FiO2 şi MAP. Această diferenţă privind intervalul de răspuns se datorează lipsei proteinelor B şi C din surfactantul sintetic. 

Doza iniţială în terapia de substituţie, care este administrată de obicei în cazuri grave, trebuie administrată pe tubul endotraheal cât mai aproape posibil de momentul alterării stării copilului. Un alt studiu susţine utilizarea surfactantului inhalat prin CPAP nazală cât mai devreme posibil pentru a preveni progresia insuficienţei respiratorii şi a scădea nevoia de intubare endotraheală. Sunt necesare mai multe studii pentru a dovedi eficacitatea surfactantului inhalat înaintea instituirii acestor noi metode.

Ventilaţia lichidă

Ventilaţia lichidă constă în insuflarea în plămâni a unui lichid perfluorocarbonat oxigenat care susţine schimbul gazos fiziologic.

Lichidele de perfluorocarbon (PFC) sunt clare, inodore, netoxice, stabile chimic, sunt lichide biocompatibile care au o tensiune de suprafaţă scăzută şi o solubilitate crescută pentru oxigen. Lichidele PFC permit oxigenarea adecvată şi îndepărtarea CO2 la presiuni scăzute de inflaţie raportat la ventilaţia gazoasă a plămânului imatur sau afectat. Nu s-au raportat efecte adverse morfologice sau biochimice la nivel pulmonar, după ventilaţia lichidă cu PFC. Se produce numai o absorbţie la nivelul capilarelor pulmonare a lichidului PFC. S-a demonstrat pe modelele animale că ventilaţia lichidă este eficientă în menţinerea sau îmbunătăţirea schimbului gazos la presiuni mici de inflaţie. 

Aceste presiuni scăzute au fost realizate în ciuda rezistenţei crescute în căile aeriene, care a fost crescută prin densitatea şi vâscozitatea PFC. Spre deosebire de plămânul inflatat cu aer, în care presiunile alveolare nu sunt uniforme şi presiunile vasculare sunt subiectul de variaţie al gradientelor hidrostatice, plămânul inflatat cu lichid prezintă un gradient transmural care prezintă un echilibru relativ. Fluxul sanguin pulmonar este distribuit mai regulat în plămânul inflatat cu lichid, rezultând o ameliorare a echilibrului ventilaţie-perfuzie, o stabilitate alveolară mai mare şi o scădere a şuntului intrapulmonar şi a atelectaziei. 

S-a demonstrat pe modele animale că avantajul ventilaţiei lichide persistă şi după ce tratamentul a fost întrerupt. Complianţa pulmonară şi gradientul de oxigen arterial alveolar sunt mai bune după ventilaţia lichidă în comparaţie cu cea gazoasă. Menţinerea unei presiuni de inflaţie reduse determină mai puţin probabil apariţia unor complicaţii ca pneumotoraxul şi instabilitatea cardiopulmonară. 

Ventilaţia lichidă poate fi utilă în insuficienţa respiratorie de alte cauze decât deficitul de surfactant. În sindromul de aspiraţie ( modele animale ) oxigenarea şi complianţa pulmonară au fost îmbunătăţite în timpul şi după ventilaţia lichidă, probabil prin lavajul arborelui traheo-bronşic precum şi prin instituirea ventilaţiei şi perfuziei mai bune.

Alte aspecte studiate ale ventilaţiei lichide includ utilizarea altor tipuri de ventilaţie decât ventilaţia pură. Deoarece lichidul este distribuit omogen în plămâni el poate fi utilizat pentru a oferi factori biochimici direct la nivel pulmonar. Administrarea pulmonară de Tolazolin a fost studiată pe un model de miel. Dacă se compară cu administrarea intravenoasă se observă o scădere mai mare a presiunii medii pulmonare, cu o scădere mai mică a presiunii medii sistemice şi îmbunătăţirea oxigenării. Lichidele PFC realizează un mediu de contrast excelent. Există o potrivire unică cu funcţiile organului monitorizat, cu mecanismele biochimice şi măsurile terapeutice, furnizând un mod de evaluare a ventilaţiei şi perfuziei în relaţie cu structura anatomică. Atenuarea acustică a PFC face din el un excelent mediu pentru vizualizarea structurii pulmonare cu tehnologie ultraperformantă. 

PFC poate fi instilat printr-un tub endotraheal sau de traheostomie. Sistemul asistat mecanic este un aparat de by-pass inimă-plămâni modificat. Sistemul ventilator cu lichid poate fi reglat ca şi aparatele de ventilaţie convenţională la care volumul tidal, frecvenţa, rata inspiratorie şi expiratorie şi fluxul lichid pot fi ajustate. Timpii  inspirator şi expirator, sunt controlaţi de valve şi activaţi de un ceas. Volumul tidal şi capacitatea reziduală funcţională sunt monitorizate cu un cântar de pat care măsoară diferenţa de greutate când lichidul curge afară. Capacitatea reziduală funcţională a fost apreciată la aproximativ 30 ml/kg, iar volumul tidal la aproximativ 15 ml/kg. Presiunea parţială a oxigenului inspirat poate fi reglată prin procentul de oxigen circulant prin membrana de oxigenare. Nivelul dioxidului de carbon poate fi reglat prin variaţia ratei fluxului lichid ce trece prin membrană. S-a demonstrat că cea mai eficientă eliminare a CO2 se produce la o frecvenţă respiratorie mică (5-9 resp/min) ca rezultat al timpului de difuziune crescut.

Prima experienţă umană a ventilaţiei lichide a fost raportată în 1990. Cea  mai recentă aplicaţie a acestei tehnici este utilizarea combinată a ventilaţiei lichide, care realizează umplerea plămânului şi susţinerea capacităţii reziduale funcţionale prin lichidul PFC, cu cea gazoasă convenţională, simultan. Ventilaţia lichidă este mai puţin invazivă decât ECMO şi duce la riscuri mai mici. Ea poate facilita recuperarea pulmonară prin mobilizarea secreţiilor, recrutarea zonelor atelectazice şi creşterea fluxului sanguin regional. Este de asemenea studiată posibilitatea de alternativă pentru ECMO la cei care nu răspund la această terapie. Ventilaţia lichidă pare să fie o alternativă sigură şi eficientă, dar, totuşi, trebuiesc luate precauţii pentru viitoarele experienţe.
Capitolul 4
Aparatul cardiovascular la nou-născut (normal şi patologic)
Abrevieri

AD = atriul drept

AS = atriul stâng 

AP = artera pulmonară

AA = artera aortă

CA = canalul arterial

VCI = vena cavă inferioară

VCS = vena cavă superioară

DSA = defect septal atrial

DSV = defect septal ventricular

PCA = persistenţa canalului arterial

COA = coarctaţia de aortă

TMV = transpoziţia marilor vase

SCSH = sindromul cordului stâng hipoplastic

TA = tensiune arterială

MCC = malformaţii congenitale de cord

HVD = hipertrofie ventriculară dreaptă

HVS = hipertrofie ventriculară stânga

Circulaţia fetală şi transformarea ei la naştere
Tranziţia de la circulaţia fetală la cea neonatală reprezintă o situaţie critică mai ales datorită deschiderii şi expansiunii circulaţiei pulmonare (micii circulaţii).În esenţă,circulaţia asigură nevoia de oxigen si substanţe nutritive pentru făt/nou-născut şi epurarea de CO2 şi produşi de catabolism pentru aceştia;atât la făt cat şi la nou-născut circulaţia realizează o irigaţie preferenţială pentru creier, cord şi ficat astfel încât un deficit circulator important va afecta grav aceste organe. 

În viaţa intrauterină, sangele oxigenat ajunge de la placentă la făt prin vena ombilicală, iar sângele neoxigenat ajunge de la făt la placentă prin cele două artere ombilicale;atât vena cat si arterele ombilicale reprezintă axul vascular al cordonului ombilical, în care circulaţia fetală are un sens centripet si centrifug in raport cu organismul fetal.În sens centripet după pătrunderea prin orificiul ombilical vena ombilicală se divide in două ramuri:

· o ramură duce sânge la ficat (lobul hepatic stâng);

· o ramură duce sânge in VCI prin canalul Arantius.


Această distribuţie face ca în viaţa intrauterină lobul stâng hepatic să fie mai bine dezvoltat şi să beneficieze de o irigare mai bogată cu sânge oxigenat.După naştere suprimarea circulaţiei ombilicale contribuie la realizarea unei adevărate crize circulatorii responsabile de insuficienţa hepatică tranzitorie a nou-născutului.


În traseul său centripet, sângele venei ombilicale ajunge la nivelul AD prin VCI unde există o importantă răspântie:

· aproximativ 2/3 din sângele VCI trece prin orificiul interatrial în AS, înainte de a se amesteca cu sângele din VCS;

· restul de 1/3 din sângele VCI se amestecă cu sângele neoxigenat al VCS şi ajunge în VD;din acest amestec, aproximativ 1/3 este furnizat circulaţiei pulmonare prin AP, iar restul de 2/3 trece din AP în AA prin intermediul CA (distal faţă de emergenţa trunchiului arterial brahiocefalic).


Înainte de naştere şi de stabilirea respiraţiei doar 10-15% din debitul cardiac fetal curge prin plamâni datorită rezistenţei foarte mari la curgere la nivelul vaselor pulmonare.Rezistenţa vasculară pulmonară este de 10 ori mai mare decât cea sistemică, ceea ce contrubuie la menţinerea deschisă a şunturilor dreapta→stânga şi menţine circulaţia preferenţiala spre creier şi cord (Fig.1).Presiunea oxigenului în sângele fetal este de departe cel mai important coordonator al fluxului sanguin pulmonar.Presiunea scăzută a oxigenului în sângele pulmonar menţine vasoconstricţia, iar acest răspuns la hipoxie creşte cu vârsta gestaţională (după naştere,acest răspuns este accentuat de acidoză).


Rezumând datele expuse putem aprecia că doar ficatul fetal primeşte sânge neamestecat direct de la placentă, restul organelor primind sânge amestecat, arterial şi venos.Dintre organele irigate cu sânge amestecat, inima şi partea superioară a corpului (inclusiv creierul)primesc un sânge mai bogat în oxigen VS organele abdominale şi partea inferioară (subdiafragmatică) a corpului care primesc un sânge mai sărac în oxigen din aorta descendentă.


În perioada postnatală, odată cu secţionarea cordonului ombilical şi excluderea circulaţiei placentare, nou-născutul va avea un pat vascular cu aproximativ 25% mai mic decât în viaţa fetală, dar un volum circulator mai crescut pe seama sângelui preluat de la placentă.Se realizează rapid o discrepanţă între un conţinător (patul vascular) scăzut şi un conţinut (volum circulator) crescut.Aceasta se rezolvă rapid prin deschiderea şi creşterea circulaţiei pulmonare ca urmare a iniţierii respiraţiei după naştere, iar aceasta va înlocui în scurt timp circulaţia placentară.


Ca urmare a iniţierii respiraţiei dupa naştere fluxul sanguin pulmonar creşte dramatic odata cu prăbuşirea rezistenţei pulmonare.Astfel, în cursul primelor 48-72 ore de viaţă presiunea pulmonară scade la aproximativ jumătate din cea sistemică.


Schimbările circulatorii ”critice” care survin in momentul nasterii şi în perioada neonatală imediată se caracterizează prin urmatoarele evenimente (Fig.2):

· Iniţierea primei respiraţii active este ajutată de trei evenimente concominete:

· permeabilizarea căilor respiratorii superioare;

· presiunea pleurală negativă (care poate depaşii 80cm H2O);

· resorbţia rapidă a lichidului pulmonar (catecolaminele joacă un rol esenţial în acest proces).

· Presiunea arterială pulmonară şi rezistenţa vasculară pulmonară scad rapid, iar fluxul sanguin pulmonar creşte de 5-10 ori fată de perioada fetală.

· Suprimarea circulaţiei placentare (cu rezistenţa scazută) conduce la creşterea uşoară a rezistenţei vasculare sistemice şi implicit a postsarcinii VS.

· Creşterea returului venos în AS (prin venele pulmonare) şi creşterea rezistenţei vasculare sistemice vor antrena creşterea presiunii în AS care o va depaşi pe cea din AD şi va determina inchiderea comunicării interatriale imediat după naştere.

· CA este în general închis funcţional in primele 3-4 zile de viată, iar anatomic dupa 2-3 saptămâni postnatal.

· VD şi VS lucrează acum „în serie” comparativ cu perioada fetală în care lucrau „în paralel”.

· Canalul lui Aranthius ce închide de la 1-3 ore dupa secţionarea cordonului ombilical.

· Creşterea rezistenţei vasculare sistemice asociată cu scăderea brutală a rezistenţei vasculare pulmonare (suprimarea „barajului circulator pulmonar” fetal), antrenează inversarea shuntului de-alungul CA, ceea ce contribuie la:

· inchiderea functională şi anatomică a CA;

· creşterea fluxului sanguin pulmonar şi deci realizarea unei presarcini a VS.

Din punct de vedere inotropic, cordul fetal este puţin contractil si puţin compliant;el raspunde legii lui Starling, dar funcţioneaza in repaus foarte aproape de capacitatea sa maximă.La sfârşitul sarcinii ( probabil sub influenţa hormonului tiroidian) se produce o maturare accelerata a miocardului cu multiplicarea receptorilor beta-adrenergici şi transformarea miozinei.Imediat dupa naştere, contractilitatea fibrelor miocardice este comparabilă cu cea a adultului, dar „hipertonia simpatica” a acestei perioade adaptative face ca miocardul nou născutului sa fie lipsit de o rezerva funcţională (funcţionează la capacitate maxima), ceea ce îl face vulnerabil faţă de o suprasolicitare.Pe parcursul primelor saptămâni de viaţă postnatală, rezerva funcţională se va constitui pe masură ce masa miocardică creşte.Această creştere va interesa aproape exclusiv VS care va efectua dupa naştere şi pe parcursul întregii vieţi cel mai important travaliu cardiac. 

Simptome şi semne ale suferinţei cardiace la nou-născut

Cele mai frecvente cauze de suferinţă cardiacă ale nou-născutului se datorează unor malformaţii sau defecte cardiace congenitale.Ele pun probleme la naştere şi pot fi obiectivate datorită evenimentelor „critice” care caracterizează trecerea de la circulaţia fetală la circulaţia de tip adult.

Progresele ultimelor 2 decenii în ceea ce priveşte diagnosticul prin metode noninvazive şi tratamentul medico-chirurgical al unor malformaţii cardio vasculare (altă data incompatibile cu viaţa) au schimbat radical atitudinea practicianului faţă de această problemă.În prezent o ţintă importantă a neonatologului este stabilirea cât mai rapidă post natal a diagnosticului (ideal anticipat prenatal şi confirmat postnatal)şi transferul în servicii  specializate de cardiologie pediatrică pentru conduita medico-chirurgicala.Este admis în prezent că mortalitatea postoperatorie la nou-născut este mai mare faţă de sugar şi copil, dar consecinţele pulmonare,cerebrale  sau sistemice ale unor malformaţii cardiace justifică precocitatea atitudinii terapeutice.Simptomatologia unei suferinţe cardiace la nou-născut este nespecifică, relativ săracă şi manifestă doar când apar semenele unei insuficienţe cardiace: adinamie, tahipnee, tulburări de ritm cardiac cu deficit de puls şi alimentare dificilă.


Principalele semne clinice ale suferinţei cardiace prezente în prima saptămână de viaţă sunt: cianoza, suflurile cardiace, aritmiile, insuficienţa cardiacă şi şocul cardio-circulator.


CIANOZA, apare în condiţiile unei saturaţii deficitare cu oxigen a sângelui arterial.Intensitatea cianozei depinde de severitatea hipoxemiei şi de concentraţia hemoglobinei (când valorile hemoglobinei sunt scăzute, cianoza este de intensitate redusă).În evaluarea cianozei este important să se stabilească dacă aceasta este „periferică” sau „centrală”.

· Cianoza „periferică” apare ca o coloraţie albăstruie a extremitaţilor (mâini şi/sau picioare).Ea apare în aceste zone tisulare mai sarac perfuzate, dar cu o oxigenare arterială normală (SaO2 normală).Cianoza periferică (acrocianoza) este puţin probabil să stârnească suspiciunea unei boli cardiace sau respiratorii.
· Cianoza „centrală” afectează zonele foarte bine perfuzate: limba, mucoasele, buzele, unghiile (patul ungheal).În aprecierea cianozei neonatale cele mai utile probe sunt reprezentate de măsurarea presiunii arteriale a oxigenului (PaO2) şi măsurarea hematocritului.Măsurarea presiunii oxigenului se face cu oximetrul transcutan, dar când măsurarea nu este concludentă se face prin analiza gazelor sanguine din sângele arterial ( ex. Artera ombilicala sau radiala).


În cazul în care PaO2 este scazută, pentru a diferenţia cianoza de cauză cardiacă de cea extracardiacă se recomandă recoltarea de sânge arterial după adiministrarea de Oxigen 100% timp de 10-12 minute (testul hiperoxiei).


Dacă hipoxia centrală este legată de o patologie respiratorie  PaO2 va creşte aproape întotdeauna la scurt timp după terapia cu oxigen şi va depăşi de obicei valoarea de 150mm/Hg.Dacă hipoxia centrală se datorează unei cardiopatii congenitale cianogene (cu shunt dreapta-stanga)în condiţiile unui flux pulmonar scăzut şi în cazul transpoziţiei vaselor mari, PaO2 va creşte într-o mai mică maăură, dar in general rămâne mult sub valoarea de 100mm/Hg (cel mai frecvent la valori de 50-60 mm/Hg).Testul hiperoxiei este folosit mai ales pentru investigarea nou-născuţilor cu cianoză centrală de cauză necunoscută în cazul în care numai există şi alte evidenţe ale bolii cardiace.


În cardiopatiile congenitale cianogene, cianoza centrală are un caracter izolat şi refractar la oxigenoterapie în contextul unei hipoxemii refractare izolate.Fată de alte categorii de cianoză aceasta prezintă urmatoarele particularităţi:

·  Apare foarte precoce, uneori dupa primele minute de viată, dar nu în primele minute ( de obicei scorul APGAR are valoare de 8,9 sau 10 la un minut);

· Este difuză şi intensă, accentuată în timpul plânsului;

· Este izolată: tulburările respiratorii sunt discrete sau absente, hemodinamica centrală şi periferică este normală, iar starea neurologică este bună;

· Este fixă, insensibilă sau refractară la orice forma de oxigenare.


Din punct de vedere clinic este vorba de un nou născut albastru care nu dă impresia ca nu este bolnav, dar care în realitate este purtătorul unei cardiopatii congenitale grave care necesită investigaţii şi precizare urgentă a diagnosticului.


SUFLURILE CARDIACE sunt benigne la peste 60% din nou-născuţi şi cel mai frecvent sunt sistolice de ejecţie, dar interpretarea lor este dificilă mai ales în primele ore, zile de viaţă.Aceasta se datorează în mare măsura schimbarilor rapide (aproape bruşte) ale presiunii arteriale pulmonare care se prăbuşeşte şi crează turbulenţe ale sângelui la trecerea prin CA;suflul astfel rezultat se poate auzi în primele zile de viaţă.Dacă aceste schimbări nu se produc rapid, rezistenţa în circulaţia pulmonară ramâne crescută, suflul apare mai târziu şi traduce  generic persistenţa circulaţiei fetale.Există şi posibilitatea ca un suflu sistolic organic (ex. din cadrul DSV) să nu apară imediat după naştere datoritaă păstrării unui tonus vascular pulmonar şi unei rezistenţe crescute a circulaţiei pulmonare în primel zile/saptămâni de viaţa.


Suflul datorat prezenţei CA poate fi continu sau pur sistolic şi de obicei apare şi dispare după o scurtă perioadă de timp.La nou-născutul prematur la care inchiderea CA este frecvent intârziată, acest suflu poate persista mai multe zile sau săptămâni.


Prezenţa unui suflu de cauză organică, puternic sau aspru, la un nou-nascut mic ca vârstă mai ales dacă este depistat în prima zi de viaţă traduce de obicei un defect obstructiv cum ar fi stenoza aortică sau pulmonară sau tetralogia Fallot.Trebuie subliniat faptul că cele mai multe defecte cardiace structurale nu se asociază cu sufluri, mai ales in perioada neonatală precoce, cu toate că aceste anomalii sunt rau tolerate si evoluează frecvent spre insuficienţa cardiacă severă (ex. DSA, DSV, COA, TMV si SCSH).


La nou-nascuţii fară defecte cardiace structurale, dar cu suferinţă respiratorie (ex. SDR sau hipertensiune pulmonară persistentă) se poate auzii un suflu intens, explozii, pe toata durata sistolei, asociat cu regurgitare tricuspidă intermitentă în aria AP.Acesta este rezultatul dilatarii VD în prezenţa hipertensiunii pulmonare şi dispare odată cu ameliorarea acesteia.

Suflul diastolic este neobişnuit la nou-născut şi indică prezenţa unor defecte cardiace severe cum ar fi PCA sau sindromul absenţei valvei pulmonare.Aşa cum am precizat anterior, suflurile continue pot indica o PCA.Evidenţierea unui asemenea suflu,în prezenţa cianozei centrale care nu răspunde la administrarea de oxigen sugerează o atrezie pulmonară cu circulaţie colaterală spre plămâni pe calea ductului viabil sau altor colaterale aorto-pulmonare.


Alte manifestări stetacustice ale perioadei neonatale sunt zgomotele de click sistolice, precoce , care pot fi auzite uneori la nou-născuţii normali, dar click-urile evidente asociate cu suflu sistolic organic se asociează frecvent cu stenoza de valvă aortică sau pulmonară.


În rezumat se poate aprecia că identificarea unui suflu în aria precordială sau pulmonară indică urmatoarele direcţii de conduită:

· aprecierea corectă a vârstei de apariţie în raport cu momentul naşterii;

· precizarea caracteristicilor sale:sediul, intensitate, iradiere;

· palparea pulsului la artera femurală, radială si carotidă;

· măsurarea TA la cele patru membre;

· căutarea atentă a unor semne de maltoleranţă (preambulul sau debutul unei insuficienţe cardiace):

· hepatomegalie
· uşoară polipnee
· tahicardie
· cianoză localizată, puţin intensă, asociată cu paloare.
În general suflurile izolate, fară semne de maltoleranţă necesită examinări clinice repetate atât în maternitate şi după externare (eventual evidenţa la un serviciu ambulator de cardiologie pediatrică).Pentru suflurile persistente sunt necesare investigaţii specifice precum radiografia toracică şi EKG-ul (ideal, înainte de externarea din maternitate).În funcţie de rezultatul acestor investigaţii există doua tendinţe evolutive:

· Dacă acestea sunt normale se recomandaă un consult de specialitate către sfârşitul primei luni de viaţă deoarece este vorba cel mai probabil de defecte septale;

· Dacă acestea sunt anormale se recomandă fară ezitare un consult de specialitate şi o ecocardiografie plus Doppler pentru precizarea diagnosticului şi aprecierea gradului de toleranţă al diverselor cardiopatii congenitale.

Malformaţii congenitale de cord (MCC)

Date generale:


Incidenta MCC este în jur de 8/1000 naşteri dar poate fi mult mai mare  dacă luăm în considerare şi mortalitatea fetală.În aproximativ 80% din cazuri MCC apar izolate, în 20% din cazuri apar asociate unor anomalii congenitale din afara sistemului cardiovascular (în aceasta din urmă situaţie pare a exista o etiologie embriogenetică comună).Cele mai frecvente asocieri malformative sunt:

· Fistula eso-traheală, imperforaţia anală şi anfalocelul (extracardiace) cu tetralogia Fallot, DSA si DSV (cardiace);

· Sindromul Down (anomalii extracardiace) cu defectul de sept atrio-ventricular, DSV şi tetralogia Fallot;

· Sindromul Turner (anomalii extracardiace) cu COA.


Diversitatea şi complexitatea MCC impune adaptarea unui sistem de clasificare, care trebuie sa fie clar, suplu pentru a permite încadrarea tuturor variantelor anatomice.În clasificare se pot utiliza mai multe tipuri de criterii:

· Criterii clinice:MCC cianogene şi necianogene;

· Criterii hemodinamice MCC cu flux pulmonar normal, crescut sau scăzut;

· Criterii EKG: MCC cu HVD, cu HVS, cu HVD+HVS;

· MCC cu shunt prezent: stânga-dreapta, respectiv dreapta-stânga;

· MCC cu shunt absent: bolile obstructive ale cordului drept sau stâng.


În tabelul I (pag.22) se incearcă o imbinare simplă a acestor criterii cu scopul vădit de a permite o orientare rapidă a clinicianului în acest vast câmp de investigaţie şi diagnostic.Fără a intra in detaliul prezentării fiecarei MCC vom încerca în continuare să dăm o notă practică orientării diagnostice în perioada neonatală.


Ţinând cont de faptul că sejurul în maternitate este în general scurt, atunci când se suspectează o MCC, o grafie toracică +/- EKG poate oferii o orientare diagnostică rapidă.

În abordarea succcesivă a principalelor MC am ales clasificarea cea mai simplă, bazată în mare măsură pe simptomele şi semnele clinice:

· MC cu shunt stânga – dreapta;

· MC cianogene ( cu simptomul principal insuficienţa cardiacă);

· MC cu insuficienţă cardiacă precoce.

MC cu shunt stânga - dreapta

Defectul de sept ventricular ( DSV ) este cea mai frecventă MC ( 20%) din totalul acestora. Obişnuit, orificiul de comunicare este situat în porţiunea superioară a septului. DSV nu se decompensează imediat după naştere, ci după 2-3 săptămâni, prin scăderea rezistenţelor vasculare pulmonare. 

Fiziopatologie. În primele 10-12 ore după naştere, shuntul este dreapta – stânga, datorită rezistenţelor vasculare pulmonare crescute şi presiunii crescute din VD. După această perioadă, odată cu scăderea rezistenţelor vasculare pulmonare, se produce inversarea shuntului ( stânga – dreapta ), ceea ce conduce la creşterea fluxului sanguin pulmonar. Când defectul este mare şi presiunea în circulaţia pulmonară este mică, se realizează condiţiile hemodinamice ale insuficienţei cardiace şi edemului pulmonar. Rareori 

( când defectul este mare ) pot apărea semnele insuficienţei cardiace încă din primele zile de viaţă ( dispnee + tentă cianotică + hepatomegalie de stază ).

Diagnosticul  se stabileşte pe baza:

· Suspiciunii clinice ( suflu dur, rugos, la nivelul spaţiului III intercostal, parasternal stâng, când DSV este mic; suflu mai puţin intens cu accentuarea zgomotului II la pulmonară, când DSV este mare );

· Examenului radiologic ( cardiomegalie cu ICT > 0,55 + accentuarea desenului vascular pulmonar datorită supraîncărcării circulaţiei pulmonare );

· EKG ( HVD sau biventriculară, semne care apar mai târziu );

· Echografia + examinarea Doppler stabilesc diagnosticul de certitudine.

Tratamentul vizează:

· insuficienţa cardiacă ( cardiotonice +/- diuretice + oxigen );

· cura chirurgicală.

Defectul de sept atrial ( DSA ) prezintă mai multe variante:

· Dacă defectul interesează partea mijlocie sau superioară a septului, anomalia se numeşte ostium secundum;

· Dacă defectul interesează partea de jos a septului, se numeşte ostium primum;

· Dacă defectul se asociază cu despicătura valvei mitrale ( situaţie frecventă ), se formează canalul atrioventricular parţial;

· Dacă la complexul anterior se asociază DSV superior şi despicătura valvei tricuspide, se formează o deschidere comună între atrii şi ventriculi, denumită canal atrioventricular complet ( variantă întâlnită la 2-3% din copiii cu MC şi frecvent la cei cu sindrom Down ).

Fiziopatologie. CIA nu produce tulburări hemodinamice în perioada neonatală ( primle două variante ). Când se asociază despicătura valvei mitrale, regurgitarea mitrală face să apară HVS ( de regulă aceasta apare târziu ). În cazul canalului atrioventricular comun, shuntul stânga-dreapta de la nivelul atriilor şi ventriculilor este bidirecţional, ceea ce face ca tulburările hemodinamice să conducă la insuficienţă cardiacă la scurt timp după naştere.

Diagnosticul se stabileşte pe baza:

· Suspiciunii clinice ( suflu sistolic precordial de intensitate mărită şi dedublarea zgomotului II la focarul pulmonar +/- cianoză intermitentă +/- simptome ale decompensării cardiace );

· Examenului radiologic ( uşoară cardiomegalie + circulaţie pulmonară încărcată + bombarea arcului mijlociu stâng );
· EKG ( devierea axei electrice QRS spre stânga, fără HVS );
· Echografia cardiacă + Doppler stabilesc diagnosticul de certitudine.
Tratamentul este:

· medical, în perioada neonatală şi postnatală;

· chirurgical, după vârsta de 2 ani.

Persistenţa canalului arterial (PCA)

CA leagă AP de AO ( la nivelul aortei, canalul se deschide înaintea locului de emergenţă a arterei subclaviculare ). La nou-născuţii normali, CA se închide funcţional imediat după naştere şi anatomic după câteva săptămâni. La prematuri, se poate închide după câteva luni, ca şi la nou-născuţii cu insuficienţă respiratorie.

Fiziopatologie. Hipoxia postnatală creşte rezistenţele vasculare pulmonare şi menţine deschis CA. Vindecarea suferinţei pulmonare şi maturarea scad rezistenţele vasculare şi activează shuntul prin CA de la AO spre AP (când shuntul este mare, apare supraîncărcarea circulaţiei pulmonare).

În secvenţele următoare se produc hipertrofia AS şi VS, cu creşterea presiunii în AS şi venele pulmonare + apariţia edemului pulmonar, ca semn de insuficienţă cardiacă.

Diagnosticul se stabileşte pe baza:

· Suspiciunii clinice ( suflul de intensitate variabilă la nivelul spaţiului II sau III intercostal stâng, care apare la 10-12 ore după naştere la nou-născutul la termen, iar la prematuri, după 5-7 zile de la naştere; suflul este mai intens când shuntul este larg, variantă mai frecventă la prematuri, la care decompensarea cardiacă apare între 1-4 săptămâni postnatal; suflul este sistolic sau sistolo-diastolic );

· Examenului radiologic ( cardiomegalie + circulaţie pulmonară mai încărcată );

· EKG este neconcludentă;

· Echografia şi examinarea Doppler ( la nevoie aortografia retrogradă ) stabilesc diagnosticul de certitudine.

Tratamentul este medical şi, dacă se impune, chirurgical.

MC cianogene (cu simptomul principal cianoză)

Transpoziţia marilor vase este o anomalie frecventă ( 16% dintre cazurile de MC ) şi se manifestă clinic în perioada neonatală. Este cea mai frecventă MC cianogenă.

Fiziopatologie. Se caracterizează prin emergenţa AO din VD, emergenţa AP din VS, iar în formele simple, cu sept interventricular intact. Supravieţuirea nu este posibilă fără persistenţa shunturilor fetale. După naştere se observă aproape întotdeauna cum creşte în mărime cordul şi circulaţia pulmonară devine încărcată.

Diagnosticul se bazează pe:

· Suspiciunea clinică ( cianoză prezentă de la naştere şi intensă +/- semne de insuficienţă cardiacă );

· Examenul radiologic ( cord de volum normal sau cardiomegalie evolutivă cu silueta cordului în formă de „ou” aşezat pe diafragm + încărcarea circulaţiei pulmonare; în cotrast cu cardiomegalia, pediculul vascular este de obicei îngust );

· EKG este neconcludentă;

· Echografia cardiacă, examenul Doppler şi, mai ales, angiocardiografia dau certitudine diagnosticului.

Tratamentul  se impune de urgenţă la cazurile cu sept interventricular intact, dar şi la cele cu shunturi fetale prezente; mortalitatea precoce este mare ( 25-30% ) în ciuda progreselor chirurgiei cardiace.

Stenoza arterei pulmonare este rareori izolată şi este determinată de hipoplazia inelului şi a valvelor.

Fiziopatologie. Stenoza pulmonară creşte rezistenţa retrograd, ceea ce conduce la creşterea umplerii diastolice şi a presiunii în VD şi AD; aceasta conduce deseori la shunt dreapta-stânga prin orificiul Botal şi scăderea saturaţiei în oxigen a sângelui arterial.

Diagnosticul  se bazează pe:

· Suspiciunea clinică ( suflul sistolic dur sau moale în focarul pulmonarei + cianoză moderată ocazionată de plâns şi alimentaţie );

· Examenul radiologic ( cardiomegalie + hipertransparenţă pulmonară );

· EKG ( hipertrofia VD şi chiar a AD );

· Echografia + examenul Doppler şi, mai ales, angiocardiografia, stabilesc diagnosticul de certitudine şi depistează alte defecte congenitale asociate.

Tratamentul chirurgical se impune de urgenţă la cazurile cu insuficienţă cardiacă.

Tetralogia Fallot asociază patru defecte: stenoza AP + DSV + dextropoziţia aortei + hipertrofia VD; anomalia este frecventă, dând 15% din totalul MC.

Fiziopatologie. Factorii esenţiali ale căror consecinţe se manifestă şi asociază sunt stenoza AP şi DSV. Aceştia induc hipertrofia VD, shuntul dreapta-stânga cu apariţia cianozei şi scăderea fluxului sanguin pulmonar; shuntul interventricular face ca insuficienţă cardiacă dreaptă să apară mai rar ( MC cianogenă fără hepatomegalie şi stază jugulară ).

Diagnosticul  se bazează pe:

· Suspiciunea clinică ( rareori la nou-născut şi doar în formele severe există manifestări clinice ): suflul sistolic la nivelul spaţiului III/IV intercostal stâng +/- cianoză +/- diminuarea zgomotului II la pulmonară;

· Examenul radiologic:

· vârful cordului ridicat deasupra diafragmului ( „cord în sabot”);

· arcul mijlociu stâng concav sau drept; aorta largă şi dextropoziţionată;

· reducerea circulaţiei pulmonare;

· Echografia, examenul Doppler şi angiocardiografia stabilesc diagnosticul de certitudine.

Tratamentul  chirurgical este indicat la nou-născutul cu cianoză intensă şi decompensare cardiacă.

Trunchiul arterial comun este o anomalie rară şi gravă, caracterizată printr-un vas unic care pleacă din inimă; de obicei se asociază cu CIV şi uneori ventricul unic.

Când arterele pulmonare sunt largi, poate apărea o decompensare cardiacă precoce, iar când sunt hipoplazice, cianoza este prezentă de la naştere. Clinic, sugestiv este un suflu continuu sau sistolic, de intensitate mare, auzit pe toată aria precordială în prima zi de viaţă.

Pentru diagnosticul de certitudine sunt necesare echografia şi examenul Doppler +/- angiocardiografia. În general tratamentul este ineficient, iar decesele survin după perioada neonatală.

Atrezia de tricuspidă este rară în forma sa izolată. Ea se caracterizează prin absenţa orificiului atrioventricular drept şi o largă comunicare interatrială ca singură cale de acces spre VS, singura cavitate contractilă. În această formă se asociază cu o reducere importantă a debitului pulmonar datorată subdezvoltării căii pulmonare.

Anomalia se suspectează la nou-născuţii cu cianoză ( clinic ), predominanţa VS şi devierea axei electrice spre stânga ( EKG ) şi hipertransparenţă pulmonară ( radiologic ). Echografia, examenul Doppler şi angiocardiografia dau diagnosticul de certitudine.

Tratamentul este chirurgical, cu prognostic infaust.

Returul venos pulmonar anormal  este o anomalie rară, care constă în reîntoarcerea tuturor venelor pulmonare în AD. Ea poate fi supra sau subdiafragmatică, ultima formă fiind gravă prin traiectul anormal al venelor şi tulburările de circulaţie create. Revenirea sângelui oxigenat în AD face ca sângele arterial să aibă o concentraţie foarte scăzută în oxigen, de aceea cianoza este generalizată şi intensă. Supraîncărcarea inimii drepte conduce la insuficienţă cardiacă şi circulaţie pulmonară încărcată.

Tratamentul este chirurgical de urgenţă şi vizează stabilirea unei comunicări interatriale.

Cardiopatii cu insuficienţă cardiacă precoce

Sindromul cordului stâng hipoplastic este o anomalie extrem de rară. VS este hipoplazic la naştere datorită cantităţii mici de sânge cu care a lucrat în viaţa fetală. Insuficienţa cardiacă apare din primele ore/ zile postnatal şi se datorează incapacităţii VS de a realiza un flux sanguin sistemic satisfăcător.

Anomalia se suspectează când:

· apare insuficienţă cardiacă precoce;

· radiologic se evidenţiază cardiomegalie;

· EKG arată o hipertrofie ventriculară şi atrială dreaptă.

În prezent, tot mai frecvent anomalia este diagnosticată prenatal.

Coarctaţia de aortă reprezintă 8-10% din totalul MC şi este cea mai frecventă cauză de insuficienţă cardiacă din perioada neonatală. În raport cu localizarea anomaliei faţă de CA se disting două forme:

· preductală ( calibrul aortei este îngustat înainte de intrarea CA în aortă); VD este suprasolicitat şi aceasta conduce la hipertrofie şi insuficienţă cardiacă;

· postductală ( segmentul strâmt al aortei se găseşte postductal ); VS este solicitat deoarece o parte din sângele pompat de el deviază prin CA în AP, iar insuficienţa ventriculară poate apărea chiar din perioada neonatală.

Patognomonic petru această MC este pulsul femural slab sau absent şi tensiunea arterială la membrele superioare mai mare decât la membrele inferioare. Diagnosticul de certitudine necesită echografie, examen Doppler şi, la nevoie, aortografie retrogradă.

Stenoza de aortă poate fi datorată fuziunii parţiale a valvelor sau prezenţei unui inel fibros subvalvular. Stenoza creşte rezistenţa în circulaţie, iar VS, pentru a menţine un volum circulator adecvat, dezvoltă o presiune compensatorie mărită ce conduce la hipertrofie a VS.

Frecvent, anomalia nu se manifestă în perioada neonatală, dar dacă stenoza este strânsă, insuficienţa cardiacă debutează precoce şi are un caracter progresiv. Pentru diagnostic pledează suflul sistolic parasternal stâng, semnele de insuficienţă cardiacă, cardiomegalia, hipertrofia VS şi transparenţa pulmonară normală ( clinic şi radiologic ). Echografia, examenul Doppler şi, la nevoie, angiocardiografia şi cateterismul stabilesc diagnosticul de certitudine şi prognosticul.

Tratamentul este chirurgical şi constă în valvulotomie. 

DIAGNOSTICUL ŞI TRATAMENTUL INSUFICIENŢEI CARDIACE

Insuficienţa cardiacă gravă reprezintă faza terminală a tuturor MC care nu au beneficiat de tratament chirurgical. Ea apare mai devreme sau mai târziu în funcţie de tipul de malformaţie, categoria de nou-născut şi alte asocieri morbide; vorbim de un interval liber asimptomatic după care nou-născutul apare grav bolnav sau chiar în iminenţă de asistolie.


Diagnosticul pozitiv recunoaşte o suită de simptome şi semne clinice după cum urmează:

· Refuzul de a bea sau dificultăţi de alimentaţie, cu efort ventilator important,  oboseală, manifestă transpiraţii; aceste dificultăţi sunt deseori semnalate de mamăşi influenţează curba ponderală.
· Semne respiratorii, care merg de la o simplă polipnee la plâns şi alimentaţie până la marea detresă respiratorie, cu semne de luptă.
· Tentă gri – cenuşie, cianoză discretă a buzelor, subunghială, care nu apare decât la plâns( reversibilă sub oxigen).
· Hepatomegalie; zgomote cardiace rapide şi surde uneori ritm de galop.
· Semne de colaps cu hemodinamică compromisă: 
· extremităţi reci, marmorate;

· timp de recolorare alungit(> 3 secunde)

· puls filiform greu perceptibil;

· tensiune arterială scăzută

· oligo/anurie;

· tulburări de conştienţă; 

Diagnosticul diferenţial. În afara MC cu decompensare cardiacă, există numeroase afecţiuni care pot simul insuficienţa cardiacă sau produc o disfuncţie cardiacă secundară: 

· Detresa respiratorie:
· noţiunea de suferinţă fetală, prematuritate

· APGAR mic prin hipotonie şi frecvenţă cardiacă scăzută.

· Infecţie materno- fetală: 

· argumente anamnestice şi biologice

· tabloul clinic conturat foarte devreme, deseori prenatal;

· Perturbări metabolice severe:  

· hipoglicemie:  nou-născut cu risc

· hipocalcemie: nou-născut cu risc 

· Anomalii hematologice severe: 
· anemie gravă prin hemoliză sau hemoragie

· sindrom de hipervâscozitate ( hematocrit > 65%)

· Incompetenţă miocardică tranzitorie: 
· secundară unei hipertensiuni arteriale pulmonare persistente 

· secundară unei ischemii miocardice ( hipotensiune neonatală) 

· Tulburări de ritm cardiac, în mod deosebit tahicardiile supraventriculare cu ritm ≥300/ min care antrenează decompensări cardiace severe; ele sugerează o MC în <10% din cazuri şi necesită instituirea unui tratament antiaritmic cât mai rapid posibil. 

Tratamentul. În general peste o treime din MC se decompensează în prima lună de viaţă, de aceea tratamentul trebuie instituit precoce. Secventele tratamentului sunt următoarele: 

· Oxigen, chiar în absenţa cianozei, pe baza şi sub controlul PO2   din sângele arterial 

· Perfuzie cu ser glucozat 10 %, evitând supraîncărcarea volemică ( 60 ml /kg/zi) + gluconat de Ca 10 % ( 1 ml / kg/ zi) 

· Corecţia unei acidoze metabolice cu soluţie semimolară de bicarbonat de sodiu 

· Diuretic puternic şi netoxic: furosemid în doză de 1-2 mg/kg/zi , im. sau iv ( 1f de 2ml = 20 mg) 

· Tonicardiac, cel mai eficient fiind Digoxinul în administrare orală ( soluţia este 0,5‰ , adică 1ml = 50 mcg; aceasta permite pipetarea gradată şi administrarea corectă a dozei , adică 0,1 ml = 5mcg ); doza de digitalizare rapidă la nou- născutul la termen este de 40 – 60 mcg/kg ( 0,8 – 1,2 ml din soluţia menţionată); la nou-născutul prematur doza de digitalizare este de 30 mcg/kg ( 0,6 ml din soluţia menţionată), deoarece capacitatea de metabolizare/ eliminare este scăzută. 

Pentru digitalizarea rapidă se în cepe cu ½ din doză, restul se administrează în 2 prize la interval de 8 ore. Se recomandă ca tratamentul insuficienţei cardiace să se facă sub control sau monitorizare electrocardiografică. 
Capitolul 5
Particularităţi şi probleme hematologice ale perioadei neonatale (normal şi patologic)
Valori hematologice normale în perioada neonatală

Prezentarea sumară a normalităţii parametrilor hematologici ai perioadei neonatale, oferă un suport de înţelegere a principalelor probleme de patologie hematologică a acestei perioade. Deoarece problemele hematologice sunt extrem de complexe, indiferent de perioada vizată, voi prezenta în sinteză principalele tulburări hematologice cu care se confruntă practica neonatală, respectiv:

· anemiile neonatale;

· poliglobuliile neonatale;

· tulburările de hemostază în perioada neonatală, insistând asupra hemoragiei neonatale.

Nou-născutul la termen prezintă la naştere următoarea hemoleucogramă: număr total de eritrocite 5,1 ±± 1 milion/mm3, Hb 19,5 ± 5 g%, hematocrit 54 ± 8%, VEM 106μ3   şi leucocite 18.000/mm3. În prima săptămână de viaţă, la nou-născutul la termen, se produce o scădere cu aproximativ 1g Hb%, eritrocitele scad şi ele cu câteva sute de mii, iar hematocritul scade cu 2-4%. Aceste remanieri se datoresc unui dezechilibru între hematopoieză care este staţionară sau scăzută şi distrucţia hematiilor. Progresiv, se ajunge însă la un echilibru. Scăderea Hb reprezintă o ajustare gradată la o creştere a saturării în oxigen a sângelui, din moment ce placenta este înlocuită de plămân ca sursă de oxigen, paralel şi cu treptată a HbF cu HbS.

Nou-născutul prematur are un număr de eritrocite ceva mai redus: 4.660.000±  500.000/mm3. Hb şi hematocritul sunt aproape similare cu cele ale nou-născutului la termen. În evoluţie,  hematocritul şi numărul de eritrocite cresc în primele 6 ore, apoi între ziua a 7-a şi a 10-a au valori ceva mai scăzute decât cele ale nou-născutului la termen. Diferenţa dispare în jurul vârstei de 1 an.

În ceea ce priveşte leucocitele, la nou-născut, în primele zile, există o leucocitoză cu polinucleoză. Nou-născutul la termen are aproximativ 18 – 20.000 leucocite/mm3  cu tendinţă la scădere în zilele următoare la 12.000 leucocite/mm3   la 7 zile şi la 11.400/mm3  la 14 zile. Paralel, procentul de neutrofile scade de la valorile cunoscute la naştere (60% polimorfonucleare, 9% stabkernige), la 7 zile (39% polimorfonucleare, 6% stabkernige) la 14 zile ((34% polimorfonucleare şi 5% stabkernige). Ocazional, se pot întâlni şi mielociţi şi promielociţi. Niciodată nu se întâlnesc mieloblaşti. Limfocitele care devin preponderente din ziua a 4-a – 5-a, cresc proporţional şi domină formula leucocitară până la 4 ani.

Eritroblastoza existentă în măduva osoasă la naştere, aceasta scade în prima săptămână până la 3 luni, apoi creşte progresiv până la cifre normale.

Există mari diferenţe între hemostaza nou-născutului şi cea a adultului. La naştere există o cifră normală sau uşor scăzută de trombocite, o imaturitate a funcţiei plachetare îndeosebi în ceea ce priveşte agregabilitatea. Aceste modificări sunt cu atât mai accentuate cu cât prematuritatea este mai mare.

Sângele fătului este incoagulabil înainte de a 10 – a  - 11 -a săptămână de gestaţie. După această dată şi până la naştere explorarea globală a coagulării arată o coagulare normală. Fie chiar accentuată, care poate explica susceptibilitatea crescută la accidente trombotice în perioada neonatală. Deşi sângele luat global prezintă o hipercoagulabilitate, luat separat, mai toţi factorii coagulării arată deficienţe serioase în comparaţie cu nivelul sanguin normal caracteristic pentru adulţi. Există un deficit mai mult sau mai puţin important de factori vitamina K-dependenţi: II, VII, IX, X ca şi în factori XI şi XII. Factorii V, VIII, XIII sunt discret scăzuţi, în special la prematuri sau la valori de cele ale adultului.

În timpul vieţii fetale, în cursul naşterii ţi în primele zile de viaţă, există o stare fibrinolitică tranzitorie datorită creşterii activatorului plasminogenului (în ciuda unui nivel scăzut de plasminogen) şi o creştere a inhibitorilor fibrinolizei.

Titrul scăzut al factorilor coagulării, ca şi cei ai fibrinolizei, explică existenţa unui echilibru între coagulare şi fibrinoliză, dar acest echilibru este realizat la un nivel scăzut, deci este mai labil şi se poate deregla mai uşor. 

Anemiile neonatale


Definiţie: diminuarea masei totale a eritrocitelor circulante. Aceasta este relativ frecventă în perioada neonatală, iar gravitatea sa este frecvent subestimată. 

Deoarece clinic este dificil de apreciat, examenele biologice sunt indispensabile:

· hemoglobina <15 g%;

· hematocritul < 45%;

· eritrocitele < 4.000.000/mm3.

Pentru o corectă interpretare a rezultatelor se va ţine cont de următoarele particularităţi ale perioadei neonatale:

· extrema labilitate a compartimentului plasmatic antrenează fluctuaţii mari ale hematocritului; de aceea se va aprecia preferenţial hemoglobina;

· hemoglobina capilară este mai crescută decât cea obţinută din sânge venos, diferenţa fiind în medie de 3,7% (putând merge până la 10%); preîncălzirea călcâiului reduce această diferenţă; se va ţine cont în aprecierea valorilor, de locul de prelevare şi condiţiile prelevării probelor;

· clamparea precoce a cordonului ombilical, precum şi poziţia nou-născutului deasupra nivelului placentei în momentul clampării, reduce transfuzia placentară privându-l de un aport substanţial de sânge; cu excepţia situaţiilor de urgenţă, clamparea cordonului ombilical trebuie efectuată după încetarea pulsaţiilor acestuia;

· hemoconcentraţia primelor zile de viaţă, prin extravazarea plasmei către compartimentul interstiţial, poate compensa transfuzia placentară deficitară.

În perioada imediată postnatal, practicianul trebuie să stabilească orientarea: diagnostică, etiologică şi terapeutică.

Orientarea diagnostică, vizează:

· în sala de naştere, în unele situaţii obstetricale, diagnosticul de urgenţă al unui şoc anemic, cu consecinţe anoxico-ischemice severe;

· în primele zile, diagnosticul unei anemii izolate sau însoţite de manifestări funcţionale, cu instalare mai mult sau mai puţin rapidă; se va încerca să se precizeze debutul ante-, per- sau postnatal pe baza circumstanţelor anamnestico-clinice;

· în primele zile, diagnosticul unei anemii asociate cu un icter mai precoce şi mai intens decât cel comun sau fiziologic.

Orientarea etiologică, vizează:

· pierderile de sânge;

· distrugerea exagerată = sindroamele hemolitice;

· producţia redusă = insuficienţă medulară.

Orientarea terapeutică, vizează:

· excepţional, reumplerea vasculară în sala de naştere, în prezenţa unui şoc hipovolemic prin pierdere masivă de sânge;

· cel mai frecvent, o supraveghere riguroasă postnatală a hemoglobinei plasmatice, pentru a decela:

· o anemie iatrogenă, secundară unor prelevări sanguine repetate;

· o hemoliză moderată, persistentă în cadrul unei incompatibilităţi Rh sau AB0, tratată doar prin fototerapie; această opţiune lasă pe loc anticorpii care vor produce şi continua hemoliza după perioada postnatală imediată;

· necesitatea unei terapii transfuzionale cu indicaţii precise şi limitate, respectând regulile de compatibilitate proprii perioadei neonatale.

Circumstanţele de diagnostic.

Datorită multitudinii factorilor etiologici şi intricării mecanismelor patogenice, este necesară o analiză riguroasă clinico-biologică şi anamnestică. Recunoaşterea unei anemii neonatale, se bazează pe existenţa a trei semne clinice:

Starea de şoc. Aceasta survine după o pierdere rapidă a 30-40% din masa sanguină, care antrenează o pierdere paralelă de plasmă şi globule roşii responsabilă de hipovolemie acută, care poate depăşi ca gravitate anemia însăşi.

Rapiditatea pierderii sanguine, nu permite aprecierea severităţii anemiei în primele ore, datorită hemoconcentraţiei reactive; după mai multe ore de la accident, apare hemodiluţia şi se poate dovedi scăderea concentraţiei de hemoglobină.

O bună apreciere a severităţii hipovolemiei se realizează prin efectuarea unei radiografii toracice de faţă: pe clişeu se observă o reducere a siluetei cardiace. Din punct de vedere clinic, starea de şoc asociază:

· paloare extremă;

· dispnee (iniţial polipnee, apoi bradipnee şi apnee);

· tahicardie;

· scăderea sau prăbuşirea tensiunii arteriale.

Există mai multe circumstanţe de producere a stării de şoc, în raport cu naşterea:

· în sala de naştere:

· incizie placentară cu ocazia unei cezariene;

· placenta praevia:

· după câteva ore sau zile:

· decolările hemoragice subaponevrotice ale scalpului;

· ruptura intraperitoneală a unor colecţii hemoragice (ficat, suprarenală).

Prognosticul, atât imediat cât şi cel tardiv este foarte sever, datorită ischemiei viscerelor. Mortalitatea este apreciată la 58% pentru nou-născuţii al căror volum globular total scade sub 25 ml/kg.

Paloarea, ca semn clinic poate fi:

· izolată, cutaneo-mucoasă, de intensitatea variabilă, dar contrastând cu obişnuita eritroză a nou-născutului; uneori este greu de diferenţiat de o simplă vasoconstricţie;

· asociată cu: manifestări respiratorii sau cardio-vasculare, hipotonie, hipotermie sau o simplă stagnare ponderală.

Dacă paloarea este depistată precoce, examenele biologice efectuate din sângele de cordon ombilical sau de la nou-născut în primele ore de viaţă, permit aprecierea datei de instalare a anemiei;

· dacă debutul este antenatal, atât anemia cât şi răspunsul reticulocitar sunt prezente de la naştere;

· dacă debutul este pernatal (hemoragie obstetricală), anemia şi răspunsul reticulocitar, apar mai târziu, după restabilirea volumului plasmatic;

· dacă există insuficienţă medulară („de producţie”), la naştere este prezentă doar anemia, răspunsul reticulocitar apărând în zilele următoare.

Aprecierea radiologică a volumului cardiac reprezintă altă modalitate de apreciere a debutului anemiei:

· un cord mărit în volum orientează diagnosticul către un debut antenatal (deglobulizare şi hemodiluţie);

· un cord de volum mic va sugera o spoliere sanguină per- sau postnatală imediată.

O altă modalitate de a explica paloarea în perioada neonatală, este obiectivarea unei hemoragii şi/sau a sediului acesteia:

· afirmată în prezenţa unei hemoragii externe sau exteriorizate:

· bosă sero-sanguină importantă, cefalhematom, hematom subcutanat; 

· hematemeză, melenă, hematurie;

· evocată şi confirmată printr-o ecografie orientată în prezenţa unor manifestări viscerale care traduc o hemoragie profundă:

· bombarea hipocondrului drept;

· masă lombară;

· matitate a flancurilor, tenă albăstruie a pereţilor;

· căutată sistematic prin inventariere ecografică în prezenţa unei naşteri distocice sau unei tulburări de hemostază.

Icterul, cu debut precoce şi intensitate prea mare pentru un icter comun, trebuie să orienteze practicianul spre depistarea unei anemii asociate; astfel se poate diagnostica:

· un hematom profund, în curs de resorbţie, prin:

· anamneză evocatoare;

· inventar ecografic;

· o hiperhemoliză, prin:

· formulă sanguină cu trombocite şi reticulocite;

· hiperbilirubinemie;

· grupe sanguine la mamă şi nou-născut;

· test Coombs.

· mult mai rar, o hemoliză constituţională, prin

· anamneză familială;

· studiul morfologic şi enzimatic al globulelor roşii.

· N.B. Pentru detalii, vezi Capitolul: „Hiperbilirubinemiile neonatale prin izoimunizare (Rh şi AB0).

În prezenţa unor semne clinice evocatoare pentru o anemie neonatală, se recomandă un bilanţ anamnestic complet, rezultat al cooperării obstetrician-neonatolog. Acesta trebuie să includă:

Antecedentele familiale:

· origine etnică;

· noţiunea de imunizare anterioară în fratrie şi gravitatea acesteia;

· noţiunea de hemoliză constituţională.


Circumstanţele gestaţionale:

· imunizarea feto-maternă:

· modul de imunizare (sarcină pierdută cu sau fără prevenţie, transfuzie hetero-grup sau heterohemoterapie);

· supraveghere biologică (titrul anticorpilor şi cinetica lor);

· supraveghere ecografică (biometria troficităţii, semne de anasarcă şi importanţa lor);

· prelevări efectuate (amniocenteză, prelevări de sânge fetal);

· tratamente transfuzionale in utero (eventual).

· medicamente administrate în timpul sarcinii;

· factori de risc infecţios;

· suferinţă fetală cronică;

· durata gestaţiei.


Circumstanţele obstetricale:

· placentă infiltrată;

· suferinţă fetală acută: naştere distocică, colaps, infecţie;

· aplicare de forceps sau cezariană.


Starea copilului la naştere:

· Scorul Apgar, calitatea şi durata reanimării;

· noţiunea de „interval liber”;

· profilaxia cu vitamina K1 (efectuată sau neefectuată).


Orientarea etiologică


Anemiile prin pierdere sanguină, se caracterizează prin:

· icter absent (sau secundar resorbţiei sanguine);

· absenţa hepato-splenomegaliei;

· anemie normocromă, cu creşterea tardivă a eritroblaştilor şi reticulocitelor (cu excepţia cazurilor la care hemoragia este prenatală);

· imunologie negativă.


Anemia prenatală

Cel mai frecvent, pierderea de sânge in utero este subacută sau progresivă, ceea ce permite o adaptare a organismului prin:

· accelerarea frecvenţei cardiace, pentru a compensa scăderea debitului cardiac;

· creşterea tonusului vascular, pentru menţinerea unei presiuni de perfuzie suficiente;

· retenţie hidrică, drept răspuns la şocul hipovolemic;

· stimularea eritropoezei hepatice.


Copilul (fără interval liber), se naşte palid, tahipneic, adesea edemaţiat, uneori cu ficat şi splină mărite de volum. Din punct de vedere etiologic, există trei situaţii în care se produce o anemie prenatală:

Transfuzia fetomaternă, foarte frecventă (comună), în 50% din sarcini; rareori însă este abundentă şi se manifestă prin suferinţă fetală. În majoritatea cazurilor, transfuzia fetomaternă survine în cursul travaliului sau naşterii, fiind favorizată uneori de manevrele externe. Testul Kleihauer la mamă, permite evidenţierea unei duble populaţii eritrocitare şi confirmarea transfuziei fetomaterne.

Transfuzia feto-fetală, survine de obicei în sarcinile gemelare monocoriale, dar poate să se realizeze excepţional şi în cele bicoriale prin anastomoze posibile între cele două placente. Ea poate fi recunoscută precoce prin ecografie care ilustrează asimetria de creştere a celor doi feţi. La naştere, în funcţie de momentul clampării cordonului, diferenţa de greutate între „donator” şi „primitor”, nu este atât de evidentă, dar în continuare primul dezvoltă un sindrom de şoc în timp ce al doilea devine pletoric şi prezintă poliglobulie. În terminologia medicinii perinatale această situaţie este definită ca sindromul „transfuyor-transfuzat”.

Anemia iatrogenă prin puncţie in utero a cordonului ombilical. Aceasta se explică prin prelevarea sanguină mai ales prin persistenţa extravazării sanguine la sfârşitul puncţiei. Supravegherea ecografică este obligatorie şi poate da imagini explicite.

Anemia pernatală


În acest context, cel mai frecvent spolierea sanguină este acută şi masivă, este legată de naştere, iar fenomenele compensatorii nu au timpul necesar pentru a se realiza. Nou-născutul prezintă la naştere:

· şoc hipovolemic cu consecinţele sale metabolice;

· ischemie a diverselor viscere, nu numai prin reducerea transportorului (hemoglobina) ci şi prin diminuarea debitului circulator periferic;

· acidoză metabolică consecutivă hipoxiei tisulare.


Starea imediată a nou-născutului este de moarte aparentă, palid, hipoton, iar simptomele persistă, în ciuda manevrelor de reanimare bine conduse. Din punct de vedere etiologic, sunt recunoscute patru cauze mai frecvente:

· inserţia velamentoasă a cordonului;

· incizia placentară cu ocazia cezarienei;

· placenta praevia;

· hematomul retroplacentar, consecinţă a unei decolări premature a placentei.


Anemia postnatală


În acest context, cel mai frecvent spolierea sanguină survine după un interval liber, variabil în funcţie de starea nou-născutului şi condiţia care a ocazionat sindromul hemoragic.


Circumstanţele de diagnostic sunt foarte variate:

· hemoragie externă sau exteriorizată (digestivă, urinară, pulmonară);

· hemoragie internă, viscerală (intracraniană, hepatică, suprarenaliană), tradusă prin semne clinice evocatoare pentru o anemie instalată brutal, cu colaps, fără o explicaţie evidentă (investigaţia ecografică devine indispensabilă).


În ceea ce priveşte etiologia, perioada neonatală, condiţionează apariţia anemiei prin:

· traumatismul obstetrical:

· distocia feto-pelvină, cu naştere lungă şi dificilă;

· manevre instrumentale;

· complicaţii hemoragice ale monitorizării fetale;

· boala hemoragică a nou-născutului, mai rară în prezent prin generalizarea administrării profilactice de vitamină K1; boala hemoragică survine după un interval liber de câteva zile, sub forma unor hemoragii digestive, mai rar intracraniene; confirmarea diagnosticului este dată de scăderea elementelor complexului protrombinic sintetizate de ficat.


Caracterul definitoriu al anemiei postnatale este determinat şi de faptul că perioada neonatală este singura ocazie care oferă circumstanţele etiologice de apariţie prin:

· infecţiile materno-fetale; anemia apare într-un context semiologic mai bogat (argumente anamnestice şi clinico-biologice, care orientează spre obţinerea de probe bacteriologice); anemia este consecinţa mai multor mecanisme (tulburări ale eritropoezei, hemoliză, trombopenie şi/sau CID);

· sindromul de coagulare intravasculară diseminată (CID), se integrează totdeauna într-un context obstetrical anormal: suferinţă fetală acută, hipotermie, colaps, infecţie; confirmarea biologică este dată de scăderea concentraţiei fibrinogenului, factorului V şi trombopenie;

· trombopeniile neonatale:

· de cauză infecţioasă (frecvent);

· imunologice sau iatrogene (mai rar);

→ deficienţele congenitale ale hemostazei, apar excepţional drept cauză a anemiei postnatale.


Anemiile prin hemoliză, se caracterizează prin:

· icter constant, care maschează paloarea;

· hepato-splenomegalie;

· anemie normocromă, cu creşterea precoce şi importantă a reticulocitelor şi eritroblaştilor;

· hiperbilirubinemie indirectă;

· imunologie frecvent pozitivă.


Există 3 grupe principale de anemii hemolitice postnatale:

Anemii hemolitice prin incompatibilitate eritrocitară (descrise pe larg la Capitolul „Boala hemolitică a nou-născutului prin izoimunizare);

Anemii hemolitice acute, care pot fi secundare:

· unei infecţii neonatale;

· unei terapii medicamentoase: sulfamide, diuretice tizidice, vitamina K sintetică, etc.


Anemii hemolitice constituţionale:
· prin anomalii ale morfologiei globulelor roşii:

· sferocitoza ereditară (boala Minkowschi-Chauffard); la 1 din 2 cazuri se exprimă la naştere, mai frecvent prin hemoliză decât prin anemie; diagnosticul se bazează esenţial pe antecedentele familiale, deoarece stigmatele hematologice (microsferocitoza, fragilitatea osmotică, anomalia autohemolizei), apar mai târziu;

· eliptocitoză ereditară;

· prin anomalii enzimatice ale globulelor roşii:

· deficitul de glucozo-6-fosfat-dehidrogenază, cu transmitere X-linkată, se manifestă la băieţi şi interesează zona mediteraneană; se poate manifesta precoce, cu ocazia unei infecţii sau după o priză medicamentoasă sau prin expunere la produse chimice potenţial hemolitice (exemplu: naftalina);

· deficitul de piruvat-kinază, cu transmitere autoyomal-recesivă, se poate manifesta prin icter neonatal intens care poate necesita chiar exsanguinotransfuzie.

Anemiile prin insuficienţă medulară, se caracterizează prin:

· absenţa icterului;

· absenţa hiperbilirubinemiei;

· anemie normocromă, cu absenţa reticulocitelor şi eritroblaştilor;

· diagnosticul de certitudine se bazează pe mielogramă.


Enumerăm principalele circumstanţe etiologice:

· maladia Blakfan-Diamond, fără manifestare neonatală (la 30% din cazuri există un police supranumerar sau cu 3 falange);

· leucemia congenitală (foarte rar);

· amegacariocitoza congenitală (foarte rar);

· anemiile nutriţionale, prin producţie redusă datorită carenţei în factori nutriţionali indispensabili eritropoezei (fier, folaţi); aceasta este mai gravă în condiţiile unei naşteri premature, antrenând o anemie nutriţională după câteva săptămâni;

· anemia feriprivă:

· fie moderată, prevenită parţial prin suplimentarea cu fier a produselor de lapte şi prin tratament marţial sistematic al prematurilor după 2 săptămâni de viaţă;

· fie intensă (Hb<7 g%), putând necesita transfuzie, cu risc de blocare a eritropoezei medulare ;

· anemia megaloblastică prin carenţă de acid folic; deoarece nivelul sanguin al folaţilor este foarte scăzut în perioada 1-3 luni la majoritatea prematurilor, deficienţa nu se manifestă decât în prezenţa unui factor supraadăugat (infecţie, diaree cronică).


Conduita terapeutică


Atitudinea neonatologului este esenţial preventivă şi vizează:

· reanimarea neonatală bine condusă;

· profilaxia sistematică a bolii hemoragice a nou-născutului;

· limitarea prelevărilor sanguine repetate la nou-născuţii cu greutate mică la naştere (în special prematuri);

· supravegherea prelungită a hemoglobinei plasmatice în cursul fototerapiei;

· sfaturi dietetice.


Tratamentul stării de şoc hipovolemic, excepţional în sala de naştere , izează:

· reanimarea cardio-respiratorie corectă;

· restabilirea unei volemii compatibile cu o hemodinamică eficientă, cu plasmă, în doză medie de 10 ml/kg, cu un ritm variabil în funcţie de ameliorarea clinică.


Hemoterapia, trebuie decisă după o evaluare corectă, pe baza unor indicaţii precise, unor reguli de compatibilitate proprii perioadei neonatale şi după un riguros control al calităţii produselor sanguine utilizate. În acest sens, enumerăm principalele reguli de conduită a terapiei cu produse de sânge sau sânge:

· transfuziile inutile, reduc producţia de eritropoetină şi cresc riscurile imunologice şi infecţioase;

· calcularea strictă a dozelor necesare pentru a preveni repetarea transfuziei;

· în prezenţa unei anemii acute, transfuzia de sânge cu suplimentare marţială secundară;

· în caz de CID, exsanguinotransfuzia cu sânge heparinat;

· hematiile transfuzate trebuie să fie compatibile cu plasma maternă, datorită prezenţei anticorpilor materni de tip IgG în sângele nou-născutului;

· plasma transfuzată trebuie să fie compatibilă cu hematiile nou-născutului, deoarece introducerea (masivă la această vârstă) unor anticorpi care recunosc hematiile nou-născutului, poate agrava anemia şi creşte bilirubina;

· regula de aur este de a transfuza de o manieră cât mai precisă, cât mai rar posibil, cantităţi cât mai bine adaptate de produse sanguine de calitate (în special la prematuri).

Poliglobulia neonatală 


Se defineşte pe baza următoarelor criterii:

· hemoglobină > 20-22 g%;

· hematocrit > 65%;

· număr de hematii > 6.500.000/mm3.


În interpretarea rezultatelor biologice, trebuie să ţinem cont de:

· locul prelevării (hemoglobina capilară este mai crescută decât cea venoasă);

· momentul clampării cordonului;

· momentul prelevării, ştiut fiind că în primele 2-3 zile de viaţă există o hemoconcentraţie secundară diminuării volumului plasmatic;

· starea de hidratare.


Chiar dacă uneori este dificil de decelat o cauză, ab iniţio se pot diferenţia 2 mari grupe cauzale:

· producţie exagerată in utero;

· transfuzie exagerată.


Circumstanţe de diagnostic. O poliglobulie (policitemie) poate fi evocată în 3 circumstanţe:

Descoperire întâmplătoare. Aceasta este obiectivată cu ocazia unui examen hematologic sistematic în absenţa semnelor clinice. Aceasta pune probleme doar în privinţa aprecierii limitelor valorice la această vârstă şi a atitudinii terapeutice.

Prezenţa unei cianoze la naştere sau după un interval liber, generalizată sau localizată la extremităţi, permanentă sau în crize; aceasta orientează în primul rând spre diagnosticul de hipoxemie refractară izolată şi mai ales de transpoziţie de vase mari. Analiza riguroasă clinico-paraclinică arată că este vorba de o eritrocianoză cu:

· tentă a tegumentelor mai mult roşie decât violacee;

· mucoase foarte colorate;

· proba de recolorare particulară, capabilă să elimine orice dubiu; după decolorarea unui membru (mână sau picior) prin compresiune, la decomprimare recolorarea se face:

· în roşu, în caz de eritrocianoză;

· în mov, în caz de cianoză adevărată.

Prezenţa mai multor semne sugestive pentru diagnostic:

Semnele neurologice:

· tulburări vegetative: respiraţie neregulată, dereglări vasomotorii;

· hipoxie, anomalii ale reflexelor arhaice;

· obnubilare, somnolenţă;

· convulsii focalizate sau alternante.


În absenţa unei detrese respiratorii asociate sau unei disfuncţii a căilor respiratorii, este greu să se atribuie o cianoză unei suferinţe cerebrale.


Semnele cardio-vasculare:

· tahicardie, suflu sistolic;

· manifestări de insuficienţă ventriculară stângă.


O poliglobulie reacţională la o cardiopatie congenitală cianogenă, se manifestă doar după câteva săptămâni de viaţă, nicidecum în perioada imediată postnatal.


Semnele respiratorii:

· apnee, polipnee;

· tiraj moderat, niciodată o detresă respiratori adevărată (examenul fizic şi radiologic sunt normale)


Orientări etiologice:


Poliglobulie cu hipervolemie:

· secundară unei transfuzii excesive;

· fără semne de hiperactivitate medulară;

· cu tendinţă la regresie rapid spontană.


Modalităţile etiologice de transfuzie, au fost discutate la „Anemiile neonatale”, şi constau în:

· transfuzie feto-fetală (în sarcina gemelară; ecografic, asimetria de creştere a celor doi feţi; sindromul „transfuzor-transfuzat”);

· transfuzie materno-fetală caracterizată prin:

· prezenţa de globule roşii materne la copil (grupe sanguine diferite pentru mamă şi nou-născut);

· prezenţa IgM şi IgA la nou-născut (teoretic el nu poate sintetiza).

· transfuzia placento-fetală, realizată:

· fie prin clamparea tardivă a cordonului ombilical (nou-născutul fiind plasat sub nivelul placentei);

· fie după o naştere hipoxică, volumul sanguin păstrat în placentă fiind în acest caz, inferior valorilor normale.

Poliglobulia secundară unei hipoxii fetale:

· secundară unei producţii excesive;

· cu semne de hiperactivitate medulară;

· de gravitate variabilă, în funcţie de alte frecvente dezordini asociate: hipoglicemie, hipotermie, hiperbilirubinemie.


Modalităţile etiologice recunosc 3 entităţi bine definte:

· postul sau dismaturitatea (hipoxia antrenează atât o transfuzie placento-fetală cât şi o creştere a producţiei de eritropoetină);

· nou-născutul din mamă diabetică:

· hematocritul creşte > 60% la 35% din aceşti nou-născuţi; aceasta antrenează o frecvenţă crescută a trombozelor vasculare;

· hipoxia şi hiperinsulinismul stimulează producţia de eritropoetină;

· anomaliile placentare care se traduc printr-o reducere a suprafeţei de schimb (placenta praevia, hematomul retroplacentar, etc).


Poliglobuliile de cauză incertă:

· trisomia 21, secundare probabil unor dezordini mieloproliferative;

· nefroblastomul sau malformaţiile renale.


Poligloburia familială = excepţională.


Conduita practică.


În cele mai multe situaţii evoluţia este spontan favorabilă, dar se recomandă puncţii venoase repetate pentru monitorizarea valorilor de referinţă. Prelevările de sânge sunt indicate ori de câte ori policitemia antrenează manifestări de intoleranţă şi hematocritul este > 70%. În acest caz trebuie să se facă extragerea (aspiraţia) unui volum de sânge de 10 ml/kg, înlocuind volumul sustras cu un volum egal de plasmă sau o soluţie coloidală.

Tulburările de hemostază în perioada neonatală 

Hemoragia neonatală.


Explorarea hemostazei în maternitate este dificilă, deoarece interpretarea rezultatelor trebuie să ţină cont de următorii parametri:

· particularităţile fiziologice ale coagulării la nou-născut;

· necesitatea unui studiu analitic complet al hemostazei, pe cât posibil cu volume mici de sânge (micrometode);

· absenţa unor corelaţii între apariţia manifestărilor clinice şi intensitatea perturbărilor biologice;

· modalităţile de prelevare:

· cantitate de sânge suficientă în raport cu volumul de anticoagulant conţinut în tubul de prelevare;

· puncţie francă, pentru a evita orice amorsare a coagulării in vitro;

· înlăturare rapidă a garoului pentru a limita anoxia tisulară capabilă să antreneze eliberarea de activatori ai fibrinolizei pornind de la endoteliul vascular;

· locul prelevării:

· venoasă: sângele trebuie trimis la laborator şi proba trebuie efectuată în intervalul cel mai scurt posibil: maximum 3-4 ore pentru numărarea globulară şi 1-2 ore pentru celelalte examene;

· capilar prin micrometodă: examenele trebuie efectuate în primele 2 ore; spre deosebire de plasma obţinută prin puncţie venoasă, eşantioanele diluate de la început nu pot fi stocate în congelator pentru examene ulterioare.

Având în vedere aceste rezerve, în practică, diferitele etape ale hemostazei la nou-născut pot fi studiate folosind:

· 1 ml sânge recoltat pe EDA pentru hemogramă şi numărătoare de trombocite;

· 2-3 ml de sânge recoltat pe citrat de Na pentru dozarea specifică a unor factori ai coagulării:

· factorii vitamino-K-dependenţi II, VII şi X (de preferinţă timpul Quick);

· factorii I şi V;

· în funcţie de context (eventual), 1 ml sânge pe hemocaprol pentru dozarea produşilor de degradare a fibrinei.


Acest bilanţ de rutină permite, ca regulă generală depistarea principalelor anomalii constituţionale sau dobândite, susceptibile să antreneze un sindrom hemoragic în perioada neonatală: trombopenie, avitaminoză K, CID, insuficienţă hepato-celulară, mai rar un deficit congenital al unei proteine de coagulare.


Dacă bilanţul de rutină este negativ, el trebuie completat în servicii de specialitate cu teste mai specializate: studiul funcţiei placentare, dozarea altor proteine ale coagulării (factorul XIII sau factorii VIII şi IX).


Rezultatele bilanţului hemostazei în perioada neonatală, pot obiectiva 3 situaţii cu frecvenţă variabilă:

· anomalii ale hemostazei caracteristice pentru afecţiuni frecvent întâlnite în perioada neonatală:

· boala hemoragică a nou-născutului;

· trombopenii de cauze diverse;

· sindrom de CID;

· anomalii ale hemostazei specifice unei diateze precise, tabloul biologic fiind incomplet sau intricând mai multe tipuri de perturbări:

· infecţii neonatale;

· insuficienţă hepato-celulară severă;

· o hemostază standard normală, în ciuda prezenţei unui sindrom hemoragic izolat:

· deficit constituţional al unui factor plasmatic al coagulării.

Circumstanţe de diagnostic


Prima etapă în stabilirea diagnosticului pozitiv este recunoaşterea şi analiza unui sindrom hemoragic neonatal. Aceasta se bazează pe:

· apariţia imediată postnatal, sau după un interval liber;

· localizat sau difuz;

· spontan sau provocat;

· superficial şi/sau profund;

· minim sau intens, cu posibilitatea afectării hemodinamice, respiratorii sau neurologice;

· relevat clinic şi confirmat ecografic:

· semne neurologice în caz de hemoragie intracraniană:

· bombare a hipocondrului drept în caz de hematom subcapsular hepatic;

· masă palpabilă în flancuri în caz de hemoragie suprarenală.

A doua etapă, este căutarea semnelor asociate, care permit o orientare etiologică:

· hemoragie izolată la un nou-născut sănătos:

· cauză locală;

· coagulopatie ereditară;

· hemoragie la un nou-născut aflat în detresă vitală:

· coagulopatie de consum;

· atingere (leziune) hepato-celulară gravă;

· trombopenie de origine infecţioasă.

A treia etapă constă în realizarea unui studiu anamnestic complet, care va cuprinde:

· antecedente familiale:


- noţiunea de boală hemoragică familială;

· circumstanţe gestaţionale:

· factori de risc infecţios;

· boală auto-imună;

· administrare de medicamente (chinină, diuretice, aspirină, antiinflamatoare nesteroidiene, dicumarinice, barbiturice, tolbutamidă, antibiotice – penicilină G, ampicilină, carbenicilină);

· suferinţă fetală cronică;

· prematuritate sau retard de creştere intrauterină;

· circumstanţe obstetricale:

· suferinţă fetală acută;

· naştere traumatică: prezentaţie pelvină, distocie feto-pelvină, aplicaţie de forceps;

· starea copilului la naştere:

· Apgar, calitatea şi durata reanimării;

· profilaxia  cu vitamina K1 (efectuată sau nu);

· noţiunea de interval liber;

· alimentaţia naturală sau artificială;

· dificultăţi de alimentaţie sau tulburări digestive.

Orientările etiologice

Fac excepţie de la această abordare sângerările digestive (enterocolita ulceronecrozantă, colita hemoragică) cu etiologie multifactorială, care interesează esenţial prematurul şi rareori apar ca manifestări ale perioadei precoce postnatal.

Tulburările acute (dobândite) de coagulare plasmatică.

Boala hemoragică a nou-născutului.
· Ea se manifestă prin echimoze şi sângerare digestivă, mai rar nazală sau ombilicală, după un interval liber, între a 2-a şi a 5-a zi de viaţă, la un nou-născut cu stare generală bună. Bilanţul standard al hemostazei, arată scăderea factorilor vitamino-K-dependenţi (II, VII, IX şi X) sub 20%, uneori chiar 10%.


Boala se datorează:

· esenţial unei imaturităţi hepatice responsabile de insuficienţa de sinteză a factorilor vit-K-dependenţi, probată de scăderea conjugată a activităţilor coagulantă şi antigenică a factorului II;

· mai rar, tratamentului mamei cu antivitamine K (barbiturice, dicumarinice); în acest caz, hemoragiile apar fără interval liber şi deseori sunt mai importante la nivel visceral;

· uneori unei carenţe profunde de vitamina K, în care se asociază mai mulţi factori:

· absenţa profilaxiei sistematice;

· prematuritatea;

· alimentaţia naturală (particular săracă în vitamina K);

· tulburări de absorbţie intestinală (diaree trenantă tratată cu antibiotice).

În această ultimă situaţie, hemoragiile sunt severe, frecvent intracraniene şi cu apariţie tardivă (între 10 zile şi 3 luni).

Coagularea intravasculară diseminată (CID).
Este consemnată rareori în maternitate, şi doar la nou-născuţii care necesită manevre de reanimare. CID este favorizată de: hipoxie, acidoză, hipotermie şi colaps. Factorii favorizanţi sunt de obicei intricaţi în patologia gravă neonatală, şi-anume:

· complicaţii obstetricale: hemoragiile din trimestrul III de sarcină, eclampsia, suferinţa fetală;

· infecţiile materno-fetale severe;

· bolile nou-născutului care angajează un pronostic vital.


Diagnosticul se bazează pe obiectivarea unei activări anormale a hemostazei cu formarea de microtrombi diseminaţi şi consumul factorilor care au ca substrat trombina, la care se adaugă fibrinoliza reacţională:

· scăderea concentraţiei de fibrinogen < 1,25 g/l;

· factorul V < 25%;

· trombopenie < 80.000/mm3;

· PDF circulanţi > 20 mcg/l.


Atingerea hepato-celulară gravă.

Se caracterizează prin scăderea variabilă, mai mult sau mai puţin disociată a factorilor coagulării sintetizaţi de ficat, respectiv: factorii complexului protrombinic, factorul V şi fibrinogenul. Insuficienţa hepato-celulară se poate produce în mai multe circumstanţe:

· hepatită bacteriană; sindromul hemoragic poate fi produs prin mai multe mecanisme: leziuni hepato-celulare, trombopenie, CID;

· hipoxie hepatică secundară unei suferinţe fetale acute; clinic, aceasta se poate evidenţia prin: icter cu bilirubină neconjugată, purpură peteşială hemoragică a mucoaselor, semne neurologice (greu de diferenţiat de suferinţa cerebrală); din punct de vedere biologic, se asociază: transaminaze crescute (citoliză hepatică), insuficienţă de sinteză a factorilor (II, V, VII, X, XI), hipoglicemie, hiperaminoacidemie şi hiperamoniemie;

· unele boli metabolice:

· galactozemia;

· intoleranţa la fructoză.

Tulburările constituţionale ale coagulării.

Hemofilia A şi B, sunt rareori manifeste în perioada neonatală. În măsura în care se posedă informaţii familiale, diagnosticul se poate stabili şi prenatal:

· fie prin biologie moleculară cu ajutorul sondelor specifice prin biopsie a trofoblastului în săptămâna a 10-a;

· fie prin prelevarea de sânge din cordonul ombilical, în a 18-a săptămână de gestaţie la feţii de sex masculin.


Alte deficite constituţionale ale hemostazei sunt excepţionale în perioada neonatală şi sunt evidenţiate doar prin metode speciale. Amintim că uneori, deficitul constituţional în factor XIII se manifestă prin sângerări ombilicale în perioada neonatală.


Tulburări ale hemostazei primare


Acestea sunt reprezentate esenţial de trombopenile neonatale, relativ frecvente şi de cauze variate. Ele se pot integra într-un context infecţios al cărui pronostic depinde de agentul infecţios cauzal, dar şi în cadrul unui conflict imunologic feto-matern cu rezoluţie spontană în câteva zile până la câteva săptămâni. Clinic, se traduce prin: purpură peteşială sau echimotică, uneori hemoragii digestive cu pronostic vital sau chiar hemoragii intracraniene cu posibilitatea expunerii la sechele. Există 2 grupe mari de trombopenii:

· izolate sau

· asociate unei alte patologii neonatale.


Trombopeniile izolate


Trombopenia allo-imună. Ea se realizează printr-un mecanism similar celui din izoimunizarea maternă în cursul sarcinii împotriva antigenelor plachetare fetale (moştenite de la tată şi a căror grupă este diferită – cel mai frecvent grupa HPA – 1 a), urmată de pasajul transplacentar al anticorpilor care antrenează distrugerea plachetelor fetale. Acest mecanism este responsabil de 20% din trombopeniile imunologice şi poate fi detectat in utero. Depistarea prenatală implică:

· selecţia mamelor cu risc:

· istoric personal allo-imunizare anti-plachetară;

· surori HPA1+ care au născut copii afectaţi de trombopenie;

· Coombs plachetar (ştiut fiind că acest titru nu se corelează cu riscul fetal);

· supravegherea şi posibilitatea de tratament antenatal:
· prelevarea de sânge fetal la 20 săptămâni de gestaţie:

· făt HPA-1a negativ: mama este asigurată şi sarcina se derulează normal;

· făt HPA-1a pozitiv şi trombopenie deja prezentă:

· sfaturi de prudenţă (evitarea călătoriilor şi a oricărui risc de traumatism);

· supraveghere ecografică bilunar;

· propunerea unui tratament materm cu imunoglobuline sau corticoizi.

· nouă prelevare de sânge fetal la 37 săptămâni de gestaţie:

· cezariana sau naşterea naturală este decisă în funcţie de cifra plachetelor sanguine;

· în caz de trombopenie majoră, Daffos propune o transfuzie de masă plachetară in utero, în cordonul ombilical cu 24-48 de ore înainte de travaliu.

Trombopenia autoimună:

Mama prezintă o purpură trombopenică idiopatică, ce poate fi cronică, în remisiune sau nu, acută sau asimptomatică, depistată cu ocazia unei numărători  sistematice efectuată în sarcină.

Starea mamei nu permite aprecierea stării fetale, deoarece:

· nu există o corelaţie între numărul trombocitelor materne şi fetale;

· nu există o corelaţie între prezenţa sau titrul anticorpilor anti-plachetari materni şi numărul plachetelor fetale;

· există posibilitatea instalării trombopeniei fetale chiar în cazul remisiunii materne spontane sau după splenectomie.


Acest mecanism este responsabil de 80% din trombopeniile imunologice, iar supravegherea şi tratamentul mamei este la fel ca în grupul precedent.


Trombopeniile secundare prizei de medicamente de către mamă:


complexul medicament-haptenă, traversează bariera placentară şi acţionează asupra plachetelor fetale: chinina, chinidina, tiazidicele, tolbutamidă, etc.


Trombopeniile asociate altei patologii neonatale:


Secundare creşterii consumului periferic al plachetelor: 

· infecţii neonatale:

· septicemiile bacteriene (hemoragie prin mecanisme diverse şi frecvent asociate: vasculită, diminuarea discretă a „factorilor consumabili” cu sindrom inflamator, CID);

· toxoplasmoză congenitală;

· infecţii virale: CMV, rubeolă congenitală, herpes;

· sifilis congenital;

· CID;

· hemangiom gigant.


Secundare unui deficit de producţie plachetară: 

· trombopenia amegacariocitară:

· cu absenţa radiusului;

· asociată unei anomalii cromozomiale;

· cu microcefalie;

· trombopenie ereditară:

· anemia Fanconi;

· sindromul Wiscott-Aldrich;

· trombopeniile prin infiltraţie medulară:

· leucemiile congenitale;

· boala Letterer-Siwe;

· osteopetroza.

Conduita terapeutică.

Manifestările hemoragice în perioada neonatală sunt în general urgenţe; datorită volumului circulant mic, nou-născutul este potenţial rapid expus la hipovolemie, cu consecinţe anoxice care augumentează tulburările de hemostază şi fragilizează diverse organe parenchimatoase (creier, ficat, rinichi).

Vom prezenta în continuare măsurile elementare de tratament în principalele afecţiuni expuse.

Boala hemoragică a nou-născutului.
Tratamentul preventiv.
În circumstanţe normale, se recomandă administrarea de vitamina K1 la naştere, în doză de 2 mg (2 picături) per os. Cu această priză orală unică, concentraţia serică de vitamina K rămâne crescută în prima săptămână şi aportul de vitamina K din produsele de lapte acoperă în general nevoile în continuare. Există însă situaţii de risc hemoragic în care această schemă trebuie modificată.

Riscul de sindrom hemoragic precoce, interesează:

· nou-născutul din mamă epileptică; în acest caz mama primeşte 50 mg de vitamina K pre- partum, iar doza profilactică administrată la nou-născut este crescută la 5-10 mg;

· nou-născutul din mamă tratată cu antivitamine K; în acest caz, în trimestrul al 3-lea de sarcină, mama va înlocui ceste medicamente cu heparină care nu traversează placenta.


Riscul de sindrom hemoragic tardiv.


Laptele uman are un conţinut scăzut în vitamină K, iar alimentaţia la sân expune la riscul hemoragiei, adesea viscerale, grave şi tardive (între 2-7 săptămâni). Carenţa se manifestă mai ales în prezenţa unor factori agravanţi: tulburări digestive prelungite, antibioterapie orală. Pentru a preveni acest risc, s-a propus repetarea săptămânală a unei doze orale de 1-2 mg vitamina K în prima lună, în caz de: alimentaţie naturală, aport lactat insuficient, gastroenterită sau antibioterapie mai mult sau mai puţin prelungită.


Tratamentul curativ.


Nou-născutul va primi 5-10 mg injectabil intravenos lent, vitamina K1 (ROCHE), produs la care 1 fiolă de 1 ml=10 mg.


Trombopeniile:

· luarea în evidenţă şi urmărirea riguroasă a trombopeniilor fetale;

· evitarea traumatismelor obstetricale şi a complicaţiilor lor hemoragice;

· evidenţierea unei trombopenii în context infecţios, beneficiază de posibilităţi diverse de tratament:

· exsanguinotransfuzie;

· transfuzie placentară;

· corticoizi;

· gama-globuline i.v. în doze mari.

Coagularea intravasculară diseminată (CID).

Tratamentul de urgenţă răspunde la 2 imperative majore:

· tratamentul cauzei declanşante;

· tratamentul coagulopatiei de consum:

· heparină (rol discutat), pentru a încerca limitarea extensiei microtrombilor şi implicit a ischemiei „în aval”;

· exsanguinotransfuzie, pentru a compensa deficitul de factori ai coagulării „consumaţi” in situ;

· urokinaza, pentru liza eventuală a depozitelor de fibrină.
Capitolul 6

Aparatul digestiv la nou-născut (normal şi patologic)
Date generale. La nou – născut în primele ore/zile de viaţă este esenţial să urmărim integritatea structurală a tractului digestiv, practic permeabilitatea acestuia de la ingestie până la evacuarea primului scaun (meceniu). Prima examinare a nou – născutului ne poate furniza informaţii privind permeabilitatea esofagiană şi anorectală prin simple manevre de introducere a unei sonde. Dacă aceasta este asigurată, iniţierea alimentaţiei şi urmărirea tranzitului intestinal furnizează informaţii privind o eventuală patologie digestivă cu debut şi menifestare în perioada neonatală. Principalele simptome şi semne care trebuie urmărite în această perioadă sunt:

· Vărsăturile postalimentare sau fără legătură cu alimentaţia;

· Balonarea cu încetinirea tranzitului intestinal sau oprirea acestuia înainte sau după eliminarea primului scaun meconial;

· Accelerarea tranzitului intestinal şi apariţia unor scaune diareice, cu precizarea că în primele 10 – 14 zile de viaţă când se constituie flora saprofită intestinală, scaunele frecvente şi semiconsistente ale nou – născutului alimentat la sân sunt normale;

· Prezenţa sângelui în lichidul de vărsătură (hematemeza) sau în scaun (melena);

· Prezenţa unor semne de deshidratare acută, fiind cunoscută marea labilitate hidroelectrolitică a perioadei neonatale (se va monitoriza atent curba ponderală în această perioadă);

· Prezenţa unor simptome şi semne extradigestive, cu răsunet asupra funcţiei digestive (uneori mai frecvente decât simptomele şi semnele digestive, ca de exemplu: infecţii, manifestări hemoragice, convulsii etc.).

În general patologia digestivă a perioadei neonatale precoce trădează o urgenţă neonatală.

Din aceste motive voi prezenta sintetic principalele probleme de patologie digestivă ale acestei perioade.


Atrezia de esofag există rareori izolat cel mai frecvent fiind asociată cu comunicarea (fistula) esofago – traheală. Un hidramnios poate anticipa această malformaţie fără a fi însă tranşant.

În primele ore după naştere pot apare următoarele simptome şi semne: 

· Acumularea de salivă şi mucus în cavitatea bucală şi faringe;

· Respiraţie zgomotoasă 

                                             +/- cianoză;

· Administrarea orală a lichidelor este urmată de regurgitarea imediată şi integrală a acestora

                       +/- tuse şi cianoză (din cauza aspirării lichidelor în arborele respirator);

· Abdomen aparent escavat, deoarece aerul nu pătrunde în tubul digestiv (excepţie face atrezia esofagiană cu fistulă esofago – traheană inferioară, în care cu fiecar expir aerul pătrunde în tubul digestiv şi abdomenul apare meteorizat.

Confirmarea diagnosticului se face cu o sondă Nelaton nr. 10 – 12 care introdusă pe traseul oro – faringo – esofagian la distanţe variabile în funcţie de sediul atreziei.

La examenul radiologic cu sondă radioopacă se poate stabili exact nivelul atreziei, iar prezenţa fistulei se poate verifica cu o substanţă de contast de preferinţă apoasă.

Tratamentul este chirurgical şi se practică cel mai rapid posibil.


Enterocolita ulcero – necrotică (EUN) este o afecţiune gravă cu etiologie multi factoriană care recunoaşte ca factori de risc determinanţi: prematuritatea, infecţia, alimentaţia enterală şi ischemia intestinală. Este o boală aproape exclusiv a prematurului care a frecventat o unitate de terapie intensivă neonatală.


Simptome şi semne:
· Debut în perioada neonatală precoce (mai rar în perioada postneonatală);

· Creşterea reziduului gastric;

· Distensia abdominală;

· Sânge în scaun (vizibil sau decelabil la laborator);

· Abdomenul inferior (drept) rezistent la palpare;

· +/- diaree;

· În formele grave apar tulburări generale de natură septică (somnolenţă, bradicardie, apnee, hipotensiune, stare de şoc).

Diagnosticul poate fi confirmat prin examenul radiologic care evidenţiază pneumatoză chistică intestinală şi pneumatoză chistică intestinală si pneumatoză portală (bule de gaz  în vena portă); pneumatoza portală este un semn de gravitate.

Tratamentul vizează următoarele obiective:

· Oprirea alimentaţiei enterale şi intoducerea alimentaţiei parenterale totale 10-14 zile;

· Aspirarea gastrică pentru decompresie;

· Antibioterapie parenterală 10-14 zile de acord cu etiologia şi antibiograma;

· Tratamentul stării de şoc, CID sau tulburărilor hidroelectrolitice;

· Realimentarea orală progresivă după 3-5 zile de la dispariţia simptomelor;

· Tratamentul chirurgical in caz de perforaţie sau stenoză intestinală;

· Repetarea zilnică a examenului radiologic pentru a detecta apariţia aerului în peritoneu.

Ileusul meconial  este o formă de ocluzie intestinală care apare în fibroza chistică de pancreas şi este dată de acumularea meconiului anormal în segmentul distal al ileonului. Meconiul anormal (vâscos, cenuşiu şi foarte aderent) se formează pe fondul absenţei permenţilor pancreatici în intestinul fătului: la nivelul ileonului terminal acesta ia forma unor bile mici şi dure.

Diagnosticul se bazează pe:

· Debut în prima zi de viaţă cu semne de ocluzie intestinală (distensie abdominală + vărsături + absenţa tranzitului intestinal);

· Anamneză pozitivă pentru mucoviscidoză în fratrie;

· Palparea unor formaţiuni abdominale dure şi mobile 

               +/- vizualizarea unor unde peristaltice la nivelul abdomenului;

· Absenţa enzimelor proteolitice în scaun şi secreţiile duodenale

         + testul sudorii pozitive;

· Imaginea radiologică granulară difuză la nivelul intestinului subţire (amestec de bule de aer şi meconiu); imagini hidroaerice pe radiografia efectuată în poziţie verticală.

Complicaţiile pot apare prenatal: 

· Peritonită meconială prin perforarea intestinului;

· Volvulus şi obstrucţia vaselor mezenterice cu atrifie, stenoză sau atrezie intestinală.

Tratamentul este chirurgical de urgenţă.


Peritonita bacteriană poate apare în contextul unei infecţii neonatale şi poate fi suspectată atunci când nou – născutul prezintă:

· Anamneză pozitivă de context infecţios perinatal (ex. ruptură precoce a membranelor amniotice);

· Leucocitoză cu polinucleoză neutrofilă sau leucopenie cu mielemie;

· Trombocitopenie, anemie;

· Proteina C – reactivă crescută;

· Acidoza metabolică;

· Hemocultură pozitivă (uneori).

Simptomele şi semnele clinice apărute în acest context sunt: anorexie, vărsături, alterarea rapidă a stării generale, distensie abdominală accentuată.

Examenul radiologic ilustrează o distensie abdominală globală şi o opacitate omogenă în flancuri şi între ansele intestinale datorată lichidului peritoneal.

Tratamentul, cu excepţia peritonitei extradigestive (septicemie, omfalită), este chirurgical cu drenaj.
Capitolul 7
Icterul în perioada neonatală (normal şi patologic)

Hiperbilirubinemia neconjugată

Evaluarea icterului la nou-născut prezintă două probleme distincte: 
· bilirubina neconjugată poate fi toxică şi produce pericol neurologic ireversibil;

· icterul poate fi semn al unei boli.

Icterul fiziologic- la noul-născut la termen, nivelul bilirubinei de obicei atinge maximum în ziua a treia de viaţă. La prematur, concentraţia bilirubinei poate creşte mai rapid, atingând maximum de concentraţie în ziua a patra sau a cincea de viaţă, după care scade lent.

Cauzele patologice ale icterului vor fi luate în considerare dacă nivelul seric al bilirubinei este peste 7, 9 sau 11 mg% după 24, 48 sau 72 ore de viaţă.

Se recomandă screening-ul bilirubinei înainte de 48 ore de viaţă.

Evaluarea hiperbilirubinemiei indirecte

Istoric istoricul familial al recurenţei este găsit în boala hemolitică, icterul după laptele de mamă, sau diabetul matern.

Examenul fizic:

Se va acorda atenţie:

· Surselor potenţiale de bilirubină: contuzii, cefalhematom, hemoragie intraventriculară, sânge înghiţit.

· Trăsături fizice ale sindroamelor predispuse la icter: hipotiroidie, copil din mamă diabetică.

Examenul de laborator:

· Bilirubina serică (directă/totală).

· Frotiu sânge: poate identifica o cauză a hemolizei.

· Incompatibilitate Rh = eritrocite nucleate, eritroblaşti
· Incompatibilitate ABO = microsferocite

· Infecţie, deficienţă G-6-P.D. = eritrocite fragmentate

· Picnocitoză = picnocite.

· Grupul sangvin, Rh, test Coombs pentru mamă şi copil.

· Hb şi Ht.

· Alte investigaţii în caz de icter persistent şi neexplicat:

· Urocultură pentru depistarea I.T.U.

· Clinitest urinar (galactozemie)

· Tiroxina (T4) (hipotiroidism)

· Determinare G-6-P.D.

Diagnosticul diferenţial al hiperbilirubinemiei neconjugate

Evaluarea riscului pentru icter nuclear
Monitorizarea bilirubinei

Boala hemolitică. La fiecare 4-6 ore în prima zi de viaţă până ce rata de creştere se stabilizează; apoi la fiecare 6 la 8 ore până ce două secvenţe de analize arată declinul.

Factorii clinici care sporesc susceptibilitatea tisulară la toxicitatea bilirubinei includ: hidropsul, hipoxia, ischemia cronică intrauterină, asfixia, infecţia, hipoglicemia, acidoza, insuficienţa renală şi condiţiile care afectează bariera hemato-encefalică.

Acidemia: pH-ul nu afectează legarea bilirubinei de albumină, însă legarea bilirubinei de ţesuturi este probabil mediată de  anionul bilirubin-monovalent (BH-) care creşte în proporţie directă cu concentraţia de hidrogen. Riscul encefalopatiei este probabil mai mare în acidoza respiratorie, CO2 traversează bariera hemato-encefalică, alterând pH-ul la nivel cerebral. 

Prevenirea hiperbilirubinemiei

Multe droguri pot scădea concentraţia serică a bilirubinei dar nu au intrat pe lista utilizării, datorită potenţialului toxic şi al complicaţiilor care le produc.

Există multiple metode de abordare a tratamentului hiperbilirubinemiei neonatale.

Droguri care accelerează conjugarea bilirubinei în ficat

Există peste 200 compuşi chimici, care se implică în inducerea enzimelor care catalizează conjugarea hepatică a bilirubinei. Dintre toţi, fenobarbitalul prezintă cel mai mare interes, fiind şi cel mai acceptat.

Fenobarbitalul .Reducerea nivelului seric al bilirubinei de către fenobarbital se atribuie faptului că acesta creşte nivelul hepatic al activităţii glucuroniltransferazei.

Fenobarbitalul, de asemenea, creşte fluxul biliar nedependent de sărurile biliare şi creşte concentraţia intracitoplasmatică hepatocitară a proteinei Y care potenţează transportul bilirubinei spre reticulul endoplasmatic unde se află bilirubin-glucuroniltransferaza. Treapta majoră care limitează eliminarea bilirubinei la noul născutul uman o constituie conjugarea hepatică a bilirubinei.
Fototerapia

Fototerapia se bucură de cea mai largă utilizare în terapia şi profilaxia hiperbilirubinemiei neconjugate. 

Sunt propuse trei mecanisme independente, pentru explicarea acţiunii fototerapiei:

· Primul mecanism şi calea majoră este fotoizomerizarea geometrică a bilirubinei neconjugate IX-a. Izomerii rezultaţi sunt rapid preluaţi de ficat şi transferaţi în bilă. 

· Al doilea mecanism ar fi o ciclizare intramoleculară unde se formează aşa numita “lumirubină”, care este de asemenea excretată în bilă fără conjugare hepatică.

· A treia cale o constituie variate reacţii de oxidare a bilirubinei. 

Aplicarea fototerapiei (tabel 1 şi 2).

Instalaţie de 8-10 lămpi fluorescente plasată deasupra copilului la 50-60 cm. Pacientul în decubit dorsal, plasat pe un încălzitor radiant deschis sau  incubator. 

Pentru fototerapie sunt folosite tipuri de lămpi fluorescente ca: daylight (lumină de zi), alb rece, verde, albastru şi un tip special de albastru.

Ochii nou născutului expus fototerapiei vor fi protejaţi cu material opac, pentru a ne asigura împotriva unei potenţiale injurii.

În timpul fototerapiei se produce o creştere a pierderilor de apă insensibilă şi a apei intestinale. În plus scaunele sunt mai frecvente. Un efect secundar bine recunoscut îl constituie sindromul “copilului bronzat”. În această situaţie pielea, urina şi serul devin brune (bronzate). 

Contraindicaţia majoră a fototerapiei o constituie porfiria congenitală. Un alt pericol al fototerapiei poate fi supraîncălzirea copilului. 

Tabel: 1 Ghid pentru utilizarea fototerapiei

	Greutatea la naştere (g)
	Indicaţii pentru fototerapie

	< 1.500
	Se începe în primele 24 ore de viaţă, se urmăreşte concentraţia bilirubinei

	1.500 – 2.000
	Fără hemoliză la 10 mg%, cu hemoliză la 8 mg%

	2.000 – 2.499
	Fără hemoliză la 12 mg%,
cu hemoliză la 10 mg%

	( 2.500
	Numai la indicaţii specifice


Fototerapia profilactică se recomandă pentru copiii cu greutate mică la naştere  (<1.500g), începând din prima zi de viaţă, pe o durată de 4-5 zile. 

Tabel 2: Indicaţiile fototerapiei

	
	G = > 2.500 g
	G = < 2.500 g
	Nou  născutul bolnav

	Bilirubina indirectă
	15 mg%
	10 mg%
	7-8 mg%

	Albumină un mol/l
	Albumină x 4
	Albumină x 3,5
	Albumină x 3


Exsanghinotransfuzia

Constituie o atitudine terapeutică în vederea corectării hiperbilirubinemiei marcate şi a anemiei la nou născutul cu eritroblastoză.

Boala hemolitică a nou-născutului prin izoimunizare Rh

Există un număr foarte mare de incompatibilităţi de grup sanguin care cresc bilirubinemia, dar cea mai importantă, prin gravitate, este incompatibilitatea Rh. Incompatibilitatea ABO este frecventă, dar de gravitate mică, iar incompatibilitatea în cadrul altor subgrupe este nesemnificativă ca frecvenţă. 

Incompatibilitatea de grup Rh. Patogenie.

Incidenţa bolii, raportată la numărul de femei  cu sarcină heterospecifică (mamă Rh-negativă şi făt Rh-pozitiv) este de aproximativ 5(, iar proporţia cuplurilor Rh-incompatibile este de aproximativ 13(. 

Boala hemolitică apare în cadrul unei sarcini heterospecifice, în care mama Rh-negativă produce anticorpi împotriva propriului făt Rh-pozitiv. Stimularea antigenică este produsă de hematiile fetale, care ajung în circulaţia maternă prin intermediul placentei; pasajul hematiilor este mai intens în timpul chiuretajelor, naşterii şi manevrelor obstetricale.

Evidenţierea şi evaluarea cantitativă a hematiilor fetale în circulaţia maternă se face cu ajutorul metodei Kleihamer şi Betke care constă în: 

· prelevarea unui frotiu de sânge de la mamă;

· tratare cu o soluţie acidă, apoi colorare;

· citire la microscopul optic.

Hematiile fătului apar integre deoarece HbF este acido-rezistentă, iar hematiile materne apar ca nişte umbre deoarece HbA este acido-sensibilă. Cu această metodă s-a demonstrat prezenţa hematiilor fetale la 60-80( dintre gravidele la termen; 94,7( din gravide au în circulaţie sub 5ml de sânge fetal, restul peste 5 sau chiar 10ml.

Sistemul Rh este format din 3 perechi de factori notaţi de Fischer şi Race cu: Cc, Dd, Ee. Sistemul are 8 varietăţi care rezultă din combinaţia celor 6 factori luaţi câte trei. În urma acestor combinaţii, rezultă grupări a câte 4 constelaţii (varietăţi) şi anume:

· în prima grupare cu constelaţiile: Cde-cdE-cde, sunt cuprinşi indivizii Rh-negativi;

· în cea de-a doua grupare cu constelaţiile: CDe-cDE-cDe-CDE, sunt incluşi indivizii Rh-pozitivi.

În populaţia genarală domină indivizii Rh-pozitivi în proporţie de 85( la populaţia europeană şi 95( la cea asiatică. Prezenţa factorului D în constelaţia de trei factori atestă calitatea Rh-pozitivă a hematiei. Factorul D se transmite autosomal-dominant, motiv pentru care persoanele Rh-negative sunt întotdeauna homozigote, iar cele Rh-pozitive pot fi şi heterozigote. Determinarea sistemului Rh are la bază prezenţa antigenului la suprafaţa hematiilor şi se fac cu ajutorul serotestelor. În sistemul Rh ca şi în cel ABO nu există anticorpi naturali (anti-D, anti-A, anti-B).

Fenomenele patologice ale unei sarcini heterospecifice apar o dată cu apariţia anticorpilor anti-Rh (anti-D), în urma stimulării antigenice. Anticorpii care iau naştere fac parte din clasele IgG şi IgM. 

Pentru boala hemolitică a nou-născutului, au importanţă doar anticorpii din clasa IgG, singurii care trec bariera placentară; în circulaţia fetală aceştia pot atinge nivelul de la mamă numai la 35 de săptămâni de gestaţie. 

Anticorpii din clasa IgM se mai numesc "compleţi" deoarece produc aglutinarea hematiilor suspendate în soluţie salină. 

Anticorpii din clasa IgG se mai numesc "incompleţi" deoarece nu aglutinează hematiile decât în mediu cu albumină; aceştia îmbracă la exterior hematiile care vor fi distruse apoi în sistemul reticuloendotelial. Reacţiile serologice anticorpi-hematii sunt legate de particularităţile moleculare ale anticorpilor.

Identificarea anticorpilor incompleţi şi stabilirea titrului lor se face cu ajutorul testului Coombs şi a testelor enzimatice. Serul Coombs se obţine de la animale care, în prealabil, au fost sensibilizate împotriva globulinelor umane.

Testul Coombs direct este pozitiv când serul Coombs aglutinează hematiile Rh-pozitive; aglutinarea este o dovadă că acestea sunt acoperite cu globuline imune, respectiv cu anticorpi "incompleţi", anti-Rh (anti-D) anti-A sau anti-B.

Testul Coombs indirect este pozitiv când serul Coombs aglutinează hematiile Rh-pozitive, care înainte au fost puse în contact cu serul de cercetat ce conţine anticorpi "incompleţi" şi care se fixează pe suprafaţa hematiilor.

Testele enzimatice cu papaină sau tripsină permit evidenţierea unor anticorpi "incompleţi" cu greutate moleculară foarte mică.

Trecerea anticorpilor (IgG) de la mamă la făt determină hemoliză cu anemie şi consecinţele clinice ulterioare.

Factori limitanţi sau agravanţi ai bolii:

· Incidenţa izoimunizării creşte de la 5( la 17( sau peste, când sângele fătului este ABO compatibil cu al mamei, deoarece hematiile fetale supravieţuiesc mai mult timp în circulaţia maternă, realizând o mai lungă perioadă de stimulare antigenică.

· Puterea antigenică a factorului D este mică. Pentru declanşarea izoimunizării este necesară o stimulare antigenică repetată, de aceea riscul bolii creşte de la a doua şi a treia sarcină incompatibilă. Prognosticul bolii hemolitice a nou-născutului este cu atât mai bun cu cât imunizarea se produce mai târziu. Se apreciază că antigenii hematiilor fetale D,C,E şi Kell pot induce imunizarea încă din săptămâna a opta de gestaţie. De asemenea, puterea antigenică a factorului D la adult este mult mai mare decât la făt (risc crescut în cazul transfuziilor incompatibile).

· Riscul izoimunizării poate fi influenţat de constelaţia antigenică a sistemului Rh. Astfel, când în constelaţia antigenică apare factorul C (CDe, CDE), capacitatea antigenică a factorului D este reprimată (peristazia Race).

· După unii autori, gravida Rh-negativă care provine de la o mamă Rh-pozitivă, are capacitate imunogenă anti-D mai slabă (în perioada de imunotoleranţă embrionară, linia clonală imunogenă anti-D a gravidei Rh-negative a fost inhibată în dezvoltarea sa de contactul cu antigenul matern D al mamei Rh-pozitive).

· În varianta în care la fătul Rh-negativ poate apare sensibilizarea faţă de hematiile Rh-pozitive ale mamei, boala hemolitică poate să apară la prima sarcină (mai rar). 

· Există o reactivitate mai mult sau mai putin diminuată a unor femei Rh-negative faţă de hematiile fetale Rh-pozitive (neexplicată).

· Scăderea incidenţei izoimunizării Rh se explică şi prin faptul că la aproximativ 20-30( dintre gravide, hematiile fetale nu trec bariera placentară. 

Diagnosticul prenatal se bazează pe:

· Anamneza gravidei - antecedente obstetricale patologice (transfuzii de sânge Rh-pozitiv, avorturi, născuţi morţi sau vii cu anasarcă feto-placentară, ictere grave sau anemie hemolitică);

· Rh-ul mamei şi soţului;

· Titrul de anticorpi în dinamică;

· Spectrofotometria lichidului amniotic extras prin amniocenteză; se apreciază gradul de afectare a fătului prin determinarea bilirubinei în lichidul amniotic; corelarea indicelui optic a spectrofotometriei lichidului amniotic cu suferinţa fetală se face cel mai bine între 30-34 săptămâni de gestaţie cu ajutorul diagramei Liley.

· Amnioscopia, după săptămâna a 30-cea de gestaţie; lichid amniotic transparent=făt indemn; lichid verzui sau galben=suferinţă fetală certă; lichid roz=făt muribund.

Diagnostic postnatal. Forme clinice.
· În general 15-20( din copiii mamelor cu izoimunizare se nasc sănătoşi. 

· Anemia hemolitică. 

· Starea copilului la naştere este bună, apare un icter moderat în primele 1-2 zile, care dispare în următoarele 4-5 zile, lăsând o paloare a tegumentelor şi mucoaselor ce persistă 1-2 luni. Anemia însoţită de reticulocitoză (regenerare medulară bună) are un prognostic bun, rareori îmbrăcând aspectul hiporegenerativ. În raport cu gradul de anemie poate exista hepatosplenomegalie.

· Icterul grav neonatal.

· Se instalează, de obicei în primele ore după naştere (rar prezent de la naştere), se intensifică progresiv pentru ca după 3-4 zile să se poată instala icterul nuclear (encefalopatia hiperbilirubinemică). Icterul nuclear apare în raport cu "pragul" de bilirubină (mai scăzut la prematuri) şi este marcat de semnele neurologice: somnolenţa sau hiperestezie, mioclonii ale feţei, nistagmus, redoarea cefei, convulsii, privire în "apus de soare", tendinţă de deflectare a capului. Alte semne care însoţesc icterul grav sunt:

· paloarea tegumentelor;

· hepatosplenomegalia;

· edemele localizate la membrele inferioare sau mai extinse;

· uneori erupţie purpurică şi insuficienţă cardio-respiratorie.
· Anasarca feto-placentară,

Se manifestă prin:

· stare generală extrem de gravă;

· edeme generalizate;

· paloare extremă;

· abdomen mărit în volum;

· insuficienţă cardiacă accentuată.

    Această formă clinică mai poate apare în:

· infecţii congenitale (lues, toxoplasmoză, citomegalie, hepatită congenitală);

· sindroame anemice (talasemie forma hemozigotă, deficid de G-6PD cu ingestie de medicamente de către mamă);

· cardiopatii congenitale grave;

· boli renale grave, diabet matern, etc.
Datele de laborator arată:

· scăderea numărului de hematii şi a Hb pe o perioadă de 2 luni;

· creşterea eritroblaştilor la început, între 25 şi 100( de leucocite, apoi scăderea până la dispariţia lor în primele zile de viaţă;

· reticulocitoza;

· trombocitopenie;

· scăderea activităţii factorilor consumabili ai coagulării;

· bilirubinemia indirectă din cordon este mai mare de 3mg( (când creşte şi predomină bilirubinemia directă este un indiciu al complicaţiei hepatice);

· prezenţa urobilinogenului în  urină; apariţia pigmenţilor biliari în urină relevă suferinţa hepatică (sindromul de bilă groasă);

· frecvent, hipoglicemie ca urmare a hiperplaziei celulelor beta-insulare;

· test Coombs pozitiv şi titrul anticorpilor crescut la mamă;

· test Coombs direct şi indirect pozitiv şi Rh-pozitiv la copil.

Tratamentul

Implică mai multe etape şi anume:

· Inducerea naşterii naturale sau prin cezariană, în timp optim, în funcţie de gradul de maturitate, dar şi de gradul de afectare a fătului, în colaborare cu antecedentele obstetricale ale mamei;

· Când imaturitatea fătului este prea accentuată şi indicele optic al lichidului amniotic este mai mare de 0,2 se va practica transfuzia intrauterină de sânge, cu cele mai bune rezultate între 28-32 săptămâni de gestaţie; aceasta constă în administrarea a 50-80ml de sânge grup O (I), Rh-negativ în cavitatea peritoneală a fătului; se poate repeta după două săptămâni;

· Postnatal, se practică exsanguinotransfuzia imediat după naştere în următoarele situaţii:

· când nou-născutul prezintă: paloare accentuată sau icter tegumentar, edeme, hepatosplenomegalie, stare generală alterată;

· când starea generală este bună, testul Coombs direct este pozitiv,                   Hb la nou-născutul la termen este sub 11g( şi la prematuri sub 14g(, sau când bilirubinemia din cordon este peste 4mg(;

· când starea clinică este bună, bilirubinemia atinge 18-20mg( la nou-născutul la termen, 15-18mg( la prematurul de gradul I şi II, 15mg( la prematurul de gradul III şi 10mg( la prematurul de gradul IV;

· Fototerapia se practică în formele uşoare de boală hemolitică pentru a evita repetarea exsanguinotransfuziei;

· Exsanguinotransfuzia se repetă când bilirubinemia creşte la câteve ore după exsanguinotransfuzie şi rămâne crescută mai mult de 8-12 ore, sau când creşte după 12 ore de la exsanguinotransfuzie;

· Când Hb este scăzută şi bilirubinemia nu este crescută se recomandă administrarea de masă eritrocitară pentru a evita o insufucienţă cardiacă postransfuzie de sânge;

· Este necesară o monitorizare cel puţin a valorilor bilirubinei dar şi a parametrilor hematologici în primele zile de viaţă, la cazurile supuse protocolului terapeutic.

Profilaxia izoimunizării, include următoarele măsuri:

· Evitarea administrării de sânge Rh-pozitiv, tuturor femeilor Rh-negative din perioada cea mai precoce a vieţii;

· Femeile Rh-negative vor primi o doză de imunoglobulină G anti-D, de 200-300(g, între prima şi a treia zi după un avort sau naşterea unui produs de concepţie Rh-pozitiv; în general, doza de 85 (g este suficientă pentru o transfuzie feto-maternă mai mică de 5ml sânge;

· Când lehuza are anticorpi anti-D, administrarea imunoglobulinei este lipsită de sens;

· Unii autori au recomandat administrarea de imunoglobulină G anti-D în săptămâna a 34-a de gestaţie, pornind de la constatarea că unele gravide se imunizează înainte de naştere.

· Când la incompatibilitatea Rh se asociază şi una de grup ABO, administrarea de imunoglobulină nu mai este necesară. 
Exsanguinotransfuzia (E.S.T.)
Alegerea sângelui

Se va folosi sânge recoltat la mai puţin de 48 ore. 

Alegerea sângelui se face astfel:

· Dacă grupul sanguin ABO al copilului este necunoscut, se vor suspenda   celulele sanguine de grup O Rh negativ în plasma proaspătă, congelată, de grup AB

· Dacă grupa sanguină a copilului este cunoscută, sângele se prepară după   schema de mai jos.(tabel nr.3)

Tabel nr. 3
	Grupa sangvină


	Se va administra copilului



	       Mamă    Copil
	

	A
	 A
	A Rh negativ sânge integral

	O
	O
	O Rh negativ sânge integral

	O
	A
	O Rh negativ celule în A sau AB plasmă

	O
	B
	O Rh negativ celule în B sau AB plasmă

	AB
	A
	A Rh negativ sânge intregal

	AB
	B
	B Rh negativ sânge integral

	


Boala hemolitică prin incompatibilitate ABO

Nu este prea întîlnită pentru că antigenele A şi B sunt slab exprimate la naştere. Se   va folosi grup O, Rh specific de celule şi plasmă proaspătă congelată.

Hiperbilirubinemia cu test Coombs direct negativ sau exsanguinotransfuzia în caz de septicemie sau hiperamoniemie: se va folosi grup specific, Rh specific de   sânge integral.

ICTERUL COLESTATIC

Tulburarea drenajului bilei împreună cu creşterea bilirubinei directe peste 1,5mg% în perioada neonatală va fi etichetată totdeauna patologică.

Mecanismul colestazei

· Injurii hepatocelulare: sunt provocate de  infecţii, şoc, toxine, tulburări metabolice, droguri şi hepatita neonatală.

· Obstrucţii ale căilor biliare provocate de: hipoplazia/atrezia biliară intrahepatică, chist de coledoc şi alte sindroame colestatice.

· Supraâncărcarea cu bilirubină produsă de boala hemolitică acută (ABO sau Rh), transfuzii multiple cu sânge sau hemoliză produsă de infecţii.

· Dezordini congenitale ale excreţiei de bilirubină: Sindromul Dubin-Johnson, Sindromul Rotor.

Consideraţii de diagnostic.

· Cauze infecţioase: Sindromul TORCH, hepatitele A şi B, Echovirus, V. Coxsakie, infecţii bacteriene, infecţii urinare.

· Cauze genetice şi metabolice: galactozemia, intoleranţa la fructoză, tirosinemia, fibroza chistică, deficienţa în alfa-1-antitripsină, hipotiroidismul congenital, hipopituitarismul, boala Niemann-Pick, sindromul Zellwenger, sindromul Byler.

· Cauze diverse: boala hemolitică, nutriţia parenterală totală, insuficienţa cardiacă  congestivă, hepatita neonatală idiopatică, atrezia/hipoplazia biliară, starea postoperatorie, consum de droguri.

Aspecte clinice

În funcţie de intensitatea bolii, pot fi prezente următoarele semne clinice: tegumente icterice, hepatosplenomegalie, urini hipercrome, scaune acolice ( simptomatologia bolii de bază.
La copilul bolnav. Producerea rapidă a hiperbilirubinemiei directe poate fi produsă de injurii hepato-celulare: şoc, stări septice  ( bacteriene, virale, fungice) sau desordini metabolice.

Schemă de evaluare diagnostică

Ivestigaţii de rutină

· Concentraţia bilirubinei (totală/directă) stabileşte diaagnosticul de hiperbilirubinemie conjugată dacă fracţiunea directă este mai mare de 1,5 mg%.

· Transaminazele crescute de 2-3 ori peste normal, sugerează afectare hepatocelulară.

· Fosfatazele alcaline şi gama glutamil-transferaza cu valori mai mari de 2-3 ori faţă de normal poate indica obstrucţie biliară intra sau extrahepatică.

· Hemocultură, urocultură, titrul TORCH, citomegalovirus din cultură urinară, raclarea tegumentului pentru incluzii virale, Ag HBs şi anticorpi IgM pentru hepatita A.

· Nivelul alfa-1-antitripsinei serice mai scăzut decât 100mg%, este sugestiv pentru deficienţa de alfa-1-antitripsină.

· Hemoleucogramă,  număr reticulocite, ABO, test Coombs şi Rh, pot sugera boala hemolitică cu creşterea încărcăturii de bilirubină sau "sindromul  de bilă groasă".

· Clinitest urinar pentru decelarea substanţelor reductoare, poate fi pozitiv în galactozemie, intoleranţă la fructoză şi tirozinemie.

· Aminoaciduria calitativă, poate sugera tirozinemia sau alte aminoacidurii.

Examene de laborator- teste specifice

· Screening neonatal pentru T4, STH, galactozo-1-uridil-transferaza eritrocitară, pentru diagnosticul sau excluderea hipotiroidiei sau galactozemiei.

· Aminoacizi serici şi urinari, pentru tirozinemie sau alte aminoacidurii.

· Testul sudorii pentru fibroza chistică de pancreas.

· Testul toleranţei la fructoză (pentru intoleranţa la fructoză). Se monitorizează glucoza, pH-ul, fosfatul, fructoza, după administrarea de 200mg/kg i.v. de fructoză.

· Ultrasonografie hepatică şi a tractului biliar, poate defini: aspectul normal, absenţa ductului extrahepatic sau prezenţa chistului de coledoc

· Scanarea căilor biliare.

 Investigaţii invazive

Se recomandă în caz de hiperbilirubinemie de etiologie incertă, când se suspectează atrezia biliară, sau aceasta nu poate fi eliminată din diagnosticul diferenţial. 

· Biopsia hepatică percutană, poate  defini o afecţiune hepatocelulară (ex: hepatita neonatală) sau sugerează obstrucţie anatomică (hipoplazia biliară, atrezia biliară).

· Colangiogramă, cu sau fără portoenterostomie (procedura Kasai) este indicată selectiv la pacienţii suspectaţi cu diagnosticul de atrezie biliară sau chist de coledoc.

	Drog
	Indicaţie
	Observaţii

	Fenobarbital
	Sporeşte excreţia biliară
	5mg/kg/zi doză uzuală

	Cholestyramină
	Sporeşte excreţia biliară
	Constipaţie, acidoză la n.n.

	Spironolactonă
	Diureză
	3-7mg/kg/zi, monitorizare serică şi sodiul urinar

	Multivitamine
	Prevenirea deficienţei
	icc. de 2-3ori pe zi sau i.v.

	Vitamina E
	Prevenire

sau terapie
	15-60U.I.Aquasol E/zi. Se monitorizează nivelul seric al vit. E. Pot fi necesare doze mai mari.

	Vitamina K
	Prevenire sau terapie
	Per oral sau parenteral

	Vitamina D
	Prevenire sau terapie
	Monitorizare: calciu, fosfor, fosfataze alcaline.


Tratamentul 

Suportiv:

· Înlocuirea sângelui pierdut;

· Ventilaţie asistată, pentru cei cu ascită şi plămân compromis;

· Tratamentul infecţiei şi peritonitei;

· Atenţie la administrarea terapiei cu fluide, la terapia diuretică pentru ascită şi edeme;

· Corectarea tulburărilor electrolitice;

· Monitorizare metabolică atentă.

Terapia nutriţională va asigura un aport adecvat pentru creştere, într-o formă adecvtă pentru absorbţie. Se poate utiliza următorul  ghid, care trebuie să fie individualizat:

· Formulele de lapte utilizate la copil cu colestază sunt: Progestimil, Portagen.

· Formulele de lapte care trebuie evitate în bolile metabolice: 

· Galactozemia: se va evita laptele matern şi toate formulele care conţin lactoză.

· Intoleranţa la fructoză: se vor evita formulele care conţin sucroză.

Tabel nr. 4: Medicaţie indicată în icterul colestatic
Capitolul 8

Aparatul reno-urinar la nou născut (normal şi patologic)


În perioada neonatală patologia uro – nefrologică se poate manifesta de o manieră mai mult sau mai puţin urgentă în următoarele circumstanţe:

· Insuficienţă renală acută funcţională, vasomotorie determinată de o suferinţă fetală acută prin hipoprfuzie renală acută; dacă suferinţa fetală nu este rapid redresată există riscul constituirii unor leziuni parenchimatoase.

· În cadrul unui tablou clinic complex cu atingeri multiviscerale ca de exemplu în asfixia perinatală suferinţa renală poate trece neobservată fiind mascată de tulburările dominante ale sindromului asfixic (hipoxemia, hipercapnia, hipotensiunea şi acidoza metabolică).

· Nefropatia congenitală sau infecţia urinară neonatală poate să se manifeste printr-o simptomatologie nespecifică.

· Uropatia obstructivă sau malformativă diagnosticată prin ecografie în cursul sarcinii necesită monitorizare prenatală şi mai ales neonatală precoce.

În general, afecţiunile reno-urinare în perioada neonatală nu prezintă o semiologie specifică, simptomele şi semnele clinice fiind adesea intricate.

Patologia reno-urinară neonatală poate fi suspectată şi/sau confirmată dacă există 3 circumstanţe:

· Istorie gestaţională semnificativă;

· Simptome şi semne clinice mai mult sau mai puţin specifice;

· Date de laborator şi ecografie.

Anamneza privind sarcina (istoria gestaţională) poate oferi informaţii preţioase precum:

· Noţiunea de nefropatie ereditară;

· Oligohzdramnios (mai rar hidramnios);

· Ecografie fetală anormală; normal vezica este reparată la 15 săptămâni, rinichii la 17 – 20 săptămâni, iar ecostructura parenchimatoasă la 24 – 26 săptămâni de gestaţie;

· Pielonefrită gravidică;

· Suferinţa fetală acută;

· Distocie datorată unei mase abdominale;

· Pneumotrax fără o cauză ventilatorie.

Simptome şi semne clinice:

Nespecifice sau orientative:
· Refuzul alimentaţiei ;
· Anomalii ale curbei ponderale (precocitate sau exagerare a scăderii fiziologice, întârzierea reluării creşterii ponderale în afara unor pierderi);
· Tulburări de termoreglare;
· Tulburări de comportament (agitaţie sau apatie);
· Icter „bacterian”;
· Polipnee sine materia;
· Convulsii.
Semne clinice de alarmă, specifice:
· Întârziere sau anomalie a micţiunii glob vezical;
· Rinichi mari palpabili;
· Micţiuni rare şi/sau cu sânge;
· Prezenţa unei lame de ascită, a edemelor, a unei hipertensiuni arteriale.
Semne clinice de suspiciune a unei uropatii asociate:

· spina bifida, aplazie sacrata sau lombara
· malformaţii digestive, cardio+vasculare, pulmonare
· hipospadias posterior
· aplazie a muşchilor abdominali
· artera ombilicală unică
· dismorfie facială şi auriculară
· aberaţii cromozomiale:sindrom Turner, trisomie 13 ş18
Confirmarea prin examene biologice şi ecografie:

Examene biologice:

· În urină: proteinurie, hematurie, urocultură, ph.

· În sânge: azotemie, cretinemie, ionogramă şi ASTRUP, hematocrit, proteinemie, probe de hemostază

N.B. În contextul unei hipoperfuzii renale acute o osmolaritate urinară >400 mOsm/L şi Na urinar < 20mmol/L traduc o tulburare funcţională; reluarea rapidă a diurezei şi normalizarea progresivă a modificărilor biologice permit eliminarea unei suferinţe organice.

Ecografia rinichilor şi căilor urinare reprezintă investigaţia de bază pentru diagnostic. Semiologia ecografică este suficient de clară în a aprecia: 

· Mărimea rinichilor;

· Dilataţia pielo-caliceală şi/sau a căilor urinare;

· Prezenţa chisturilor displazice corticale;

· Ecogenitatea cortexului şi diferenţierea cortico-medulară;

Ecografia renală şi a căilor urinare se poate solicita în maternitate în diverse circumstanţe:

· Confirmarea unei malformaţii diagnosticate sau suspectate in utero;

· Când a existat un oligoamnios;

· Efectuarea bilanţului unui sindrom plurimalformativ;

· Palparea unei mase abdominale;

· Absenţa micţiunii în primele 48 de ore de viaţă sau anomalie a jetului urinar.

           Din punct de vedere etiologic, patologia reno-urinară cu debut şi evoluţie neonatală cuprinde trei categorii de tulburări:

· Ale micţiunii;

· Ale diurezei;

· Ale compoziţiei urinilor.

Tulburările de micţiune asociază în mod obişnuit trei semne:

· Întârzierea primei micţiuni,

· O insuficienţă a jetului micţional,

· Constatarea unuio glob vezical.

             Valvulele de uretră posterioare se datorează hipertrofiei frenului  veru montanum care se opune fluxului urinar uretral şi antrenează o uretero- hidronefroză încă din viaţa intrauterină.

              Semnele revelatoare sunt în general nespecifice:

· Stagnare ponderală,

· Puseuri febrile izolate,

· Tulburări digestive: vărsături şi deshidratare.

         Semnele de orientare pentru diagnostic apar secundar şi sunt următoarele:

· Absenţa micţiunii spontane autentice (urina se scurge încet, fără vigoare sau chiar picătură cu picătură),

· Palparea unei vezici urinare dure, pseudotumorale, o vezică de luptă a cărei apăsare provoacă micţiunea,

· Uneori se palpează o masă lombară fluctuentă uni- sau bilateral.

         Diagnosticul de certitudine se bazează pe ecografie (îngroşarea peretului vezical şi dilatare uretero-pielo-caliceală variabilă) şi cistografie micţională care evidenţiază valvulele.

          Tratamentul este chirurgical, urgenţa intervenţiei fiind dictată de gravitatea şi vechimea obstrucţiei.

        Alte cauze de anomalii micţionale:
· Stenoză de meat uretral asociată sau nu cu hipospadias,
· Vezica neurologică din spina bifidă şi agenezia de sacru,
· Compresii extrinseci: 
                           - Tumoră sacrococcigiană cu dezvoltare pelvină, 

                                 - Fibrosarcom al sinusului genital
· Sindromul Prune-Belly, care asociză : 

                     - o deficienţă a peretelui abdominal, 

                     - o criptorhidie, 

                     - leziuni complexe a aparatului reno-urinar.

Tulburările de diureză 

Sindromul de rinichi nefuncţional neonatal grupează malformaţii congenitale majore care pot fi diagnosticate prenatal:

· Agenezie renală bilaterală
· Polichistoza renală ereditară
· Displazia renală multichistică
Toate aceste anomalii au o evoluţie letală. În absenţa avortului, nou – născuţii cu un astfel de sindrom (cel mai frecvent băieţi şi dismaturi) prezintă: 

- O dismorfie facială (facies Potter);

- O artrogripoză sau picioare boante bilateral;

- O hipoplazie pulmonară cu frecvente epanşamente gazoase;

- O evoluţie rapid letală.

Oligoanuriile secundare se datorează cel mai frecvent unei suferinţe fetale acute care poate antrena o hipoperfuzie acută renală (ex. Suferinţă hipoxică sau asfixică neonatală, deshidratare, colaps cardiogenic sau septic). 

În mod obişnuit această insuficienţă renală acută se remite după vindecarea cauzelor amintite.

Mult mai rar insuficienţa renală acută poate fi intrisecă de la început în următoarele circumstanţe:

· Decompensarea unei uropatii cu ocazia unei pielonefrite acute;

· Sindromul hemolitic şi uremic;

· Tromboza de arteră renală ca urmare a cateterismului arterial ombilical;

· Nefropatia legată de hiperuricemie atribuită unei asfixii perinatale sau asociate unei creşteri de acid uric în cadrul unei hemolize.

În asemenea situaţii diagnosticul este bazat pe:

· Oligoanurie cu emisiuni de câţiva ml de urină;

· Rinichi mari, palpabili şi dureroşi la palpare;

· Hipercreatininemie din a doua zi şi hiperazotemie;

· Hiperecogenitate corticală cu creşterea zonei cortico-medulare şi vizualizarea papilelor largi.

           Prognosticul este variabil în funcţie de durata şi intensitatea hipoperfuziei renale.
C. Tulburările compoziţiei urinii
Hematuria neonatală se defineşte: 

· calitativ cu hemastix >/= ++ ;

· cantitativ prin existenţa unei număr mare de hematii în sediment şi mai ales pe baza valorii sedimentului Addis > 10.000 hematii/mm3.

Tromboza venei renale survine într-un context de deshidratare acută severă, septicemie sau suferinţă fetală acută; poate fi uni- sau bilaterală.

Simptomele şi semnele clinice asociază: 

· o hematurie frecvent macroscopică;

· rinichi duri neregulaţii dureroşi la palpare;

· oligurie sau chiar anurie (când este bilaterală);

· o trombopenie pe fondul unei coagulopatii de consum cu care uneori se asociază.

Examenul ecografic evidenţiază:

· creşterea în volum a rinichiului;

· fie zone hipoecogene, care corespund edemului coexistent cu plaje hiperecogene, care corespund hematoamelor şi zonelor de infarct;

· fie o ecogenitate generală crescută cu pierderea diferenţierii cortico-medulare, când infarctizarea este masivă.

Evoluţia şi prognosticul depind de:

· existenţa anuriei;

· bilateralitatea leziunilor cu mutitate urografică;

· persistenţa unor modificări ale constantelor sanguine şi urinare după faza acută.

Tratamentul vizează 2 direcţii:

· simptomatic al insuficienţei renale acute;

· etiologic : heparină şi urochinază.

Alte cauze ale hematuriei neonatale:
Cauze vasculare:

· obliterarea arterială renală;
· necroza corticală şi medulară;
· hematomul perirenal sau suprarenal;
· sindromul hemolitic şi uremic.
Tulburări ale hemostazei:
· Boala hemoragică a nou – născutului;

· CID;

· Trombopenia;

· Insuficienţa hepatică gravă.

Cauze rare:

· Nefroblastomul;

· Polichistoza hepato-renală;

· Uropatia obstructivă;

· Pielonefrita neonatală.

Piuria şi bacteriuria neonatală se defineşte prin prezenţa :

· Florei microbiene în sediment;

· Numeroşi germenila examenul direct;

· Colonii monomicrobiene în cultură;

· Uricult >/= 105.

Aceste metode sunt lipsite de sensibilitate datorită dificultăţilor de prelevare a urinii la nou-nascut, precum şi marii concentraţii microbiene în inoculum periuretral. De aceea se recomandă:

· Fie funcţia suprapubiană (la un cm deasupra simfizei pubiene)

· Fie prelevarea jetului mijlociu, dacă se ezită a se efectua funcţia.

Această pielonefrită neonatală se caracterizează prin: 

· Predominanţa la băieţi;

· Latenţă clinică sau simptomatologie nespecifică: 

· stagnare ponderală

· tulburări digestive

· instabilitate termică

· tulburări de comportament

· Uneori semne mai caracteristice, propii perioadei neonatale: 

· icter de tip colestatic cu hepatomegalie,

· palparea rinichilor,

· Frecvent acidoză ţi hiponatremie.

Pielonefrita neonatală poate fi:

· Secundară unei infecţii materno-fetale;

· Revelatoare a unei uropatii malformative (în aprox. 10% din cazuri): cel mai probabil revelatoare a unei septimecii cu bacil coli cu punct de plecare probabil de la ecosistemul digestiv şi constituirea secundară a unor focare paranchimatoase renale.

Ca şi conduită, neonatologul trebuie să ceară sistematic o hemocultură, să identifice eventual şi alte localizări ale infecţiei sau poarta de intrare a infecţiei pentru o adaptare terapeutică riguroasă.

Proteinuria neonatală, apare frecvent ca una discretă însoşind o infecţie urinară sau o hematurie.

O proteinurie importantă se raportează în 2 etiologii bine definite:
· Patologia tubulară acută tranzistorie ( blocajul tranzitoriu al lumenului tubular prin precipitate protidice variate).
· Sindromul nefrotic congenital
Capitolul 9
Particularităţi şi probleme metabolice ale perioadei neonatale

(normal şi patologic)

Homeostazia hidro-electrolitică

Pentru o evaluare corectă a necesarului hidric este importantă cunoaşterea factorilor care cresc sau scad pierderile insensibile de apă la nou-născut. Factorii care cresc pierderea insensibilă de apă sunt:

· Suprafaţa cutanată şi a tractului respirator, care este cu atât mai mare cu cât greutatea la naştere este mai mică.

· Energia radiantă neionizantă (încălzire radiantă ± fototerapie), care creşte pierderea de apă cu câte 50% (cumulat 100%).

· Polipneea (afecţiuni pulmonare, cardiace, acidoza metabolică), cresc pierderea cu 20-30% când oxigenul sau amestecul de gaz inspirat nu este umidificat.

· Temperatura ambiantă, deasupra zonei de neutralitate termică, creşte pierderea de apă chiar în absenţa creşterii temperaturii corporale.

· Hipertermia (de cauză patologică sau prin supraîncălzire), creşte pierderea de apă cu 30-50%.
· Plânsul şi activitatea motorie, pot creşte pierderea insensibilă de apă cu până la 70%.

Pentru minimalizarea acestor pierderi, atunci când nu sunt evitabile, se impun o serie de măsuri, în special la prematurii îngrijiţi în incubator:

· Umidificarea aerului inspirat (reduce pierderile insensibile cu 30%).

· Umidificarea aerului din incubator (umiditate relativă 50-80%), reduce pierderile insensibile cu 50-100%.

· Îngrijirea în incubator, acoperit cu folie de plastic, reduce pierderile insensibile de apă cu 30-70%.

· Îngrijirea în incubator, cu suprafaţa corporală acoperită cu agenţi topici, poate reduce pierderea insensibilă cu 50%.

Dacă se face un bilanţ al celor două grupe de factori opozanţi, se remarcă o predominenţă a factorilor care contribuie la creşterea pierderilor în prima săptămână de viaţă, în special la prematurii îngrijiţi în incubator. O primă măsură practică este limitarea acţiunii acestor factori (“componenta evitabilă”) astfel încât procentul de pierdere insensibilă să fie cât mai mic şi mai uşor de compensat prin măsurile uzuale de limitare a pierderilor. 

Din aceste motive, prima măsură ce trebuie luată în faţa unui prematur, este realizarea condiţiilor ambiante cât mai apropiate de zona de confort termic (“zona de neutralitate”), de acord cu vârsta gestaţională, greutatea la naştere ± problemele de adaptare imediată ± patologia neonatală precoce.

Sindromul de deshidratare acută

În perioada neonatală precoce există o tendinţă naturală de pierdere de apă şi de realizare a unui sindrom de deshidratare acută (SDA), cu atât mai mare cu cât spaţiul interstiţial este mai mare şi posibilitatea de compensare prin aport enteral sunt mai limitate. Diagnosticul de SDA trebuie recunoscut sub 3 aspecte:

Diagnosticul  clinic
Se bazează pe datele anamnestice şi pe examenul clinic.

Datele anamnestice ne permit anticiparea unei categorii de nou-născut cu risc crescut, care va necesita îngrijiri speciale ± terapie intensivă (prematuri, nou-născuţi cu suferinţă asfixică severă, nou-născuţi din mamă diabetică, infecţii materno-fetale cu debut prenatal sau postnatal precoce, etc.). O dată anticipată probabilitatea unor pierderi precoce şi majore se pot monitoriza precoce parametrii clinico-biologici şi se pot institui precoce măsuri terapeutice compensatorii.

Din punct de vedere clinic se pot recunoaşte 3 grade de deshidratare, care sunt în acelaşi timp şi stadii evolutive ale unui SDA:

· Gradul I (deshidratare uşoară). 

Nou-născutul pierde până la 3% din greutate (sugarul până la 5%). Simptomatologia clinică este discretă, nerelevantă sau chiar absentă (agitaţie sau somnolenţă, buze mai uscate, fără modificări ale turgorului şi fontanelei), spre deosebire de sugarul mai mare la care este evocatoare, alături de pierderea luciului limbii.

· Gradul II (deshidratare medie).
Nou-născutul pierde între 3-8% din greutate (sugarul între 5-10%). Nou-născutul are sete vie sau refuză apa şi alimentaţia, are buzele şi limba uscate şi apar modificările de turgor (scăzut) şi deprimarea fontanelei. Şi în această fază, semnele clinice sunt mai tranşante la sugar faţă de nou-născut. La nou-născut aprecierea acestor semne poate fi îngreunată de simptomatologia bolii de bază (de exemplu, obstrucţia nazală cu respiraţie orală şi hiperventilaţia pot mima uscăciunea buzelor şi limbii).

· Gradul III (deshidratare severă).

Nou-născutul pierde peste 8% din greutate (sugarul peste 10%). În acest stadiu, simptomatologia clinică este evidentă atât la nou-născut cât şi la sugar. Ea se caracterizează prin: tulburări de conştienţă (agitaţie, letargie, obnubilare, delir, comă), colaps (cu oligurie) şi convulsii. În plus, semnele existente în formele precedente sunt mai evidente şi în consecinţă mai tranşante pentru un SDA.

Diagnostic fiziopatologic.

Din punct de vedere fiziopatologic, SDA recunoaşte trei forme:

· hiperosmolară (hipertonă, hipernatremică,predominant intracelulară);

· hipoosmolară (hipotonă, hiponatremică, predominant extracelulară);

· normosmolară (normotonă, normonatremică, izotonă).


Deshidratarea hipernatremică
Organismul pierde proporţional mai multă apă decât Na+ ceea ce face ca valoarea Na+ plasmatic să fie  > 150 mmol/l. 


Deshidratarea hiponatremică 

Organismul pierde proporţional mai mult Na+ decât apă, ceea ce face ca valoarea Na+ plasmatic să fie < 130 mmol/l (scade osmolaritatea plasmei în raport cu cea a lichidului intracelular). 


Deshidratarea izonatremică 



Organismul pierde sensibil egal apa şi Na+, ceea ce face ca valoarea Na+    plasmatic să oscileze în limite relativ normale (130-150 mmol/l). 

Diagnostic de laborator


  În absenţa sau până în primirea rezultatelor de laborator, datele anamenstico–clinice (în special cântărirea bolnavului şi monitorizarea corectă a pierderilor şi aportului) sunt suverane şi sugestive pentru diagnosticul şi tipul de SDA. 

       Datele de laborator au valoare de confirmare şi ghid terapeutic doar atunci când sunt complete (izolate pot conduce la erori).

 În esenţă, diagnosticul unui dezechilibru hidro-electrolitic se stabileşte pe baza următoarelor analize:

· ionograma plasmatică şi urinară;

· determinările ASTRUP pentru echilibrul acido-bazic;

· pH-ul urinar;

· hemoglobina, numărul de hematii, hematocritul şi proteinemia, pentru reflectarea hemoconcentraţiei (anhidremiei);

· ureea, creatinina, pentru reflectarea insuficienţei renale;

· diureza şi, opţional osmolaritatea plasmei şi densitatea urinară.

Tratamentul dezechilibrelor hidro-electrolitice

Corecţia pierderilor normale de lichide şi electroliţi (nevoi zilnice curente)

Căile majore de pierdere sunt prin perspiraţie insensibilă şi urină. În general, apa endogenă, rezultată din oxidarea principiilor nutritive şi estimată de 5 – 10 ml/Kg/zi compensează apa reţinută (depozitată) în ţesuturile moi şi apa din scaune.



La nou-născutul la termen, în primele trei zile de viaţă, necesarul de apă pentru acoperirea pierderilor normale (nevoile zilnice curente) este de 70 ml/Kg/zi (adică 20 ml/Kg/zi pierderi prin perspiraţie + 50 ml/Kg/zi pierderi prin urină); aceasta permite menţinerea unei balanţe hidrice echilibrate, în situaţia în care nou-născutul se află în condiţii bazale. Deoarece în primele zile de viaţă, domină procesele catabolice, apa endogenă nu echilibrează apa de depozit şi apa din scaune şi se pierde, de aceea se adaugă la nevoile zilnice curente pentru o balanţă hidrică echilibrată ( ≈10 ml/Kg/zi  →“balanţă negativă”). 



Pentru a realiza şi păstra o balanţă, nevoile zilnice curente trebuie să acopere pierderile prin: perspiraţie insensibilă, urină, scaune şi apa reţinută în ţesuturile moi (apa depozitată). 



O dată cu creşterea în vârstă, cresc volumele alimentare, încărcarea renală cu săruri, pierderea de apă prin fecale şi apa depozitată în ţesuturile moi (domină procesele anabolice). 

De aceea în a 2-a săptămână de viaţă, nevoia de lichide ajunge la 120 – 150 ml/Kg/zi, iar necesarul pentru creşterea în greutate şi pierderea prin fecale, creşte de la 10 la 20 ml/Kg/zi. Punerea precoce la sân a nou-născutului la termen, rezolvă integral aceste probleme prin realizarea automată a echilibrului dintre “cerere” şi “ofertă”.


La nou-născutul prematur, nevoile zilnice curente sunt mai crescute din cauza pierderilor insensibile mai crescute (invers proporţional cu vârsta gestaţională). Un prematur mic, în primele 1 – 3 zile de viaţă are nevoie de 80 ml/Kg/zi (60 ml/Kg/zi perspiraţie insensibilă + 40 ml/Kg/zi urină + 20 ml/Kg/zi pentru “balanţă negativă”). La prematur “balanţa negativă” este mai mare decât la nou-născutul la termen deoarece echilibrarea metabolică şi predominenţa proceselor anabolice se instalează mai târziu în funcţie de gradul de imaturitate şi de procesele adaptative/patologice din perioada neonatală precoce. 

Nevoile curente de Na,K,Cl în perioada neonatală sunt estimate la 2 – 3 mEq/Kg/zi (Ziegler şi col.). 

Prematurii mici, în săptămâna a 2-a şi a 3-a de viaţă necesită un surplus de Na datorită excreţiei urinare crescute (invers proporţională cu vârsta gestaţională). În perioada neonatală precoce este dificil să vorbim despre necesităţile curente, deoarece apare şi deficitul (mai mult sau mai puţin fiziologic) care trebuie acoperit. Dacă nou-născutul la termen nu pune probleme particulare, prematurul (în special cel foarte mic) trebuie monitorizat cu grijă datorită pierderilor mari şi riscului de supraechilibrare hidrominerală. 

Corecţia pierderilor anormale de fluide şi electroliţi

Pierderile anormale de fluide şi electroliţi trebuie înlocuite în paralel cu deficitul şi cu nevoile zilnice curente. Pentru aceasta trebuie evaluat volumul pierderilor pe diverse căi şi concentraţia lor în electroliţi şi realizată o sumă a deficitului şi nevoilor de întreţinere. 

La prematurii foarte mici nevoile de fluide şi electroliţi prezintă variaţii largi, sunt foarte greu de prognosticat şi necesită o monitorizare mai atentă pentru prevenirea sau depistarea apariţiei unor dezechilibre (monitorizarea la intervale regulate sau ori de câte ori se impune). 

Calculul deficitului (a pierderilor) de apă este foarte simplu, deficitul fiind egal cu procentajul scăderii ponderale şi fiind apreciat prin cântărire (monitorizarea curbei ponderale).

Homeostazia acido-bazică

Terminologie şi mecanisme de reglare.

· Ionul de hidrogen sau protonul este un atom de H- care neutralizează electronul înlocuit.

· pH este logaritmul negativ al concentraţiei ionilor liberi de hidrogen.

· Un acid este un donor de protoni.
· Un acid puternic este un acid puternic disociat, care prezintă o concentraţie crescută de ioni de H.
· Un acid slab este un acid puţin disociat.
· Baza este acceptoare de protoni.
· Cationii sunt transportori de sarcină pozitivă (ex.: Na, K, Ca, Mg).
· Anionii sunt transportori de sarcină negativă (ex.: Cl, sulfat). Aceştia nu sunt capabili să doneze sau să accepte protoni.
La un pH de 7,4, concentraţia ionilor liberi de H în sânge este doar de 0,0000398 mEq/l sau 3,98(10-8 mEq/l (adesea exprimaţi ca 40 nEq/l):

PH = - log [H+( = - log (3,98(10-8)   = (0,60 - 8) = 7,4

Normal, concentraţia ionilor de H în fluidele organismului este menţinută la nivele normale de către sistemele tampon. În caz de boală sau alterare bruscă a producţiei de H+, sistemele tampon nu sunt capabile să menţină un pH normal pentru o perioadă lungă de timp, acţiunea lor fiind completată prin corecţia fiziologică şi compensatorie a plămânilor şi rinichilor.

Într-o tulburare metabolică primară, sistemul respirator asigură mecanismul compensator, iar rinichii compensează într-o tulburare respiratorie primară. Compensarea reduce modificările de pH, dar uneori trebuie urmată de corecţie, care readuce la normal echilibrul acido-bazic.

Parametrii acido-bazici (micrometoda  ASTRUP)
· pH-ul actual  (N= 7,35 – 7,45).
· pH-ul standard Este cel obţinut în condiţii standard (pCO2 = 40mmHg, t = 37○C), oxigenarea completă a sângelui. Dacă pCO2 creşte, pH-ul standard devine mai mare decât pH-ul actual şi invers. PH-ul standard ne arată cum ar fi pH-ul real decă nu ar interveni compensarea respiratorie.

· pCO2  (N = 40 ± 2 mmHg) Este presiunea parţială a CO2 dizolvat în plasmă.  La această presiune concentraţia CO2 = 1,2 mmol/l (adică 40 x 0,03 cât este coeficientul de difuziune).
· HCO3 actual   (N = 20 – 24 mmol/l) Aceasta este adevărata “rezervă alcalină”, reprezentând CO2 din bicarbonaţii sângelui.

· pPCO2  total (N = 24 – 27 mmol/l) Reprezintă HCO3 actual + CO2 dizolvat în plasmă + pCO2 x 0,03. Exprimată în volume CO2 = 50 – 60 vol.CO2%, reprezintă clasica “rezervă alcalină”.
· HCO3 standard (BS) (N = 21 – 24 mmol/l în sângele capilar şi arterial, 26mmol/l în sângele venos). Este concentraţia HCO3- plasmatic în condiţii standard (pCO2 = 40 mmHg, t = 37○ C, saturaţie completă a sângelui cu oxigen). Se înlătură astfel componenta respiratorie. Parametrul oglindeşte astfel rezerva alcalină care măsoară doar cationii legaţi de anioni HCO3- deoarece există şi cationi legaţi de anioni Cl-, PO4--, SO4--.

· Bazele tampon (BB = buffer basis)  (N = 40 –50 mmol/l) Reprezintă totalitatea sistemelor tampon ale sângelui (bicarbonat, Hb, proteine, fosfaţi) adică totalul anionilor tampon. În mEq cifra este mai mare deoarece 16 mEq/l  proteine = 2 mmol/l, de aceea exprimarea actuală este în mmol/l.
· Bazele – exces (BE)  (N =  (2 mmol/l, iar ideal ar trebui să fie zero)  Reprezintă cantitatea de acizi ficşi sau baze existente în exces într-o tulburare acido-bazică . Valorile > -2 mmol/l = deficit de baze (acidoză metabolică),  Valorile > + 2 mmol/l = alcaloză metabolică.

· Bazele tampon normalizate (BBN)  Reprezintă  un termen care arată ce baze tampon ar exista în afara oricărui dezechilibru acido-bazic  (BBN = BB – BE).

Dintre cei 9 parametrii ASTRUP, cele mai mari informaţii le aduc doar 3, consideraţi de bază: pH, pCO2 şi HCO3-. Cu toate acestea în practica clinică şi mai ales în situaţiile care solicită o interpretare de fineţe este necesară cunoaşterea şi coroborarea tuturor parametrilor.

DEZECHILIBRE ACIDO-BAZICE

Acidoza în perioada neonatală precoce. 

În  primele ore de viaţă există o tendinţă naturală de acidoză, datorită deviaţiei sistemelor redox spre un grad mai accentuat de reducere (”acidoza fiziologică”). Fondul biochimic al acestei acidoze este excesul de acid lactic de origine maternă şi fetală. Acesta este dovedit de numeroase studii care arată în primele 30 – 60 de minute după naştere creşterea lactacidemiei şi implicit a raportului lactat/piruvat, urmată de scăderea sa în paralel cu normalizarea pH-lui. 
Acidoza patologică a nou-născutului recunoaşte o paletă foarte largă de cauze generatoare în special de suferinţă fetală acută intrapartum: expulzie prelungită, placenta praevia, compresiune a cordonului ombilical, eclampsie, hipertonie uterină, etc. 

Pentru a considera o acidoză feto-neonatală patologică, parametrii ASTRUP de bază trebuie să fie astfel:

· pH-ul < 7,20;

· pCO2 > 50 mmHg;

· BE < -9mmol/l.

Sub aceste valori dar mai ales dacă pH-ul scade  sub 7,15 apar multiple consecinţe fiziopatologice imediate şi/sau evolutive:

· polipnee → deprimarea centrului respirator → stop respirator;

· cianoză  (prin tulburări de difuziune alveolo-capilară, vasoconstricţie şi hipertensiune în circulaţia pulmonară;

· acţiune toxică a CO2 (la pCO2 ↑)  asupra membranei alveolo-capilare de schimb (cu posibil rol în formarea membranelor hialine);

· tahicardie → bradicardie → stop cardiac (scade capacitatea de contracţie miocardică  → scăderea debitului cardiac → scăderea TA → şoc circulator);

· hiperpotasemie → consecinţe asupra activităţii cardiace;

· scăderea capacităţii de fixare a bilirubinei de către albumina plasmatică (risc de icter nuclear);

· oligo/anurie cu scăderea eliminării valenţelor acide  (prin scăderea fluxului sanguin renal);

· semne de suferinţă cerebrală cu: somnolenţă, hiporeflectivitate, hipotonie, comă (obişnuit la pH ≤ 7,10).

Apariţia simptomelor şi semnelor de gravitate este în concordanţă cu scăderea pH-ului la valori < 7,15 şi în acest sens se impune prevenirea instalării lor prin monitorizarea parametrilor ASTRUP, corecţie şi terapia bolii de bază. 

Diagnosticul pozitiv se poate stabili rapid pe baza parametrilor ASTRUP, după cum urmează:

· În acidoza metabolică: 

· pH-ul scăzut (pH-ul este normal dacă acidoza este compensată), 

· pCO2 < 30 mmHg,

· BE, HCO3-  şi CO2  - total scăzute.

· În acidoza respiratorie: 

· pH-ul scăzut (pH-ul este normal dacă acidoza este compensată), 

· pCO2 crescut, 

· BE, CO3H-  şi CO2  - total normale sau, mai târziu crescute.

· În acidoza mixtă: 

· pH.ul scăzut, 

· pCO2  normal  sau > 40 mmHg, 

· BE, CO3H-   şi CO2  - total scăzute.

Dacă parametrii ASTRUP sunt modificaţi în sensul unei acidoze, iar  pH-ul este în limite normale, spunem despre o acidoză că este compensată. 

Scăderea pH-ului este definitorie pentru decompensare, iar simptomele clinice descrise apar de acord cu această scădere (insuficienţa mecanismelor sau depăşirea posibilităţilor de compensare ale organismului).

Tratamentul acidozei la nou-născut.

Înainte de a iniţia tratamentul trebuie stabilit cu exactitate tipul de acidoză, deoarece conduita este diferită:

· În acidoza respiratorie - primul şi cel mai important gest este ventilaţia (iniţierea unei ventilaţii eficiente, realizează cea mai bună corecţie a unei acidoze respiratorii).  

· În acidoza metabolică terapia constă în alcalinizarea în paralel cu corecţia altor deficienţe şi cu terapia bolii de bază.

· În acidoza mixtă, se tratează iniţial componenta respiratorie (ventilaţie eficientă) şi apoi, dacă este necesar, componenta metabolică (alcalinizare).

În neonatologie, cea mai frecventă formă este acidoza mixtă.

 Perfecţionarea mijloacelor de ventilaţie (inclusiv ventilaţia asistată şi terapia cu surfactant), au redus considerabil incidenţa acidozelor severe în perioada neonatală iar terapia alcalinizantă (cu soluţie de NaHCO3 4,2% - semimolară) a rămas o terapie de rezervă pentru practician. 

Dacă starea clinico-biologică o impune, administrarea acestei terapii se va face cu prudenţă datorită riscurilor pe care le determină (hipervolemie, tulburări ale circulaţiei cerebrale cu hemoragie cerebrală la prematuri). Această  atitudine terapeutică rămâne rezervată situaţiilor de acidoză profundă cu cauză necunoscută, dar se va pleda pentru rezolvarea iniţială a cauzei primare atunci când este depistată (corecţia hipoxiei, infecţiei, colapsului, hipotermiei).

Pentru tratamentul alcalinizant se utilizează soluţia de NaHCO3, având la dispoziţie următoarele variante:

· soluţia 8,4%, este echimolară: 1mEq = 1ml şi nu se utilizează în neonatologie;

· soluţia 4,2% este semimolară: 1mEq = 2 ml şi este cea mai utilizată;

· soluţia 1,4% este izotonă: 1mEq = 6 ml, necesită volum mare de administrare şi se preferă în stările de deshidratare acută. 

Calcularea necesarului de administrat se face după formula:

BE x G x (0,4 – 0,3) = mEq NaHCO3 de administrat.

Ca regulă generală se recomandă ca din doza calculată să se administreze 1/3 dacă pH-ul <7,30 şi ½ dacă pH-ul <7,20, în perfuzie endovenoasă lentă în 30 – 120 de minute (numai dacă situaţia clinico-biologică impune o administrare mai rapidă, aceasta se va face în 10 – 30 de minute). 

După această administrare se repetă ASTRUP; în funcţie de valorile acestuia există 3 opţiuni:

· dacă s-a realizat corecţia aşteptată, restul de bicarbonat se administrează   până la 24 de ore sub controlul a două determinări ASTRUP.

· dacă acidoza persistă, se recalculează doza şi se administreză ½ din doza calculată, urmând ca restul administrării să se facă pe baza unei monitorizări mai frecvente a parametrilor ASTRUP  (la 2-3 ore); în acelaşi timp se va continua tratamentul bolii de bază dacă ea a fost diagnosticată;

· dacă pH-ul a atins o valoare de 7,33-7,35 se suprimă terapia alcalinizantă.

Alcaloza în perioada neonatală precoce. 

Faţă de acidoză, alcaloza este o situaţie clinico-biologică mai rară în neonatologie. 
Alcaloza metabolică poate fi produsă de:

· pierderea de secreţii gastrice (vărsături, aspiraţie cu sau fără spălătură gastrică);

· exsanghinotransfuzie (citratul din sângele conservat se converteşte în bicarbonat);

· diaree clorată congenitală (foarte rar) şi tratament cu diuretice.

În plan biologic, alcaloza se însoţeşte de:

· hipopotasemie;

· hipocalcemie;

· acidurie paradoxală.

Alcaloza respiratorie poate apare în situaţii rare de reglare incorectă a ventilaţiei mecanice (hiperventilaţie), sau foarte rar în hipervantilaţie spontană (de cauză centrală) şi hiperamoniemie congenitală.  

Tratamentul vizează reglarea şi corectarea ventilaţiei, astfel încât să se menţină un pH <7,60.

În concluzie, reuşita unei echilibrări acido-bazice depinde de următoarele măsuri:

· diagnosticul corect al dezechilibrului acido – bazic şi/sau al afecţiunii de bază;

· corecţia concomitentă a tuturor factorilor care pot genera (accentua) un dezechilibru acido-bazic;

· corecţia concomitentă a dezechilibrelor hidro-electrolitice şi metabolice;

· bună monitorizare clinico-biologică a nou-născutului, evitarea corecţiei rapide şi/sau a hipercorecţiei.

Hipoglicemia neonatală

Toate hipoglicemiile neonatale sunt un accident biologic major, care necesită tratament precoce şi foarte atent; glucoza are rol principal în metabolismul cerebral, întârzierea sau insuficienţa tratamentului producând riscuri imediate şi la distanţă.

Depistarea şi prevenirea sa trebuie să constituie preocuparea  de bază a neonatologului la un nou-născut cu risc, cu atât mai mult cu cât, la această vârstă, ea este adesea  asimptomatică. 

Hipoglicemia nou-născutului rezultă din limitarea rezervelor glicogenice hepatice faţă de nevoile periferice, (în particular la nivelul creierului),mult sporite  într-o perioadă în care gluconeogeneza şi controlul său enzimatic şi hormonal sunt încă relativ  neadaptate.

Simptomatologia,  dacă este prezentă este  polimorfă, puţin specifică, înşelătoare putând determina discuţii asupra diferitelor cauze de detresă respiratorie sau neurologică.

Ea poate apare la nivele diferite ale glicemiei  neonatale şi este  legată de hipoglicemie  dacă se corectează după administrarea de glucoză:

· letargie sau hiperexitabilitate

· accese de hipo - sau hipertonie

· apnee

· accese de cianoză sau paloare

· mişcări pendulare ale globilor oculari

· convulsii generalizate sau localizate.

Confirmare biologică - hipoglicemia   ( 0,4 g/l ( 2,2 mmol/l). 

E mai prudent să păstrăm această definiţie biologică pentru toţi nou-născuţii la termen, prematurii sau dismaturii, deoarece în timpul vieţii intrauterine glicemia fetală e apropiată de cea maternă. 

Se pot totuşi fixa câteva valori limită, care dictează conduita terapeutică:

· Valoare ( 0,40 g/l  înainte de 3 zile: risc potenţial,supraveghere atentă şi tratament preventiv

· Valoare ( 0,30 g/l  înainte de 3 zile: risc declarat şi tratament indispensabil, într-un serviciu de neonatologie

· Valoare ( 0,20 g/l înainte de 3 zile:  risc imediat şi grav.

Hipoglicemia se apreciază cu:

· bandelete reactive: Dextrostix, Visidex II, Haemo - Glukotest, citirea fiind credibilă dacă modul de utilizare e respectat  corect

· dozare plasmatică - limitele valorilor normale pot  fi mai ridicate cu 10 - 15 ( faţă de dozarea screening.

Atitudine terapeutică. 
În sala de naştere:

· limitarea tuturor factorilor agravanţi: menţinerea echilibrului termic, dezobstrucţia căilor respiratorii, corecţia acidozei

· efectuarea glicemiei ştiind că, în prima jumătate de oră care urmează deliverenţei, ea traduce glicemia maternă şi poate apare o hiperglicemie tranzitorie datorită stresului matern sau unei perfuzii aplicate în timpul travaliului sau operaţiei cezariene.

În cursul primelor trei ore:
· repetarea glicemiei la fiecare oră

· în caz de valori „ de risc”, se administrează pe sondă gastrică 10 ml glucoză 10( şi se dozează glicemia sanguină de  urgenţă. 


După primele trei ore:

· debutul alimentaţiei, fracţionată în 8 mese, sub formă de:

· lapte uman la care se pot asocia suplimente zaharate (dextrin - maltoză, soluţii gluco-electrolitice sau un lapte analergic sau hipoalergic).

· lapte dietetic adaptat greutăţii, îmbogăţit cu 3-5( dextrin-maltoză.

· supravegherea glicemiei cu bandelete înainte de fiecare masă în prima zi, apoi de 3 ori pe zi în cele 3 zile care urmează

În  caz de hiperinsulinism, la un  nou-născut din mamă diabetică se utilizează Glucagon: ¼ f  im, activ pentru o perioadă de aproximativ 8 ore.

Hiperglicemia neonatală

Este o entitate clinico-biologică mai rară în perioada neonatală şi poate să apară în două     situaţii  distincte:

Diabetul zaharat neonatal.

Intoleranţa la glucoză a prematurului foarte mic.

Diabetul zaharat neonatal

Este la majoritatea cazurilor tranzitoriu şi interesează mai ales    nou-născuţii mici pentru vârsta gestaţională (SGA = Small for Gestational Age). Riscurile neonatale sunt legate de hiperosmolaritatea prin hiperglicemie, care poate conduce la apariţia unor leziuni cerebrale şi renale (la valori ale glicemiei mai mari de 15mMol/l sau 270 mg%).

Intoleranţa la glucoză a prematurului foarte mic

Este o entitate tot mai frecventă datorită unei recuperări mai bune a acestei categorii, ca urmare a progreselor reanimării neonatale. Este vorba de o intoleranţă la aportul exogen de glucoză, care apare pe fondul general de imaturitate. 

Exprimarea clinică apare la un aport exogen de glucoză de               2 – 3 mg/Kg/minut sau chiar mai puţin, aport capabil să realizeze valori de glicemie > 200mg%. La aceste valori, riscul diurezei osmotice şi hemoragiei cerebrale este foarte mare.

Tratamentul hiperglicemiei neonatale are drept scop reducerea glicemiei şi a complicaţiilor induse de hiperosmolaritate. 

Hipocalcemia neonatală

Hipocalcemia neonatală este una din manifestările cele mai frecvente ale tulburărilor de adaptare deoarece hemostazia calcică după întreruperea aportului matern transplacentar depinde de aportul alimentar şi de rezervele osoase, sistemul reglator (parathormon, calcitocină  vitamina D) fiind funcţional, inidferent de vârsta gestaţională.

Diagnostic. În prezenţa manifestărilor clinice,  simptomatologia este  variată, puţin specifică, legată uneori de hipocalcemie care cedează sub efectul calciterapiei.

Simptome specifice:

· hiperexcitabilitate neuromusculară, tresăriri bruşte, agitaţie excesivă, reacţii brutale declanşate de zgomote mici, Moro exploziv.

· echivalenţe convulsive: trepidaţii ale extremităţilor, tremurături de amplitudine variabilă adeseori paroxistice, descrescând în câteva secunde

· hipertonie - dificil de apreciat la nou-născut dar  accesul are exacerbări bruşte spontane sau provocate,  antrenând mai ales membrele şi eventual trunchiul şi gâtul.

· manifestări laringiene: distonie permanentă, stridor, dispnee inspiratorie.

Simptome mai puţin specifice

· semne respiratorii: accese de tahipnee superficială cu cianoză, respiraţie neregulată, apnee

· semne cardiace: tahicardie, mult mai rar insuficienţă cardiacă

· semne digestive: dificultăţi de alimentare, vărsături precoce, respingere brutală a biberonului cu crize de agitaţie.

Confirmarea biologică

Hipocalcemia:

      valori ( 80 mg/l (< 2 mmol/l) la nou-născut la termen


      valori < 70 mg/l (<1,75 mmol/l) la un prematur
Pe plan fiziopatologic nu există motive de a considera că un nivel diferit al hipocalcemiei la nou-născut oricare ar fi vârsta gestaţională şi o          valoare < 2 mmol/l trebuie să  conducă la un tratament profilactic.

· corecţia unei acidoze majore - hipocalcemia antrenează o diminuare a calciului ionizat în beneficiul calciului legat de proteine.

· hipoproteinemia poate fi la originea erorilor de interpretare, scăzând concentraţia calciului total, fără a o  modifică pe cea a Ca ionizat, de care depinde simptomatologia.

· ECG este un mijloc comod şi obiectiv de a recunoaşte  scăderea nivelului Ca++: unde T ample, ascuţite şi simetric, alungirea QT cu raportul RT/RR > 0,50.

Hipocalcemia precoce
Survine în primele ore, atingând punctul său maxim înainte de 24h; apare mai ales la prematuri. Hipocalcemia precoce este de cele mai multe ori asimptomatică sau se rezumă la semne neuromusculare discrete sau puţin specifice.
Conduita terapeutică. 

Calciterapia, datorită efectelor nedorite ale perfuziei calcice, (care necesită respectarea unui anumit număr de reguli), în maternitate se administrează Ca++ oral în doză iniţială de 60-80mg/Kg/zi, repartizată în 3-4 prize la distanţă de mese (pentru a evita formarea precipitatelor fosfo-calcice insolubile), sub formă de săruri de  calciu diverse: 

· Gluconat de Ca 10( (10ml=1g = 90 mg de Ca)

· Lactat de Ca (1 pachet de 1g = 127 mg de Ca)

· Gluconat şi lactobionat de Ca (1 măsură de sirop Calciu Sandoz =90 mg de Ca); această posologie este apoi redusă progresiv în câteva zile,  în funcţie de evoluţia calcemiei.
Diminuarea aportului de fosfor ( alăptare  maternă, lapte  cu un raport Ca/P ridicat).

Hipocalcemia tardivă

Survine mai târziu, la sfârşitul primei săptămâni de viaţă, mai ales la copiii la termen, dar ea poate urma unei hipocalcemii precoce la un  nou-născut prematur.
Hipocalcemia tardivă este frecvent simptomatică  şi îmbracă forma unei simple hiperexcitabilităţi neuromusculare, mai rar  a unor convulsii tonico-clonice. 
Conduita terapeutică.  

Calciterapia - se face în acelaşi mod ca şi cel descris la hipocalcemia precoce. Nu se recomandă a se depăşi doza de 1000mg Ca++ elementar/m2 suprafaţă corporală, ceea ce corespunde la 2 fiole de gluconat de calciu la un prematur, diluat în 100cm3 de glucoză 5( pe cale venoasă epicraniană, cu ajutorul unei pompe de perfuzie.

Hipercalcemia

Elemente definitorii:

· calcemia serică totală >2,75 mmol/l (11 mg%)

· calciu ionizat > 1,4 mmol/l (5,6%)

· ambele fracţiuni serice crecute


Valorile calcemiei sunt influenţate de valoarea albuminei serice care    leagă Ca. 

Diagnosticul  hipercalcemiei neonatale se bazează pe:

· datele anamnestice (tratamentul cronic al mamei sau nou-născutului cu vitamina D, tratamentul cronic al gravidei cu litiu sau tiazide, boli familiale ale calciului şi fosforului);

· datele clinice (hipotrofie fetală, deshidratare, hipertensiune arterială, convulsii);

· datele de laborator (calcemia, fosfatemia, fosfataza alcalină, parathormonul, vitamina D  concentraţia serică a acestora stabileşte elementele definitorii şi poate orienta etiologia);

· EKG  →  scurtarea intervalului OT;

· radiografia toracică şi a membrelor inferioare la nou-născut sau mâinilor la mamă ilustrează diminuarea osteogenezei sau procesul de demineralizare osoasă, confirmat de datele de laborator;

· calciuria şi fosfaturia, completează datele de bilanţ calcio-fosforic şi orientarea etiologică a sindromului.

Tratamentul,  include mai multe etape în funcţie de etiologie, patogenie şi gravitatea sindromului:

· suprimarea aportului de vitamina D şi calciu;

· în absenţa laptelui uman, utilizarea unor formule de lapte cu conţinut scăzut de vitamina D şi Calciu;

· în episoadele acute de hipercalcemie se recomandă expansiunea spaţiului extracelular (10 – 20 ml/Kg corp ser fiziologic i.v.), urmată de administrarea de furosemid (2mg/Kg) cu repetarea dozei la 4 – 6 ore şi înlocuirea pierderilor de Mg;

· în hipofosfatemie, se administrează fosfor elementar                      (0,5 – 1 mmol/Kg/zi);

· pentru evitarea sau corectarea tulburărilor hidroelectrolitice se vor monitoriza: TA, diureza, ionograma sanguină ±  ionograma urinară  ± osmolaritatea plasmatică, la intervale de 6 – 8 ore în timpul tratamentului;

· rezultate terapeutice bune a dat tratamentul cu calcitocină (4 – 8 u.i./Kg) sau prednison (2 mg) la interval de 12 ore (sau asocierea acestora), dar experienţa este încă limitată.

7. Hipomagnezemia

Elemente definitorii:

· concentraţia Mg seric < 0,6 mmol/l sau 1,5 mg% (valoarea normală = 1,5 – 2,8 mg%);

· valoare normală a Mg seric nu exclude un deficit tisular (global) de Mg, cu atât mai probabil cu cât vârsta gestaţională este mai mică;

· prematuritatea.

Etiopatogenia, recunoaşte următoarele cauze:

· aport scăzut şi/sau pierderi crescute de Mg;

· aport crescut de fosfat (factor limitant al absorbţiei de Mg);

· hiperparatiroidism matern cu hipoparatiroidism neonatal.

Simptomatologia clinică este nespecifică şi, în mare măsură asemănătoare celei din hipocalcemia neonatală. De aceea în prezenţa unei simptomatologii suspecte, alături de determinarea calcemiei se recomandă şi dozarea magnezemiei.

Tratamentul  hipomagnezemiei neonatale, vizează două obiective majore: 

· corectarea deficitului sau carenţei 

· tratamentul convulsiilor prin hipomagnezemie.


Dacă toleranţa digestivă permite, se va face corectarea deficitului prin administrarea orală de sulfat de Mg 50% în doză de atac de 0,2 – 1 ml/Kg/zi (în funcţie de anvergura deficitului). 


Tratamentul convulsiilor prin hipomagnezemie constă în administrarea  pe cale i.m. sau i.v. foarte lent (în 10 – 20 de minute) a unei doze de 2,5 – 5 mg/Kgcorp Mg elementar din soluţia de sulfat de Mg 2 – 3 % .

Capitolul 10

Sistemul nervos central al nou-născutului (normal şi patologic)

Suferinţa cerebrală neonatală 

-  Encefalopatia Hipoxic -  Ischemică Perinatală  - 

Diagnostic, Evoluţie şi Prognostic

Encefalopatia hipoxic –  ischemică perinatală (EHIP), reprezintă  o afecţiune severă a nou-născutului şi fătului. Aproximativ 90% din cauzele bolii apar in utero şi 10%  postpartum.(10)

Riscul EHIP-ului rezultă în urma particularităţilor anatomice şi fiziopatologice ale acestei categorii de vârstă: mici suprapuneri între marile artere cerebrale, vascularizaţie periventriculară săracă, şi o pierdere a autoreglării fluxului sanguin cerebral (CSF) din timpul asfixiei.

De o importanţă deosebită în etichetarea acestei entităţi, o reprezintă recunoaşterea asfixiei ante, intra şi postnatale.

Diagnostic clinic 

Nou – născuţii expuşi insultei hipoxic - ischemice intrauterine, mai ales dacă aceasta este uşoară sau apărută precoce în perioada de gestaţie, pot să nu manifeste tulburări neurologice majore în perioada postneonatală. În plus, mai ales în cazul nou-născutului prematur, trebuie luat în considerare stadiul de maturare al sistemului nervos central în momentul apariţiei injuriei atunci când se evaluează semnele clinice de encefalopatie. Există încă un număr mare de nou-născuţi  la termen, care prezintă asfixie intrapartum severă şi care dezvoltă encefalopatie acută hipoxico - ischemică în timpul primelor zile de viaţă. 

Diagnosticul injuriei cerebrale hipoxico – ischemice, este bazat în principal pe istoric şi examinarea fizică. Din istoric, trăsăturile de valoare includ: complicaţii ale sarcinii sau naşterii, rezultatele monitorizării electrice a ritmului cordului fetal, statusul acido-bazic al fătului, amânarea scorului Apgar la 5 sau 10' de la naştere, prezenţa semnificativă a meconiului în lichidul amniotic şi patologia placentară. Cheia diagnosticului este evaluarea clinică a statusului neurologic al nou – născutului în perioada neonatală precoce.

Diagnosticul de EHIP, se stabileşte interdisciplinar între obstetrician, neonatologi şi pediatru, în funcţie de: 

- etiologia: hipoxie / asfixie (antenatală, intranatală, postnatală)

              -  gradul de severitate: uşoară / moderată / severă;

              - sindroamele neurologice sau sindroame combinate.

Există 3 grade de severitate a afectării circulaţiei cerebrale, care sunt identice cu severitatea perioadei acute. Severitatea se include în diagnostic numai în perioada acută şi în prima lună de viaţă, mai târziu se exclude din diagnostic. După externare, diagnosticul trebuie să includă „encefalopatie” cu indicaţia etiologiei. „Encefalopatia Perinatală” este folosită numai pentru nou-născuţi şi prematuri până la 2 ani. Când copilul creşte, îşi dezvoltă vorbirea, diagnosticul se modifică în funcţie de împrejurări.(13,14,20)

Cele mai frecvente simptome care indică afectarea sistemului nervos sunt:

· tulburări oculomotorii;

· modificări ale activităţii motorii spontane;

· simptome ale edemului cerebral;

· inhibarea sau hiperexcitabilitatea sistemului nervos.

Studiile au arătat caracterul divers al acestor combinaţii de simptome şi sindroame, gradul de intensitate dependent de profunzimea hipoxiei, de gravitatea tulburărilor circulatorii cerebrale şi schimbărilor structurate sau posibil metabolice în creierul nou-născutului. (8,9,11)

Severitatea encefalopatiei clinice la nou-născutul la termen cu asfixie se corelează  semnificativ cu gradul injuriei şi poate fi clasificată ca fiind uşoară, moderată sau severă (vezi tabelul de mai jos).

Clasificarea severităţii EHIP la nou-născutul la termen (12)
Sarnat

	Manifestări clinice
	Severitatea
	encefalopatiei
	

	
	Uşoară
	Moderată
	Severă

	Nivel de conştienţă
	hiperalert
	letargic
	stupoare

comă

	Tonus muscular
	normal
	hipotonie uşoară
	flasc

	Presiunea intracraniană
	normală
	normală
	crescută

	Reflexe primare Suck şi Monro
	slab şi puternic
	slab sau absent şi slab
	absent şi absent

	Activitatea sistemului autonom
	activitate simpatică generalizată
	activitate parasimpatică generalizată
	ambele sisteme deprimate

	EEG
	normală (stadiul de veghe)
	precoce: unde delta şi teta de voltaj scăzut

tardiv: accese periodice
	precoce: periodicitate şi supresie

tardiv: supresie generalizată

	Durata
	< 24 ore
	2 – 14 zile
	câteva săptămâni

	Convulsii
	fără
	comune
	greu de stăpânit

	Prognostic
	bun
	80% bun

20% rezervat 
	50% sechele severe

50% mortalitate


Nivelul de conştienţă

  În timpul primelor 12 ore după naştere, nivelul de conştienţă este în mod normal diminuat.

La  nou – născuţii supuşi insultei hipoxic – ischemice, spre sfârşitul primei zile de viaţă, se observă o creştere "aparentă" a nivelului de alertă. Afectarea continuă a altor aspecte ale funcţiei neurologice, accese frecvente de creşteri pe encefalogramă, apneea şi privirea fixată, sugerează că această îmbunătăţire este  mai degrabă aparentă decât reală. 

În cazul unei insulte hipoxic – ischemice severe, între 24 - 72  ore de viaţă, nou – născutul cade deseori în comă, şi se poate produce moartea sau oprirea respiratorie. Dacă supravieţuieşte peste 72 de ore de viaţă, apare în mod obişnuit o îmbunătăţire graduală dar limitată a stării neurologice, cu diminuarea deseori persistentă a nivelului de conştienţă.
Convulsiile

 La majoritatea cazurilor, convulsiile se instalează în primele 24 ore de viaţă, şi aproximativ 50( apar în primele 12 ore de viaţă. Debutul precoce în primele 12 ore de viaţă, poate reflecta fie insultă precoce intrapartum sau, mai grav, o insultă tardivă (50% din cazuri). 

De aceea, convulsiile precoce sunt deseori asociate cu slabe performanţe neurologice. Iniţial, ele sunt puţin variabile, dar apoi pot deveni multifocale, clonice, tonice sau mioclonice. Identificarea crizelor convulsive  poate fi facilitată de monitorizarea EEG-ului, mai ales la nou-născuţii care necesită imobilizare pentru a facilita ventilaţia mecanică. Studii recente folosind simultan monitorizare video şi EEG au demonstrat absenţa activităţii electrice epileptiforme concomitent cu faza de mişcări anormale. Această nepotrivire subliniază faptul că o asemenea activitate clinică poate reprezenta fenomene de relaxare cu origine cerebrală sau, accese cu originea în structuri cerebrale profunde.

Convulsiile ce debutează în  primele 12-24 ore de viaţă sunt adesea rezistente la medicaţia anticonvulsivantă având un prognostic mai sever. Este importantă diferenţierea acceselor epileptice de mişcări excesive, ce pot fi stimulate senzitiv şi pot fi observate chiar şi în contextul unei encefalopatii uşoare. Între 24-72 ore de viaţă, accesele clinice pot diminua, în asociere cu deteriorarea EEG către o înregistrare izoelectrică. (13,14,16)

Tulburările motorii

 Nou - născuţii cu asfixie severă prezintă deseori hipotonie tronculară, cu reducerea mişcărilor spontane şi răspuns minim sau absent la stimulare. Hipotonia ce urmează asfixiei poate persista săptămâni sau luni de zile. 

Manifestări specifice de hipotonie pot fi evidente şi pot indica localizarea anatomică a injuriei cerebrale. Astfel, hipotonia unilaterală a membrelor poate sugera un infarct cerebral focal, implicarea disproporţionată a extremităţii superioare proximal poate indica o injurie parasagitală, iar hipotonia membrelor inferioare poate apare în leucomalacia periventriculară.

Disfuncţia de origine cerebrală

 În primele 12 ore de viaţă, funcţia nervilor cranieni, reacţia pupilară la lumină şi mişcările extraoculare sunt deseori intacte. Ulterior, se dezvoltă disfuncţia nervilor cranieni cu afectarea fixităţii oculare şi mişcări extraoculare anormale, de obicei în asociere cu apneea şi oprirea respiratorie. Sechelele pe termen lung includ afectarea suptului şi deglutiţiei, în legătură cu paralizia pseudobulbară şi/sau paralizia bulbară cuprinzând predominant nervii cranieni V, VII, IX, X şi XII.
Presiunea intracraniană 

 Creşterea presiunii intracraniene poate fi suspectată clinic prin palparea unei bombări la nivelul fontanelei anterioare. În plus, măsurători mai precise ale presiunii intracraniene pot fi obţinute cu alte tehnici non-invazive.

Măsurarea presiunii intracraniene poate avea valoare prognostică în evaluarea nou-născutului la termen cu asfixie precum şi a prematurului cu hemoragie severă intraventriculară şi/sau hidrocefalie posthemoragică. (5)
Studii recente au demonstrat că o anumită proporţie de nou-născuţi la termen cu encefalopatie severă dezvoltă creşteri ale presiunii intracraniene cu manifestări clinice, de obicei maxime între 24-72 ore de viaţă. Creşterea presiunii intracraniene în acest context este invariabil asociată cu rezultate slabe, sechele neurologice severe sau deces. Tomografia computerizată şi studii de neuropatologie au demonstrat că, creşterea presiunii intracraniene pare a fi o consecinţă a unei necroze cerebrale întinse. Creşterea presiunii intracraniene nu este o caracteristică a injuriei cerebrale hipoxico - ischemice acute la nou-născutul prematur decât dacă se asociază hemoragie severă intraventriculară, deseori cu ventriculomegalie.(20,21,22,23)

Diagnostic neuropatologic şi 

corelaţii clinice

Leziunile neuropatologice ale EHIP-ului sunt complexe, multiple, adeseori difuze şi intricate. Totuşi, sistematizând Volpe (...), defineşte următoarele variante lezionare(15):

-  Necroză neuronală selectivă

-  Leziunea cerebrală parasagitală 

-  Starea  marmorată a ganglionilor bazali şi talamusului

-  Leucomalacia periventriculară (LPV)

-  Necroza cerebrală  focală şi multifocală.

Necroza neuronală selectivă

Necroza corticală la nou-născutul la termen apare difuz, dar cu tendinţa de a predomina în zonele profunde şi în ariile "apoase" dintre teritoriile acoperite de vasele cerebrale majore. Deseori, sunt implicate şi alte teritorii ale cortexului cerebral (zona Sammer din hipocampus), cortexului cerebelos (celulele Purkinje) şi talamus.

Modificările histologice se observă între 24-36 ore de la insulta hipoxico - ischemică. Se produc pierderi neuronale şi astrocitare. Uşurinţa cu care aceste modificări histologice pot fi recunoscute, este guvernată de vârsta gestaţională şi durata supravieţuirii. Astfel, injuria corticală poate fi dificil de recunoscut la prematur. În mod similar, asfixia prelungită cu ventilaţie mecanică asistată poate produce autoliza cerebrală extensivă şi face imposibilă determinarea extinderii iniţiale a necrozei cerebrale. (9,13,15,18)

Corelaţii clinice

 Necroza neuronală selectivă subliniază deprimarea nivelului de conştienţă observat în perioada neonatală prin implicarea emisferelor cerebrale şi a sistemului reticulat activator. Afectarea corticală sau a structurii diencefalice se manifestă clinic prin convulsii.

 Mai apare disfuncţia nervilor cranieni cu funcţie oculomotorie anormală (nervii cranieni III, IV, VI) şi tulburări de supt şi deglutiţie (nervii cranieni V, VII, IX şi XII).(14,15,18)

Sechelele pe termen lung includ afectarea intelectului, convulsii şi deficit motor. Afectarea intelectului apare consecutiv lezării cortexului cerebral, în timp ce deficitul motor ("paralizie cerebrală") apare în disfuncţia mai multor arii: cortex motor, cerebel. Dificultăţile de supt, masticaţie şi deglutiţie indică paralizie bulbară sau pseudobulbară. În prezent, nu există nici o metodă care să evidenţieze în întregime necroza neuronală în perioada neonatală. Totuşi, unele din tehnicile descrise, CT şi în limite largi ultrasonografia, permit evaluarea necrozei neuronale selective la nou-născut la termen.

Leziunea  cerebrală parasagitală  

Această leziune include cortexul cerebral şi substanţa albă subcorticală din aria parasagitală a creierului. Această injurie este în mod obişnuit bilaterală şi simetrică, cuprinzând zona "apoasă" dintre arterele cerebrale anterioară, mijlocie şi posterioară, în porţiunea lor distală de irigaţie. Scăderea perfuziei cerebrale secundar hipotensiunii sistemice este mai pronunţaţă la graniţa acestor zone de acoperire arterială. Afectarea autoreglării cerebro-vasculare secundară asfixiei la copil, subliniază susceptibilitatea circulaţiei cerebrale la hipotensiunea sistemică, mai ales în zonele "apoase".(13,14,15,18)

Corelaţii  clinice 

 La nou-născut, manifestările neurologice care se corelează cu această leziune includ slăbiciune proximală şi hipotonie a membrelor (membrele superioare sunt mai mult afectate decât cele inferioare). 

Manifestările pe termen lung ale aceste leziuni sunt necunoscute. 

Totuşi, acest tip de leziune poate fi susţinută la copilul mai mare care dezvoltă tetrapareză spastică cu implicare disproporţionată a extremităţilor superioare proximal, survenind asfixiei perinatale. Poate apare deficit intelectual. Această leziune poate fi evidenţiată prin scanare cu techneţiu sau CT. (23)
          Starea  marmorată a ganglionilor bazali şi talamusului  

La nou-născutul la termen cu această varietate de injurie cerebrală hipoxico - ischemică apar necroze neuronale, gliale şi hipermielinizare ce predomină în ganglionii bazali şi talamus. Termenul folosit pentru a denumi această varietate de injurie cerebrală se referă la aspectul marmorat al ganglionilor bazali rezultat din hipermielinizare, aspect ce devine evident la 1 an după insulta hipoxică. (15,18,23)

Corelaţii clinice

  Manifestările neurologice ale aspectului marmorat în perioada neonatală nu sunt cunoscute. Totuşi, prin scanarea radionucleară este posibilă recunoaşterea leziunilor.  Se prezintă sub forma unei reţineri importante a elementului radioactiv în regiunea ganglionară bazală. Shewman şi colaboratorii, folosind CT între săptămânile 1-2 după insulta hipoxică, observă intensificarea atenuată a ganglionilor bazali şi talamusului iar prin injectare de substanţă de contrast se intensifică aceste zone. La autopsia unui pacient s-a evidenţiat o reţea de neovascularizaţie densă corespunzător tulburărilor pe CT şi care înlocuieşte aproape complet parenchimul normal. S-a tras concluzia, că modificările reflectă proliferarea capilară marcată ca răspuns la insulta hipoxică. 

Corelaţiile neurologice pe termen lung ale acestei stări implică coreoatetoza, distonie şi tremor . Afectarea intelectuală este mai puţin severă şi implică injuria la nivel talamic.

Leucomalacia periventriculară

 Leucomalacia periventriculară  (LPV) este o leziune ischemică a substanţei albe periventriculare observată mai ales la prematur. Infarctarea se produce predominant în substanţa albă din zona profundă cerebrală adiacentă trigonului şi unghiurilor ventriculului lateral, această zonă având acoperire arterială majoră în creierul prematurului. Acest conflict la nivelul cortexului cerebral este datorat probabil anastomozelor interarteriale meningeale ale vaselor mari cerebrale, încă prezente în creierul prematurului. 

Shuman şi Selednik au demonstrat că LPV se asociază cu greutate mică la naştere şi supravieţuirea postnatală de cel puţin 6 zile după insulta hipoxică semnificativă. Endotoxina a fost incriminată în producerea LPV. La 50( din autopsiile copiilor cu leucoencefalopatie teleencefalică perinatală a fost evidenţiată bacteriemia mai ales cu germeni Gram negativi. Studii experimentale demonstrează că administrarea de endotoxină la nou-născut produce injurie a substanţei albe similară cu cea observată la copil, probabil prin producerea hipotensiunii sistemice. 

La autopsie, LPV se prezintă ca zone palide de necroză de coagulare în substanţa albă periventriculară. Aceste zone se pot extinde de la peretele ventricular spre cortex. Modificările neuropatologice cronice se întind de la atrofia mediană a substanţei albe periventriculare cu dilatarea ventriculară până la leziuni chistice largi asociate cu ventriculomegalie marcată. În aproximativ 25( din cazuri, s-a dovedit apariţia hemoragiei secundare în ariile cu leucomalacie periventriculară. 

În perioada neonatală, pentru diagnostic, se foloseşte ultrasonografia. CT şi RMN sunt utile pentru diagnostic în perioada copilăriei. Ocazional CT efectuată la nou-născut la termen poate evidenţia aspectele specifice LPV. În multe asemenea situaţii manifestări clinice secundare injuriei cerebrale, convulsii şi afectarea 

intelectului sugerează că lezarea substanţei albe reprezintă de fapt doar o parte dintr-o injuria cerebrală mult mai difuză. În alte situaţii, injuria cerebrală hipoxică afectând predominant substanţa albă reflectă varietatea dezvoltării vasculare cerebrale. (3,13,14,17,19)

Corelaţii  clinice

 Corelarea neurologică a LPV în perioada neonatală nu este în mod clar definită. S-a observat la mai mulţi copii prematuri cu hipotonie a membrelor inferioare la care prin ultrasonografie s-a pus în evidenţă lezarea substanţei albe periventriculare.

Principala manifestare pe termen lung corelată cu LPV, este diplegia spastică cu afectare relativă a intelectului; aceasta reflectă necroza periventriculară implicând în mod principal fibrele motorii descendente către membrele inferioare.(3,19)

Necroza cerebrală  focală şi multifocală 

Se presupune că ariile focale (sau multifocale) de necroză cerebrală, rezultă din ocluzia arterială sau venoasă. Barnada şi col., revăzând autopsiile a 592 de nou-născuţi au demonstrat existenţa a 44 de cazuri de infarcte cerebrale focale: 75( arteriale, restul de origine venoasă. Artera cerebrală mijlocie a fost cel mai des implicată. Nou-născutul la termen este mai frecvent afectat şi prezintă infarcte mai largi, pe când prematurul prezintă infarcte mici şi multiple. Leziunea chistică este leziunea neuropatologică cronică ; chistul poate comunica cu ventriculii laterali sau se poate asocia cu ventriculomegalie. 

Fenomenul trombembolic este considerat cea mai comună cauză de ischemie cerebrală focală la nou-născut. Cauzele recunoscute de trombembolism includ: CID, infarcte placentare, afectarea vasculară fetală şi cateterizarea sau puncţia vasculară. În ultimul timp, abuzul matern de cocaină în perioada sarcinii a fost identificat drept cauză de infarct cerebral. Mai rar, se incriminează dezvoltarea vasculară anormală. Interesant este că leziunile ischemice focale pot apare ocazional după diminuarea generalizată a perfuziei cerebrale. În studiul lui O'Brien şi col., pe 85 nou-născuţi la termen cu asfixie, doar în 8 cazuri s-a observat infarctarea arterei cerebrale mijlocii.

Corelaţii  clinice 

 În perioada neonatală, leziunile focale pot cauza hemipareză sau convulsii focale. Uneori, aceste leziuni pot fi asimptomatice. Rezultatele neurologice pe termen lung, reflectă în mod clar localizarea şi extinderea distrucţiei cerebrale. Astfel, leziunile unilaterale produc hemipareză, iar, generalizând, leziunile multifocale pot cauza tetrapareză. Examinarea pacienţilor cu "hemiplegie congenitală" folosind CT, demonstrează leziuni focale necavitare în 50( din cazuri. Dacă se produc comunicări ale cavităţilor chistice cu ventriculii (porencefalie) atunci, lărgirea progresivă a chistului porencefalic se poate produce fără lărgirea simultană a sistemului ventricular. În acest caz este necesar drenajul chirurgical. Dacă este implicat şi cortexul cerebral, atunci intelectul suferă şi pot apare convulsii. (3,13,19,20,24)

Diagnostic paraclinic
→  Măsurarea presiunii intracraniene

→  Examenul Fundului de Ochi

→  Măsurarea fluxului sanguin cerebral şi a velocităţii   fluxului.

→  Investigaţii electrofiziologice; electroencefalografie;    răspunsuri vizuale evocate.

→ Investigaţii radiologice: tomografie computerizată,   ultrasonografie craniană, rezonanţă magnetică nucleară, tomografia cu emisie de pozitroni, scanarea radio nucleară.

   → Tulburări biochimice: creatinkinaza-BB, hipoxantine.
Măsurarea debitului sanguin cerebral

 La nou-născut chiar asfixia uşoară poate duce la afectarea autoreglării cerebrovasculare, ceea ce indică o legătură a "presiunii pasive" între debitul sanguin cerebral şi presiunea sistemică a sângelui. În acest context, ischemia miocardică poate fi asociată cu hipotensiune arterială sistemică, care, pe de altă parte poate rezulta din scăderea perfuziei cerebrale. Câteva tehnici au fost utilizate în estimarea debitului sanguin cerebral la nou-născut, inclusiv tehnica de clearence cu Xenon şi pletismografia venoasă jugulară, tehnica Doppler sau , mai recent, spectroscopia infraroşie. 

Diferite studii au ajuns la concluzia că valorile anormale ale indicelui de rezistenţă din artera cerebrală anterioară implică existenţa EHIP la nou-născuţi. Prognosticul este nefavorabil când apare fluxul sanguin neregulat, turbionar.

Date recente ce au folosit tehnica cu ultrasunete Doppler, sugerează că, velocitatea debitului sanguin cerebral, măsurată la nou-născutul la termen cu asfixie se corelează strâns cu decesul sau injuria cerebrală severă în caz de supravieţuire. Ea poate indica lipsa de reactivitate a arteriolelor cerebrale şi injuria cerebrală ireversibilă. 

Spectroscopia cu raze infraroşii poate fi folosită la patul bolnavului pentru a măsura concentraţia intracraniană de oxihemoglobină, dezoxihemoglobină şi citocrom oxidat aa3. Ea dă informaţii despre transportul cerebral de oxigen, volumul sanguin cerebral şi utilizarea oxigenului la nivelul altor ţesuturi. În prezent, experienţa clinică cu aceste tehnici este limitată. (13)
Examenul fundului de ochi (FO)

 arată modificări:

· forma uşoară: FO normal sau  rar vene uşor dilatate;

· forma medie:  FO - dilatare venoasă, 

                                  - puţine hemoragii;

· forma severă: FO - dilataţii pronunţate ale vaselor;

                                  - hemoragii;

                                  - atrofie oculară în evoluţie:  

Electroencefalografia (EEG)

Se face când pacientul este adormit natural sau medical. Pentru a determina faza de somn, se foloseşte monitorizarea biologică (electrooculografie, electromiografie, ECG). 

La copiii maturi sănătoşi şi la prematurii relativ sănătoşi, EEG arată o curbă alternativă care mai târziu, până la aproximativ o lună de viaţă (până la două luni în cazul prematurilor) este înlocuită cu undele delta şi teta. În timpul lunii a 2-a de viaţă apare aşa numitul somn axial (oscilaţii periodice).  În lunile 5-6, în timpul somnului apar oscilaţii ritmice generalizate cu frecvenţe de 3-4 Hz. Frecvenţa lor creşte cu vârsta.

EEG la prematuri cu patologie perinatală a SNC, arată modificări uşoare, moderate sau severe la 98% din cazuri.

Modificări uşoare la prematuri:

 tipuri alternative ale undelor la 2 luni la prematurii de gradul 1 şi 2; la 3 luni la prematurii de gradul 3 şi 4, activitate epileptică paroxistică bilaterală, asimetrie locală în zonele centrale şi frontale, asimetrie interemisferică (amplitudine scăzută a potenţialelor, sincronizare patologică a ritmurilor corticale, activitate epileptică într-un singur focar), modificări focale (scăderea focală a ritmurilor corticale, activitate încetinită a undelor cerebrale, ritmuri beta difuze în stadiile 3-4, somn greu, adânc).

Modificări severe: unde cu amplitudine joasă ( >50μV), sincronizarea patologică a ritmurilor corticale, activitate epileptică polifocală, absenţa ritmului de adormire la 6 luni.

Modificări uşoare pe EEG semnifică un prognostic bun, modificările moderate şi severe un prognostic nefavorabil. Modificările severe observate la EEG anunţă descoperirea unei patologii cerebrale de cauză anatomică în prima lună de viaţă.

EEG este deosebit de folositor în diagnosticul sindromului convulsiv şi screeningul grupei de risc pentru sindromul convulsiv. Modificările paroxistice observate pe EEG pot fi un semn secundar al sindromului convulsiv. Convulsiile repetate, cauzează o creştere a activităţii paroxistice.(5,10,12,22)

Electroencefalografia (EEG) este utilă în caz de asfixie la nou-născutul la termen, în evaluarea severităţii şi prognosticului encefalopatiei hipoxico - ischemice. Înregistrări seriate sau monitorizarea continuă EEG pot permite recunoaşterea acceselor electrice la copiii care au fost imobilizaţi pentru a facilita ventilaţia mecanică. În cazul insultei hipoxico - ischemice semnificative la nou-născutul la termen, EEG prezintă un traseu inconstant cu suprimarea conducerii, intercalată cu izbucniri paroxistice de voltaj înalt ascuţit şi unde lente. În următoarele trei zile, periodicitatea poate fi mai pronunţaţă şi se poate deteriora spre o linie izoelectrică. Datorită gravelor implicaţii ale alternanţei explozie - supresie, trebuie făcută diferenţierea acestora de "traseul alternant" normal din timpul somnului liniştit al nou-născutului la termen. În mod similar, traseul EEG normal al prematurului este deseori discontinuu şi trebuie interpretat cu grijă pentru a nu fi asimilat ca traseu cu alternanţă explozie - supresie. Normalizarea rapidă a modificărilor EEG este asociată cu un prognostic bun. La polul opus, trasee cu voltaj scăzut, alternanţa explozie - supresie sau inactivitate electrică sugerează  rezultate nesatisfăcătoare, risc de sechelaritate sau deces în perioada următoare. (5,6,16,17)

 Traseu delta – beta polimorf microvoltat, hipovoltat temporo – parietal - drept şi cu descărcări sincrone de complex vârf – undă. 


[image: image1]
  Ultrasonografia craniană

 (Ecografia transfontanelară = ETF) 

Atât în cazul nou-născutului la termen cât şi a prematurului, injuria cerebrală hipoxico - ischemică acută, apare la ultrasonografie ca o creştere a ecogenităţii. Deoarece injuria hemoragică se prezintă similar, uneori este dificilă diferenţierea între cele două tipuri de leziuni folosind doar această metodă.

Cum s-a menţionat anterior, ultrasonografia a devenit tehnica de primă alegere în diagnosticul hemoragiei intraventriculare şi leucomalaciei periventriculare severe la nou-născutul prematur. Ultrasonografia seriată efectuată după insulta hipoxico - ischemică a prematurului, evidenţiază o secvenţă caracteristică de anomalii cu valoare diagnostică pentru leucomalacia periventriculară, şi anume creşterea ecogenităţii regiunilor periventriculare în timpul primei zile de viaţă cu transformare chistică, zone ecogene după 3 - 4 săptămâni de viaţă. Hemoragiile secundare în zonele ischemiate pot fi cauză de ecogenităţi persistente. Ultrasonografia, efectuată mai târziu, poate evidenţia colapsul regiunilor chistice periventriculare cu ventriculomegalie asociată.

La nou-născutul la termen, pentru evaluarea injuriei cerebrale hipoxico - ischemice, ultrasonografia prin imposibilitatea de a localiza cu precizie leziunile anatomice, are valoare mai limitată decât CT. În acest context, creşterea generalizată a ecogenităţii în orele şi zilele ulterioare insultei poate însemna injurie cerebrală hipoxico - ischemică difuză, pe când, zonele localizate cu ecogenitate crescută indică infarctare cerebrală focală. 
Rezultatele  indică faptul că ultrasonografia este eficientă în detectarea modificărilor parenchimatoase, la pacienţii cu EHIP, aceste modificări fiind un semn mai exact decât măsurarea dimensiunilor ventriculare, şi, că depistarea ultrasonografică a leziunilor parenchimatoase sunt predictibile pentru aprecierea dezvoltării motorii anormale. (3,13,14,19)
Ilustrăm în continuare câteva imagini de EHIP după criterii anatomo – patologice şi clinico – evolutive.

Figura 1. Secţiune coronară medie, aspect normal.


[image: image2]
Figura 2.Encefalopatie Hipoxico – Ischemică Perinatală Formă Medie
Secţiune coronară medie.  Hiperecogenităţi extinse în regiunea temporo - parietală bilateral, dar mai extinsă la nivelul parenchimului cerebral al hemisferei  drepte.  


[image: image3]
Figura 3. Secţiune coronară medie. Leziuni ischemice difuze.

Figura 4. Necroză hemoragică a ganglionilor bazali şi talamusului. Secţiune coronară medie. Hiperecogenitate în zona talamo caudală.

[image: image5.png]



Figura 5. Necroză hemoragică a ganglionilor bazali şi talamusului. Secţiune parasagitală stângă. Leziuni ischemice în ganglionii bazali. Ventriculomegalie. 

Figura 6. Secţiune parasagitală dreaptă.

          Formaţiuni chistice extinse fronto – parietal.

Figura 7.Secţiune coronară medie.

Leziuni   chistice în substanţa albă. LPV în evoluţie. 

Figura 8. Secţiune coronară medie. 

LPV subcorticală. Leziuni chistice multifocale. 


[image: image9]
Figura 9. Secţiune coronară parietală
LPV cu multiple hemoragii capilare. Hiperecogenităţi triunghiulare supraventriculare.


[image: image10]
Figura 10. Secţiune coronară anterioară.
 Atrofie cerebrală rezultată în urma evoluţiei severe a LPV. 

[image: image11.jpg]



Figura 11. Multiple hemoragii cerebrale


[image: image12]
Figura 12. Examen microscopic  (Ob. 10x, coloraţie HE) multiple focare de hemoragie capilară 

Răspunsuri evocate

 Studii preliminare sugerează că răspunsurile evocate sunt valoroase în aprecierea injuriei cerebrale hipoxico - ischemice la nou-născut. Astfel, răspunsurile evocate auditive cu origine cerebrală, sunt importante în contextul studiilor neuropatologice. Mai multe studii au demonstrat o corelaţie strânsă între răspunsurile auditive evocate anormale şi performanţele neurologice consecutive asfixiei la naştere.

În injuria cerebrală hipoxico - ischemică şi în mod particular în leucomalacia periventriculară, una din trăsăturile caracteristice este injuria pe căile vizuale. În plus, există dovezi că injuria ischemică a măduvei spinării, mai ales a celulelor coarnelor anterioare, poate apare în asociere cu encefalopatia hipoxico - ischemică. Astfel, ambele răspunsuri vizuale evocate şi răspunsuri somato-senzitive evocate au valoare în evaluarea extinderii injuriei hipoxico - ischemice perinatale. În momentul de faţă, dificultăţile tehnice ale acestor metode limitează utilizarea lor de rutină la nou-născutul cu asfixie. (6,14,16)

Scanarea radionucleară 

 În scanarea cerebrală cu techneţiu, imaginile se obţin cu o întârziere de 2 - 4 ore de la injectare şi reflectă injuria tisulară cu afectarea barierei hemato - encefalice; ea este anormală la 50( din nou-născuţii cu asfixie. Această metodă are capacitatea de a identifica mai multe trăsături ale injuriei cerebrale hipoxico - ischemice, incluzând necroza corticală difuză, injuria parasagitală, infarctul focal şi leucomalacia periventriculară. Totuşi, această metodă a fost înlocuită cu alte tehnici vizuale cum ar fi: ultrasonografia craniană, TC şi RMN. 

Mai recent, s-au descoperit agenţi noi de scanare radionucleară, agenţi ce au capacitatea de a traversa în întregime bariera hemato-encefalică. Studii preliminare cu aceste metode denumite TC cu emisie de proton unic, sugerează valoarea diagnostică a leziunilor parasagitală, corticală, periventriculară şi Sylviană. (13,20)

Spectroscopia MR

 La nou – născutul uman a confirmat starea energetică precară prelungită după insulta hipoxico – ischemică constatată experimental la animale, care contribuie la constituirea leziunilor cerebrale finale.

La reducerea fluxului sanguin şi hipoperfuzia cerebrală întârziată din timpul sau consecutiv leziunilor cerebrale, spectroscopia aproape de infraroşu a adus dovezi suplimentare prin constatarea unui volum sanguin cerebral scăzut şi a unei oxigenări scăzute a Hb şi citocrom oxidazei cu intensitate maximă între 12 – 24 ore de la naşterea şi resuscitarea nou – născuţilor cu asfixie. (20)

Tansiluminarea Craniană

Este  necesară a fi efectuată de la creşterea moderată a eco-pulsaţiilor în formă uşoară, la dilataţia ventriculară în formele moderate şi severe.

Transiluminarea în stadiile precoce ale sindromului hipertensiv-hidrocefalic arată o lărgire difuză a punctului luminos cu 4-6 cm. Zonele iluminate sunt de obicei situate asimetric. Modificările hipoxice sunt caracterizate de o descreştere a iluminării la locul hemoragiei cu transformarea ulterioară într-o zonă de iluminare locală difuză.

Tomografia computerizată 

La nou-născuţii la termen în perioada neonatală, dar şi mai târziu în copilărie, Computer-tomografia (CT)  are importanţă majoră în aprecierea injuriei cerebrale hipoxico - ischemice.  Există o bună corelaţie între gradul atenuării degradării ţesutului cerebral demonstrat prin CT în timpul perioadei de nou-născut şi performanţele neurologice la 18 luni de viaţă. Perioada optimă de efectuare a CT pentru descrierea atenuării şi degradării parenchimului cerebral, este între zilele 2-4 de la insulta iniţială hipoxico - ischemică. Studii necroptice indică faptul că, atenuarea degradării tisulare corespunde unei hipertrofii cerebrale reversibile asociată cu necroză.

La examenul CT, hipodensitatea (atenuare scăzută) reprezintă infarct tisular sau edem, în timp ce hiperdensitea (atenuarea crescută) reprezintă hemoragie, în special infarct hemoragic. 

În timpul perioadei de nou-născut, CT face posibilă identificarea unor trăsături specifice ale injuriei cerebrale hipoxico - ischemice. La nou – născutul la termen, astfel de zone hiperdense sunt localizate în cortex şi substanţa albă subcorticală şi sunt rezultatul venostazei şi trombozei. Tromboza sinusului venos apare frecvent la nou – născutul la termen cu asfixie gravă intrapartum. Au mai fost descrise: afectare selectivă talamică, infarctare focală, injurie parasagitală precum şi necroză neuronală difuză. Această metodă, utilizată în perioada copilăriei poate demonstra atrofie cerebrală sau locală sau encefalomalacie polichistică.

La nou-născutul prematur, hemoragia periventriculară a matricei germinale se poate identifica în întregime prin CT. Cu toate acestea, ultrasonografia craniană a devenit tehnica de primă alegere în diagnosticul acestor leziuni. Cantitatea importantă de apă conţinută de creierul prematurului împiedică identificarea cu acurateţe a injuriei hipoxico - ischemice parenchimatoase prin CT în perioada neonatală. Pe de altă parte, CT  este în mod evident utilă în diagnosticul leucomalaciei periventriculare în perioada copilăriei, aceasta fiind principala caracteristică a injuriei cerebrale hipoxico - ischemice prezentă la nou-născutul prematur. Modificările caracteristice pe CT efectuată după primele 6 luni de viaţă sugestive pentru leucomalacie periventriculară includ:

→ ventriculomegalie cu contur neregulat al trigonului şi ventriculilor laterali,

→  aceasta este profundă şi proeminentă, având legătură directă cu pereţii ventriculari fără a se interpune substanţa albă, şi

→ reducerea substanţei albe periventriculare mai ales în regiunea trigonului cerebral şi a ventriculilor laterali. 
Corelaţia   dintre   ultrasonografie   şi   CT   dovedeşte   că   EHIP nonhemoragică, ultrasonografic produce o hiperecogenitate locală sau globală în prima săptămână după evenimentul hipoxic, în timp ce CT arată o hipodensitate patologică în aceeaşi zonă. 

Sonografia cerebrală este o metodă la îndemână şi nevătămătoare pentru diagnosticul dificil al EHI.


În cazul leucomalaciei periventriculare, CT nu dă informaţii în plus astfel încât se poate renunţa la examenul CT. EHIP la nou-născuţii la termen şi prematuri se poate monitoriza prin CT pentru evaluarea leziunii cerebrale.(11,13)

Rezonanţa magnetică nucleară

 Rezonanţa magnetică nucleară (RMN) a avut aplicaţie clinică limitată în studiul injuriei cerebrale hipoxico - ischemice perinatale. Totuşi, informaţii preliminare sugerează rolul RMN în  diagnosticul leucomalaciei periventriculare. Astfel, RMN, efectuată la mai mulţi copii cu leucomalacie periventriculară confirmată prin ultrasonografie, prezintă scăderea semnalului în substanţa albă periventriculară pe imaginile T1. Astfel se evidenţiază întârzierea mielinizării şi conturul neregulat al ventriculilor laterali. Informaţii obţinute prin CT la copii mai mari născuţi prematuri, cu plegie spastică şi cu evidenţierea afectării substanţei albe, ne arată scăderea cantităţii substanţei albe periventriculare şi fisuri sylviene proeminente pe imaginile T1.  Aceste tulburări sunt similare cu cele obţinute prin CT la copiii cu leucomalacie periventriculară. Imaginile T2 demonstrează implicarea extensivă a 

substanţei albe (aceasta poate fi prevăzută pe CT sau imaginile T1).(13,20,21)
Leziunea hipoxico - ischemică a creierului este o cauză importantă a morţii perinatale şi pare a fi o cauză comună a dereglărilor developmentale la nou-născuţii  care supravieţuiesc terapiei intensive. Au fost testate două metode pentru definirea diagnosticului EHIP:

a) magnetic rezonance spectroscopy - spectroscopia prin rezonanţă magnetică   (SRM);

b) near infrared spectroscopy – spectroscopia în infraroşu (SI).

SRM este folosită pentru măsurarea în ţesutul cerebral a concentraţiilor de metaboliţi ai fosforului care sunt dependente de sinteza prin procese de fosforilare oxidativă. pH-ul intracelular poate fi măsurat de asemenea.


În laborator au fost testate pe animale efectele acute ale hipoxiei şi beneficiile aduse de tratamentul comun: perfuzie cu bicarbonat de sodiu şi glucoză.


După resuscitarea unui nou-născut cu asfixie severă intrapartum, s-a observat o perioadă de latenţă înainte ca prăbuşirea energetică să fie detectată.

Extinderea leziunilor detectate prin SRM are implicaţii prognostice: evidenţierea unei insuficienţe energetice în prima zi de viaţă a fost asociată frecvent cu moarte precoce sau cu deficite severe neurodevelopmentale.

RMN permite măsurarea neurotransmiţătorilor spectroscopici şi a concentraţiilor cerebrale de metaboliţi.

RMN poate evidenţia leziunile cerebrale la nou-născuţii cu EHIP în  primele 10 zile de viaţă şi debutul precoce al unor leziuni                  cerebrale severe.

A.  RMN axial:

- hiperdensitate patologică la nivelul talamusului lateral, nucleilor lentiformi;

  - hipodensitate patologică a limbului posterior al capsulei interne, 

 pusă în evidenţă de hiperdensitatea structurilor subiacente;

B. RMN axial:

- hipodensitate patologică la nivelul mezencefalului;
Tomografia cu emisie de pozitroni 

 Tomografia cu emisie de pozitroni, larg utilizată ca tehnică de cercetare, este utilă în evidenţierea atât a severităţii cât şi a localizării injuriei cerebrale hipoxico - ischemice atât la nou-născutul la termen cât şi la prematur. Tomografia prin emisie de pozitroni la nou născutul cu asfixie, evidenţiază diminuarea fluxului sanguin în regiunea parasagitală a ambelor emisfere cerebrale. Această regiune este cunoscută ca fiind vulnerabilă la hipoxie - ischemie. Ea corespunde zonei de graniţă între teritoriile vascularizate de arterele cerebrale : anterioară, medie şi posterioară. Diminuarea fluxului sanguin cerebral pare superpozabilă cu „hipoperfuzia tardivă” din perioada de refacere după asfixia indusă experimental la animale.

Tot cu ajutorul tomografiei prin emisie de pozitroni, utilizându-se pentru emisia de pozitroni izotopul 18fluoro-2-deoxiglucoza, s-a constatat scăderea consumului de glucoză în regiunile cu leziuni cerebrale după hipoxie - ischemie unde metabolismul oxidativ este scăzut, regiuni marcate de scanarea CT ca hipodense. (13)  

Examinări biochimice 

În atenţia neonatologului trebuie să fie faptul că asfixia afectează şi alte organe (ficat, cord, plămân, rinichi) în afara creierului. Acest fapt impune efectuarea examinărilor de rutină din sânge (elemente figurate, electroliţi, glicemie, calcemie, azotemie, enzime, culturi), LCR şi urină, alături de ecografie, CT, MRI şi EEG. 

În ultimii ani s-a studiat metaboliţi şi enzime ca markeri potenţiali ai prezenţei şi severităţii unui insult asfixic asupra creierului şi ţesuturilor sistemice. Cei mai studiaţi markeri au fost lactatul, raportul lactat/piruvat, xantina şi hipoxantina. Lactatul este produsul final al glicolizei anaerobe, iar xantina şi hipoxantina produşii de catabolism ai compuşilor macroergici (ATP, ADP, AMP) care sunt consumaţi în timpul insultei hipoxic – ischemice. 

Lactatul şi raportul lactat/piruvat s-au găsit în concentraţii de 4 ori mai mari în LCR la copii asfixiaţi decât în LCR-ul copiilor indemni în prima zi după asfixie. Ţinând cont că lactatul difuzează din sânge în LCR se poate spune că acest metabolit marchează mai mult prezenţa şi severitatea asfixiei sistemice decât a ţesutului cerebral.

Modificări biochimice variate cum ar fi hipoglicemia, hipocalcemia, hiponatremia şi hiperamoniemia se pot asocia cu injuria cerebrală hipoxico - ischemică şi contribuie la apariţia manifestărilor clinice. Creatinkinaza BB, hipoxantinele, vasopresina şi eritropoetina pot servi ca markeri sanguini pentru cuantificarea hipoxiei ischemice cerebrale. (22)

Evoluţie şi Prognostic 

Evoluţia şi prognosticul EHIP-ului, depinde de următorii factori:

1. stadiul (severitatea ) şi durata hipoxiei antenatale

2. prezenţa asfixiei intranatale

3. maturitatea cerebrală în timpul travaliului

4. semne de prematuritate la NN

5. caracteristici funcţionale ale deficitului imunologic şi homeostatic   la NN

6. comorbidităţi somatice în primul an de viaţă.

Combinarea acestor factori, pot determina diferite tipuri în evoluţie şi pronostic.(8)

Se apreciază că:

· perioada acută a EHIP-ului, durează în prima lună de viaţă, după care urmează 

· perioada de reabilitare ce ţine între 1 lună – 1 an de viaţă  pentru nou – născuţii la termen, şi 1 lună de viaţă până la 2 ani în cazul prematurilor. 

În funcţie de gradul severităţii EHIP-ului evoluţia poate fi: 

uşoară –spre vindecare

moderată spre vindecare sau sechele

severă – sechele sau deces

Cele mai frecvente Sindroame ce por fi întâlnite în această perioadă sunt:

     -  sindromul excitator neuro-reflex, 

· sindromul hipertensiv-hidrocefalic, 

· sindromul disfuncţiei viscero – vegetative, 

· sindromul convulsiv,

· sindromul  disfuncţiei motorie,

· sindromul deficitului dezvoltării psiho-motorii.

Sindromul de hiperexcitabilitate neuro-reflexă

Evoluţia  poate progresa în două moduri:

· revenire completă cu rezoluţia sindromului de hiperexcitaţie neuro-reflexă până la 1 an;

· disfuncţii cerebrale minime şi sindromul asteno-neurotic care se dezvoltă peste 1 an.

 Independent de vârstă, în special dacă pacientul are boli somatice frecvente, se poate dezvolta sindromul convulsiv. (8,23)

Sindromul hipertensiv-hidrocefalic 

( Are câteva variante de progresie:

· sindromul de hipertensiune-hidrocefalie cu progresie favorabilă, dispariţia HTA şi reducerea hidrocefaliei ;

· progresie nefavorabilă, când sindromul hipertensiv-hidrocefalic este parte a defectului cerebral organic. ETF şi EEG demonstrează progresia HTA;

( Are următoarele căi de dezvoltare:

· dispariţia rapidă a semnelor de hipertensiune intracraniană, normalizarea creşterii craniene şi disfuncţii cerebrale minime;

· deteriorarea când sindromul hipertensiv-hidrocefalic este parte organică a defectului cerebral. ETF şi EEG demonstrează progresia susţinută a HTA.

( Poate avea următoarele consecinţe:
1. dispariţia rapidă a semnelor de HIC care conduce la transformarea minimă a creierului în lunile 5-6 de viaţă;

2. dispariţia semnelor de HIC care au condus la apariţia sindromului hidrocefalic compensat până la sfârşitul primului an de viaţă;

3. progresia HIC, separarea suturilor craniene, hidrocefalie.

Toate simptomele de mai sus sunt frecvent asociate cu nişte   crize  convulsive uşoare. (8,24)

Sindromul de disfuncţie viscerovegetativă 

De obicei, acest sindrom se dezvoltă la 1-1,5 luni post injurie împreună cu creşterea excitabilităţii neuro-reflexe şi a sindromului hipertensiv-hidrocefalic. 

Clinic se manifestă prin hipotrofie persistentă, respiraţie neregulată şi apnee, modificări de culoare a tegumentelor, acrocianoză, crize paroxistice de tahipnee şi bradipnee, anomalii de termoreglare, disfuncţie gastro-intestinală. Hipotrofia  cerebrală poate fi cel mai persistent semn. (8,23,24)

Sindromul convulsiv

Se poate dezvolta la orice vârstă (în urma unor convulsii postpartale sau a unor infecţii somatice). Nou-născuţii şi copiii cu acest sindrom au un facies îmbătrânit datorită mişcărilor faciale exagerate din timpul crizelor convulsive paroxistice.


La nou-născuţi (în special la prematuri) şi copii, sindromul convulsiv are multe forme clinice: atacuri convulsive generalizate tonico-clonice, clonice, tonice, focale, vegetative, polimorfe, absenţe simple şi complexe. Cele mai comune sunt convulsiile polimorfe. Cel mai dificil de diagnosticat sunt atacurile nonconvulsive.


Convulsiile stimulează reflexele congenitale motorii. Creşterea frecvenţei atacurilor, accentuarea simptomatologiei polimorfe, rezistenţa la tratamentul anticonvulsivant, trebuie să ridice suspiciunea formării unei patologii organice a SNC şi indică un prognostic nefavorabil.(8,20,24)


Sindromul de disfuncţie motorie

Se dezvoltă din primele săptămâni de viaţă. Se poate manifesta prin hipotonie sau hipertonie musculară. Hipotonia musculară cauzează o descreştere a activităţii motorii spontane, inhibarea 
ROT şi a reflexelor arhaice.

 Progresia hipertoniei musculare la copiii mari, lateralizarea simptomelor trebuie să ridice suspiciunea dezvoltării unei paralizii cerebrale. (8,13,14)

Sindromul deficitului de dezvoltare psihomotorie

 Devine evident din luna 1-2-a de persistenţă a reflexelor arhaice. Reflexele tonice simetrice şi asimetrice ale gâtului şi deficitul în dezvoltarea reflexului vestibulo-cohlear are valoare diagnostică. Dacă întârzierea psihologică este mai pronunţată decât componenta motorie, copiii în vârstă de o lună au probleme oculare de fixare a obiectelor, nu reacţionează la vocea mamei şi nu sunt atenţi la sunete. 

La 2-3 luni, aceşti copii nu interacţionează corespunzător cu persoanele din jur, plâng inexpresiv, nu vocalizează, nu întorc capul în direcţia stimulului auditiv şi este dificil să îi determini să zâmbească.

 La 6 luni, au un interes scăzut faţă de jucării şi de mediul înconjurător, nu sunt activi în preajma mamei, nu au o atenţie activă şi manipulează încet obiectele.

Funcţia motorie începe să se compenseze după luna a 6-7-a şi se normalizează la aproximativ 1 an. O întârziere a dezvoltării psihice mai lungă, semnifică un prognostic rezervat. (8,14,24)

Până la un an de viaţă, la majoritatea copiilor care şi-au dezvoltat vorbirea şi care pot să meargă, pot să apară consecinţe ale encefalopatiei perinatale. Recuperarea completă apare la 10-15% din copii. Modificările anatomice ale SNC sunt diagnosticate cu mare siguranţă. Cele mai dificile probleme diagnostice sunt condiţiile de graniţă (sindrom hidrocefalic compensat, convulsii febrile, sindrom neurastenic şi disfuncţii cerebrale minime).(8)

Prognosticul pe termen lung,

este grefat de instalarea unor sindroame şi sechele ca:

Sindromul de disfuncţie cerebrală

 Este o consecinţă frecventă a EHIP. Disfuncţia cerebrală minimă se observă în patologia uşoară a SNC. Statusul neuronal: semne difuze focale şi locale. Cele mai frecvente sunt pareza uşoară a nervului hipoglos ( mobilitatea limbii este redusă (în special ridicarea şi răsucirea ei), disartria moderată nu este comună. Fonaţia şi vorbirea sunt incomplete. Insuficienţa piramidală se poate manifesta printr-o varietate de semne: sindrom parţial cu distonie musculară, reflexe vii, Babinski prezent peste 1 an, hiperkinezie (lipsa odihnei şi tremorul mâinilor, instabilitate uşoară a mersului). Mişcările fine sunt cele mai afectate.

Modificările psihologice sunt absente, dar întârzierea dezvoltării vorbirii este prezentă: copiii nu pot formula fraze până la 2-3 ani, vocabularul lor este limitat până la 3-4 ani.

Una dintre cele mai frecvente manifestări ale disfuncţiilor minime este tulburarea motorie. Copiii au un grad scăzut de concentrare, mişcările fine sunt sărace, sunt hiperkinetici, îşi ies rapid din fire şi au  explozii de furie. În viitor, aceşti copii dezvoltă uneori episoade psihotice, cu un comportament psihotic. Condiţiile enumerate trebuiesc diferenţiate de insuficienţa intelectuală de diferite origini. Diagnosticul clinic poate fi „sindrom hiperkinetic al copilului” sau „sindrom hipermotor”. Aceşti copii sunt puternic infantili. Infantilismul şi faptul că sunt distraşi (hiperkinetici) le creează probleme la şcoală, dar în cazul unui tratament bine condus, simptomele pot dispărea până la vârsta mersului la şcoală.

De asemenea, aceşti pacienţi uneori au discalculie sau dislalii diverse: nu pot pronunţa corect consoanele „b - p”, „d - t”. Totuşi nu sunt oligofreni şi cu ajutor de specialitate pot studia într-o şcoală normală (obişnuită).(8,10,20,24)

Sindromul cu disfuncţii minime este de obicei consecinţa unui sindrom de întârziere a dezvoltării psihomotorii cu câteva aspecte speciale ale modificărilor psihologice şi motorii care se manifestă sub forma unor „semne neurologice minore” ca: distonie musculară motorie, hiperkinezie tranzitorie şi disfuncţii motorii, dezvoltarea întârziată a mişcărilor oculare motorii, tremor ale degetelor, deficit al dezvoltării în coordonarea limbii, reflexe arhaice persistente şi în special cele orale.

Asistenţa activă din timpul perioadei de reabilitare este cea mai importantă pentru copiii cu disfuncţii cerebrale minime respectiv: terapia prin exerciţii, dezvoltarea îndemânării cu atenţie specială pentru asimetria şi distonia motorie. Logopezii se pot ocupa de copii de la 6 luni până la câţiva ani, ajutându-i să dezvolte o respiraţie corectă, o poziţie corectă a limbii în timpul suptului, al vorbirii, creşterea îndemânării, silabisirii şi frazelor.

Sindromul hidrocefalic compensat

 Se caracterizează prin dimensiuni crescute ale craniului în momentul închiderii fiziologice a suturilor, cu progresia ulterioară a normalizării dimensiunilor craniului. Fontanela mare se închide complet până la 1an şi jumătate. Dezvoltarea  psihomotorie şi  vorbirea este normală. Dacă aceşti pacienţi au febră, suspectăm o infecţie a LCR manifestată prin vomă, cefalee, semne meningeale şi dezvoltă convulsii la  o valoare a temperaturii > 39oC.


Antecedentele de convulsii febrile indică un pericol de recurenţă a convulsiilor. Este necesară monitorizarea EEG constantă pentru cel puţin trei ani, iar profilaxia este necesară când apar afecţiuni somatice,  în cazul vaccinărilor, a intervenţiilor chirurgicale sau în traumatisme acute craniene.

 La majoritatea copiilor (80-95%) convulsiile febrile au un prognostic bun, dispărând după 3 ani. Patogeneza include convulsii uşoare şi anomalii metabolice în perioada acută a bolii la copiii cu istorie de EHIP.(20,24)

Sindromul neurastenic 

Este o consecinţă frecventă a hiperexcitabilităţii şi a sindromului de disfuncţie vegetativă. Se caracterizează printr-o constelaţie de anomalii neurosomatice: rash cutanat al obrajilor la 50-60% din copii, vomismente (accentuate în stări febrile, emoţii negative, alimentaţie forţată), insomnie de adormire, plâns, iritabilitate şi un somn superficial. Uneori copiii au coşmaruri  la vârsta de 1,5-2 ani. Alţii dezvoltă enurezis în timpul somnului nocturn. Alte semne ce pot apare: transpiraţii accentuate, acrocianoză, extremităţi reci, dermografism roşu-pătat difuz. Dezvoltarea precoce a distoniei vaso-vegetative (tipul hipotensiv) este comună împreună cu persistenţa unei temperaturi scăzute şi a fatigabilităţii în timpul perioadei de recuperare post boli infecţioase.(8,24)

Cel mai important aspect  este prevenirea EHIP-ului. Aceasta necesită recunoaşterea factorilor de risc matern, monitorizarea fetală în timpul naşterii şi intervenţia rapidă postnatală. 

Scopul, şi implicit obiectivul primordial al insultei hipoxico - ischemice perinatale, îl constituie tratamentul neuroprotector vizând asfixia severă  la naştere, cu referire expresă la nou-născuţii cu vârstă gestaţională sub 32 de săptămâni ce prezintă risc crescut de  suferinţă cerebrală. 

Prioritatea absolută pentru deceniile viitoare o constituie ameliorarea dezvoltării  neurologice ale nou-născuţilor cu encefalopatie hipoxico - ischemică perinatală care supravieţuiesc, deziderat spre care tinde medicina modernă atât prin perfecţionarea profilaxiei, cât şi prin descoperirea unor noi agenţi terapeutici. 
Sechele:

→ retard psihomotor şi developmental al vorbirii;

→ disfuncţie cerebrală minimă;

     → sindrom hidrocefalic compensat;

     → sindrom neurastenic.

     →modificări organice:

                a)  paralizie cerebrală;     

                b)  hidrocefalie; 

                c)  microcefalie secundară;

                d)  oligofrenie;

    e)  epilepsie.


Encefalopatia Hipoxic – Ischemică Perinatală reprezintă o patologie  ce suscită o mare responsabilitate medicală, angrenând munca în echipă a unei palete largi de specialităţi medicale: obstetrician, neonatolog, pediatru, neuro pediatru infantil, imagist, oftalmolog, medic de laborator, medic de familie, fiziokinetoterapeut, ... şi lista poate continua.  

Tratamentul hipoxiei perinatale este structurat pe următoarele etape:
1. Tratamentul antenatal
 Constă în:

- diagnosticul precoce al afectării intrauterine a fătului,  şi
-  măsuri de reanimare intrauterină.

2. Reanimarea adecvată la naştere
 În scopul:

- diminuării la maxim a consecinţelor hipoxiei antenatale, şi 
- prevenirea pe cât posibil a hipoxiei postnatale. 

3. Măsuri postnatale imediate 

Tratamentul hipoxiei perinatale se adresează consecinţelor multisistemice ale acesteia. 
Tratamentul EHIP cuprinde: 
- menţinerea unei ventilaţii adecvate,
- unei perfuzii adecvate, 
- menţinerea homeostaziei glucozei, 
- controlul convulsiilor, 
- tratamentul edemului cerebral. 

4.Tratamente experimentale
Prevenirea sau diminuarea consecinţelor injuriei de reperfuzie. 

1. Tratament antenatal

Reanimarea intrauterină este reprezentată de o serie de manevre care au ca obiectiv:

· vindecarea cauzelor tratabile de hipoxie fetală, 

· restabilirea unei oxigenări fetale adecvate si 

· corectarea acidozei fetale(1). 

Paşii reanimării intrauterine sunt: 

· creşterea fluxului sanguin placentar, 

· relaxarea musculaturii uterine, 

· creşterea oxigenării fătului, 

· excluderea sau tratarea prolabării de cordon ombilical(2). 

Creşterea fluxului sangvin placentar se poate face pe una din următoarele căi: 

· tratarea agresivă a hipoxiei materne prin administrarea de soluţii coloide, sau 

· cristaloide în bolus i.v. şi
·  terapie vasopresoare.

De asemenea, trebuie:

· oprită o eventuală infuzie de anestezic în spaţiul peridural, 

· îndepărtarea compresiei aortocave prin schimbarea poziţiei gravidei (lateral stânga, apoi lateral dreapta în poziţie genu-pectorală),

· tratamentul vasoconstricţiei arterei uterine induse de hipocapnee datorată hiperventilaţiei materne prin tratamentul durerii si psihoterapie.

Creşterea oxigenării fătului se face:

· prin administrarea de oxigen la mamă, 

· schimbarea poziţiei mamei, 
· amnioinfuzie în cazul compresiei cordonului ombilical sau oligohidramnios. 

Pe măsura ce continuă reanimarea intrauterină, este necesară o reconfirmare a asfixiei fetale printr-un alt test decât cel efectuat iniţial.

De asemenea, echipa obstetrician - neonatolog trebuie să fie pregătită pentru extragerea de urgenţă a fătului (pe cale vaginală sau operaţie cezariană de urgentă).

2. Reanimarea la naştere

Reanimarea la naştere a unui nou-născut prezentând semne de hipoxie – asfixie  se va face ţinând cont de algoritmul de reanimare al Academiei Americane de Pediatrie si al American Heart Association. 

Astfel, se va începe prin executarea paşilor iniţiali ai reanimării: 

· nou-născutul va fi plasat sub o sursă de căldură radiantă, 

· se va realiza ştergerea secreţiilor  si 

· nou-născutul va fi stimulat tactil. 

Se va realiza, de asemenea, poziţionarea capului nou-născutului în poziţie “de adulmecare” (sniffing position).

În cazul în care lichidul amniotic este meconial, iar nou-născutul nu este viguros (nu prezintă efort respirator bun, tonus muscular adecvat si frecvenţa cardiacă peste 100/minut), se realizează iniţial aspirarea lichidului meconial pe lama de laringoscop, după care se trece la executarea paşilor iniţiali.

După prima fază a reanimării, se evaluează:

· frecvenţa respiratorie, 

· coloraţia si 

· respiraţia. 

În cazul în care nou-născutul este apneic sau frecvenţa cardiacă este sub 100 de bătăi pe minut, se administrează ventilaţie pe mască şi balon. 

Se ventilează timp de 30 de secunde, cu o frecventă de 30-40 de respiraţii pe minut, cu o presiune inţială de 30 cm H20 (primele 2-3 respiraţii pentru a asigura umplerea cu aer a plamânilor) si 15-20 cm H2O pentru respiraţiile ulterioare.

Cu privire la gazul utilizat pentru reanimare, s-a demonstrat actualmente că nu există un avantaj al utilizării oxigenului pur în reanimarea neonatală(4). Din contră, timpul până la apariţia respiraţiilor spontane este mai crescut în cazul copiilor cu hipoxie la naştere la care s-a realizat reanimarea cu oxigen(5). 

După 30 de secunde de ventilaţie cu presiune pozitivă pe mască si balon, copilul este reevaluat.

 În cazul în care copilul nu prezintă încă respiraţii normale, dar frecvenţa cardiacă este peste 60 de bătăi pe minut (bpm), se continuă ventilaţia pe mască şi balon cu reevaluarea respiraţiilor la 30 de secunde, pană la apariţia respiraţiilor spontane.

 În cazul în care frecvenţa cardiacă este sub 60 bpm, se începe masajul cardiac extern, asociat cu ventilaţia cu presiune pozitivă, cu o frecvenţă de 120 pe minut (30 de ventilaţii si 90 de compresii cardiace), 1 ventilaţie alternativ cu 3 compresii cardiace. Se reevaluează pacientul la 30 de secunde.

În cazul în care FC >60 bpm, se întrerupe masajul cardiac şi se continuă ventilaţia până la apariţia respiraţiilor spontane. 

Dacă FC <60 bpm, se continuă masajul cardiac şi se administrează adrenalină 0,1 ml din soluţia 1/10 000, intravenos sau intratraheal pe sonda de intubaţie. Intubaţia endotraheală poate fi efectuată în acest moment, pentru a asigura o ventilaţie adecvată. 

De asemenea, în cazul în care se suspicionează un şoc hipovolemic, se va administra ser fiziologic 10 ml/kg i.v. lent în 10 minute.

 În cazul reanimării prelungite sau al unei acidoze metabolice documentate, se va administra bicarbonat de sodiu 1 mEq/kg i.v. lent.

Indicaţiile intubaţiei endotraheale sunt următoarele: 

· ventilaţie ineficientă pe mască şi balon;

· ventilaţie prelungită pe mască şi balon;

· administrare de adrenalină; 

· aspiraţia meconiului;

· hernia diafragmatică.

În cazul în care nici una din aceste măsuri nu au avut ca rezultat reapariţia unei ventilaţii eficiente, se pot lua în consideraţie:

· depresia centrului respirator, 

· malformaţii ale căilor aeriene, 

· existenţa unei hernii diafragmatice, 

· existenţa unui pneumotorax sau 

· prezenţa concomitentă a unei maladii congenitale de cord.

În cazul unei reanimări executate corect, este adecvată oprirea reanimării după 15 minute de asistolă. 

De asemenea, se sugerează că absenţa respiraţiilor spontane timp de 30 de minute reprezintă un semn de prognostic nefavorabil.

3. Măsuri postnatale imediate

După reanimare, tratamentul se va concentra pe:

· menţinerea homeostaziei organismului (menţinerea unei ventilaţii adecvate cu valori normale ale presiunilor arteriale ale oxigenului şi dioxidului de carbon, menţinerea unei perfuzii cerebrale adecvate şi menţinerea normoglicemiei), şi 

· tratamentul convulsiilor. 

Deşi într-o mare parte din cazuri afectarea antenatală este importantă, o mare parte din leziuni apar postnatal şi de aceea menţinerea unei oxigenări, ventilaţii şi a unui metabolism adecvat poate ajuta la limitarea severităţii leziunilor.

3.1. Menţinerea unei oxigenări şi a unei ventilaţii adecvate

Atât hipoxia, cât si hiperoxia pot fi nocive în cazul unui nou-născut cu asfixie la naştere. 

Principalele cauze de hipoxie la nou-născutul la termen cu encefalopatie neonatală de cauză hipoxic-ischemică, în perioada postnatală, sunt reprezentate de:

· hipertensiunea pulmonară persistentă 

· convulsii. 

Hipoxia persistentă poate duce la necroză neuronală şi alterarea autoreglării fluxului cerebral, care poate avea ca rezultat apariţia ischemiei(8)
Hiperoxia trebuie evitată deoarece ea este legată de formarea de radicali liberi şi de injuria de reperfuzie. De aceea, în ventilaţia mecanică a unui nou-născut cu hipoxie la naştere, presiunea parţială a oxigenului trebuie menţinută intre 50 si 70 mmHg.

Este necesară, de asemenea, menţinerea unei valori a PaCO2 de 35-45 mmHg.

 Hipercarbia poate avea ca rezultat abolirea autoreglării fluxului sanguin cerebral în condiţii de acidoză şi apariţia complicaţiilor de tip infarct hemoragic. 

Hipocarbia duce la diminuarea fluxului sanguin cerebral şi la apariţia leziunilor de tip ischemic(8).

La nou-născuţii cu asfixie perinatală severă este necesară:

· monitorizarea continuă atât a oxigenării (prin pulsoximetrie), cât şi a CO2 prin măsurare transcutanată a PaCO2, 

· măsurarea discontinuă prin analiza gazelor sanguine fiind insuficientă din cauza imposibilităţii de a surprinde variaţiile rapide ale acestor parametri şi de a le corecta(8).

3.2. Menţinerea unei perfuzii cerebrale adecvate 

 După prevenirea alterărilor oxigenului şi dioxidului de carbon plasmatice, menţinerea unei perfuzii sistemice şi cerebrale adecvate după un episod hipoxic – ischemic  are o mare importantâţă în tratamentul bolii şi în prevenirea progresiei leziunilor.

Presiunea de perfuzie cerebrală (CPP - Cerebral Perfusion Pressure) este egală cu diferenţa între tensiunea arterială medie (TAM) si presiunea intracraniană (ICP - intracerebral pressure). 

CPP = TAM-ICP(8). 

De aceea, menţinerea unei CPP adecvate presupune atât menţinerea tensiunii arteriale la nivel normal, cât şi menţinerea unei presiuni intracraniene normale prin prevenirea sau tratarea edemului cerebral.

 Trebuie evitate variaţiile tensiunii arteriale, care se traduc imediat prin variaţii ale presiunii de perfuzie cerebrală şi pot avea ca rezultat apariţia de complicaţii. 

Hipotensiunea (care este de cele mai multe ori de cauza cardiacă - ex. cardiomiopatie hipoxică, insuficienţă tricuspidiană sau duct arterial patent) poate produce ischemie. 

Hipertensiunea este, de asemenea, dăunătoare, deoarece poate produce infarct hemoragic la periferia zonei afectate(8). De aceea, tensiunea arteriala trebuie menţinută în limite normale pentru vârstă. 

O altă cauză de anomalii ale fluxului cerebral la nou-născuţii cu hipoxie – asfixie  la naştere, în special la cei cu hipoxie cronică intrauterină, este reprezentată de policitemie(8).

 Când policitemia este simptomatică, se recomandă efectuarea unei exsanguino – transfuzii  izovolumetrice cu ser fiziologic sau albumină(7). 

S-a demonstrat ca nou-născuţii au un prognostic bun dacă CPP este menţinută peste 33 Torr, sechelele neurologice apar la o presiune de 18 Torr, iar decesul la o CPP, de 8 Torr(15).

Prevenirea edemului cerebral se face prin evitarea supraîncărcării cu lichide a nou – născutului  cu asfixie la naştere. 

Se vor administra 60-80 ml/kg/24 de ore. 

Tratamentul edemului cerebral cu manitol este foarte rar recomandat, numai în cazul în care există o evidenţă certă a faptului că afectarea neurologică se datorează creşterii excesive a CPP(8). 
· Manitol 20% 5 ml/Kg.c

· Furosemid 1 mg/Kg.c

· Sulfat de Mg 25% 0,2 ml/Kg.c

· HSH 3 – 10 mg/Kg

· Prednison 1 – 2 mg/Kg.c

Îmbunătăţirea microcirculaţiei, corecţia hipotensiunii şi hipovolemiei se face cu:

· Plasmă concentrată 5 – 10 ml/Kg.c

· Albumină 5 – 10 ml/Kg.c

· Reopolyglucin 7 – 10 ml/Kg.c

· Hemodes 7 – 10 ml/Kg.c (soluţie de complex poliglucidic)

3.3. Menţinerea normoglicemiei

Hipoglicemia si hiperglicemia par a avea efecte nocive asupra metabolismului cerebral(11). 

De aceea, este sugerat că glicemia trebuie să fie menţinută la valori normale (70-100 mg%) în cazul nou – născuţilor  cu hipoxie la naştere(8).

3.4. Tratamentul convulsiilor

Convulsiile reprezintă descărcări electrice excesive, sincrone ale neuronilor de la nivelul sistemului nervos central(12). 

Convulsiile apar în hipoxia – asfixia  perinatală în formele moderate şi uneori în cele severe, apariţia lor precoce sau rezistenţa la tratament fiind factori de prognostic prost(13). 

Convulsiile determină o accelerare marcată a metabolismului cerebral, care poate duce în condiţii de hipoxie la instalarea metabolismului anaerob şi la agravarea leziunilor, hipoxemie şi hipercapnie,  şi creşteri abrupte ale tensiunii arteriale(8).

Drogul de elecţie în tratamentul convulsiilor neonatale de natură hipoxic –ischemică  este fenobarbitalul i.v.

 Doza de încărcare este de 20 mg/kg i.v. 

 În cazul în care se reuşeşte controlul convulsiilor, se administrează o doza de întreţinere de 4-5 mg/kg la 12 ore de la doza de încărcare(8).

 În cazul în care nu se reuşeşte controlul convulsiilor, se poate continua administrarea de fenobarbital până la o doză de încărcare de 40 mg/kg i.v.

În cazul în care convulsiile nu sunt controlate de fenobarbital, se poate apela la 
· midazolam 0,10-0,15 mg/kg/doză, 

· fenitoină 20 mg/Kgc, iv (până la 35 mg/kg) ca doză de încărcare si doza de întreţinere 2 – 5 mg/kgc/zi, în 4 prize (administrarea fenobarbiotalului şi fenitoinei asigură controlul convulsiilor în 70% din cazuri)

· depakine 30 – 50 mg/kg, rectal sau oral 

· diazepam 0,25 – 1mg iv sau rectal 
· lorazepam 0,05mg/Kg, iv 
3.5. Neuroprotecţie

 Cerebrolisyn
Introducerea în fereastra terapeutică a Cerebrolisynului,  o soluţie de aminoacizi şi molecule peptidice mici derivate din creier de porc şi prelucrate enzimatic, reduce amploarea injuriei hipoxic - ischemice.  

Cerebrolisynul  traversează bariera hemato - encefalică şi pătrunde în neuroni crescând astfel abilitatea antioxidantă, stimulează neurotransmisia şi refacerea neuronală post injurie.

Se administrează  2ml în perfuzie endovenoasă cu Glucoză 5% 20ml o dată pe zi timp de 10 – 14 zile.

De asemenea se mai administrează vitaminoterapie:
 - Vitamina E are proprietăţi antioxidante şi poate acţiona prin eliminarea radicalilor liberi, pentru a proteja celulele endoteliale ale matricei germinale de leziunea hipoxică. Dozele recomandate sunt de 20mg/zi, timp de 7 – 14 zile.  
 - Vitamina B6, 
 - Vitamina C

- Cocarboxilază 8 mg/Kg.c (enzimă pt oxigenare)

- Etamsilatul acţionează prin stabilizarea vaselor fragile din matricea germinală. De asemenea s-a demonstrat că inhibă sinteza de prostaglandine şi astfel scade fluxul sanguin cerebral bazal. Doza folosită este de 12,5mg/Kg/im la 6 ore timp de 3 până la 7 zile.
Tanakan

Eficacitatea acestuia a fost dovedită în numeroase studii experimentale. Determină creşterea fluxului sanguin cerebral,  descreşte presiunea intracraniană, influenţează favorabil funcţiile motorii şi acţionează asupra zonelor psihoemoţionale cerebrale, determină diminuarea tulburărilor viscerovegetative şi vasculare. 

Efecte adverse nu au fost observate în timpul administrării. 
Se administrează  < 5 Kg 2x0,2 ml,

                              > 5 kg 2x0,5 ml 

4. Tratamente experimentale.

 Prevenirea sau diminuarea consecinţelor  injuriei de reperfuzie

În cazul copiilor cu hipoxie – asfixie  perinatală, moartea neuronală are loc în principal prin activarea receptorilor pentru glutamat şi se petrece la ore, chiar zile după evenimentul asfixic iniţial. 

Fără a intra în amănunte legate de mecanismele morţii neuronale în hipoxia la naştere, este important de spus că o implicaţie interesantă a acestor constatări este că întreruperea cascadei de evenimente postnatale care duc la necroza sau apoptoza neuronilor în encefalopatia neonatală poate preveni sau chiar ameliora injuria neuronală în boala hipoxic – ischemică  neonatală(8). 

Terapiile studiate până în prezent la nou – născuţi  includ:  

· fenobarbitalul,

· blocanţi ai canalelor de calciu, 

· sulfat de magneziu, 

· inhibitori ai radicalilor liberi de oxigen şi scavergeni,

· allopurinol,

· antagonişti ai aminoacizilor excitotoxici,

· inhibitori ai producerii de oxid nitric (NO),
· hipotermia controlată,

· topiramat, xenon

· transplant de celule stem neurale în ventriculii cerebrali

4.1. Fenobarbital, blocanţi de calciu, sulfat de magneziu

Fenobarbitalul 

Se poate administra imediat după naştere, cu rol de cerebroprotector, în doze mari de 40 mg/kg la nou – născuţii cu asfixie severă, în perfuzie endovenoasă, previne leziunile cerebrale, la fel ca şi convulsiile şi nu influenţează aparatul cardiovascular, respiraţia şi gazele sanguine.

 Administrarea se face între 1 – 6 ore după naştere.

Se asociază cu o scădere a incidenţei convulsiilor şi cu îmbunătăţirea prognosticului pe termen lung.

Blocanţii canalelor de calciu 

Ar fi adecvaţi din punct de vedere fiziopatologic pentru a întrerupe cascada de evenimente ce duc la moarte neuronală, având în centru acumularea citosolică de calciu. 

Studiile în acest domeniu sunt însă insuficiente pentru a permite utilizarea sa de rutină(16).

Experimental s-a dovedit că efectul lor este mai redus în prevenirea leziunilor cerebrale hipoxic – ischemice decât al antagoniştilor receptorilor glutamat. 

În cazul nou – născutului uman cu hipoxie, administrarea blocanţilor canalelor de calciu s-a dovedit că produce efecte adverse cardiovasculare (hipotensiune, tahicardie). 

La nou – născutul uman s-a administrat nicardipin, iar la animalul adult flunarizin şi nimodipin. 

Studiile cu privire la rolul sulfatului de magneziu 

în prevenirea sau ameliorarea consecinţelor hipoxiei – ischemiei au dus la rezultate contradictorii(8). 

Efecte secundare importante (apnee, depresie respiratorie, bradicardie, hipotonie) fac puţin atrăgătoare utilizarea lui în hipoxia – ischemia  la naştere.

4.2.  Inhibitori ai radicalilor liberi de oxigen şi scavengeri

Scopul administrării lor, este inhibarea formării radicalilor liberi sau degradarea lor o dată formaţi în timpul şi după agresiunea hipoxic – ischemică.

Producţia de prostaglandine şi xantină este însoţită de apariţia radicalilor liberi ai oxigenului. Inhibarea reacţiilor care conduc la formarea prostaglandinelor şi xantinei frânează generarea de radicali liberi. 

Allopurinolul şi oxipurinolul care inhibă xantin oxidaza şi neutralizează radicalii liberi s-a dovedit că protejează şobolanul imatur de leziuni cerebrale prin hipoxie – ischemie, dacă se administrează precoce în faza de refacere după resuscitare.

Indometacinul previne leziunile cerebrale prin inhibarea fosfolipazei şi cicloxigenazei. 

Compuşi din clasa „21 – amino -steroizi” previn peroxidarea fero – dependentă a lipidelor prin neutralizarea radicalilor de peroxil. Aceştia acţionează în interiorul vaselor, reducând leziunile cerebrale care survin în faza de reoxigenare la animalele imature şi adulte. Eliminarea Fe liber cu deferoxamin reduce leziunile hipoxic – ischemice la şobolanul imatur dacă se administrează imediat după resuscitare. Utilizarea acestui antioxidant este limitată de timpul scurt de înjumătăţire şi efectele adverse asupra funcţiei cardiace. Efectele nocive pot fi reduse dacă se administrează deferoximinul în complex cu hidroxietilul sau dextranul. Inhibarea activităţii nitric oxid sintazei neuronale (n NOS) reduce leziunile cerebrale postasfixice – ischemice la şobolanul adult şi imatur în schimb la fătul de oaie le accentuează. 

4.3. Allopurinolul

S-a sugerat folosirea allopurinolului  

pentru prevenirea consecinţelor asfixiei la naştere, datorită rolului jucat de radicalii liberi în injuria neuronala. 

Un studiu publicat în 2005, în care s-a administrat allopurinol în doza de 20 mg/kg i.v. la 4 ore după naştere şi o a doua doză la 12 ore de la prima administrare, arată că, deşi în perioada neonatală nu există diferenţe în ceea ce priveşte aspectele EEG sau imagistice, pe termen lung, prognosticul este mai bun în cazul pacienţilor trataţi cu allopurinol(17).

4.4. Antagonişti ai aminoacizilor excitotoxici
În scopul prevenirii leziunilor cerebrale după hipoxie – ischemie, au fost studiaţi antagoniştii receptorilor celulari glutaminergici de suprafaţă.

Moartea culturilor de neuroni prelevate din hipocamp şi expuse anoxiei,  poate fi prevenită prin prezenţa Mg (Mg++) care blochează receptorii glutamatului în interiorul canalelor de calciu (Ca++) prin antagoniştii specifici glutaminergici. 

Dintre antagoniştii receptorilor NMDA şi AMPA/QA sau a canalelor de ioni controlate de aceştia au fost cercetaţi:

· penciclidina

· dextrometorfanul

· ketamina

· MK – 801

· NBQX.

Cel mai puternic efect antilezional îl au MK – 801 (în prevenirea necrozei tisulare) şi NBQX, care sunt antagonişti ai receptorilor NMDA şi AMPA. Aceşti compuşi reduc severitatea leziunilor la animalul adult chiar dacă se administrează până la 24 ore de la insultul hipoxic – ischemic, în timp ce la animalul imatur numai dacă se administrează în timpul insultului sau până la 1 oră de la insult. 
4.5. Inhibitori ai producerii de Oxid Nitric (NO) 
Studiile experimentale recente, sugerează că radicalii liberi de oxid nitric (NO), sunt implicaţi în cascada evenimentelor metabolice care contribuie la apariţia leziunilor hipoxic – ischemice cerebrale neonatale.  NO  este produs în neuronii selectivi de la nivelul creierului,  şi căile de producere implicate ajută la conversia directă prin cataliză a L- argininei în citrulină şi sinteză de enzime NO citosolică.   Producerea NO este legătura între activarea receptorilor de glutamat de la suprafaţă celulară, în special receptorii NMDA, activarea cărora conduce la influx de Ca++  neuronal şi legarea lui de calmodulină.  

În concentraţie crescută, NO poate funcţiona ca agent neurotoxic şi poate constitui o cale finală pentru neurotoxicitatea aminoacizilor la nivel cerebral precum a fost sugerat şi pentru Ca++. Experimentele pe animalele adulte sugerează că moartea neuronală mediată de NO după ischemia cerebrală, şi severitatea injuriei neuronale, poate fi redusă prin administrarea profilactică a inhibitorilor activităţii NO sintetază. 

4.6. Hipotermia controlată

S-a arătat că hipotermia asigură neuroprotecţie adulţilor în cazul chirurgiei cardiace. 

Două tipuri de studii au fost efectuate la nou-născuţi: 

· studii de hipotermie cerebrală (head cooling)(18) şi 

· studii de hipotermie controlată a întregului corp (total body cooling)(19).

Mecanismul  prin care hipotermia are efect neuroprotectiv, nu este complet înţeles. 
Posibile explicaţii includ următoarele:

· reduce rata metabolismului şi energia utilizată

· descreşte eliberarea neurotransmiţătorilor excitatori

· reducerea alterării fluxului de ioni

· reduce apoptoza datorată EHIP-ului

· reduce permeabilitatea vasculară, edemul şi alterarea funcţiilor bariei hemato - encefalice

Hipotermia trebuie iniţiată precoce, dacă se poate chiar la o oră de la injurie, totuşi rezultate favorabile sunt posibile dacă hipotermia începe până la 6 ore de la injurie.

Criterii de includere:

· cel puţin 36 săptămâni de gestaţie 

· analiza gazelor sanguine  (din cordon ombilical , postnatal) în primele  60 de minute, să aibă un pH (7.0 

·  analiza gazelor sanguine  (din cordon ombilical , postnatal) în primele  60 de minute, să aibă un deficit de baze ( 16 mEq/L 

· toţi nou – născuţii trebuie să prezinte convulsii sau semne de encefalopatie moderată sau severă înainte de a intra în lotul de studiu

În studiul de Hipotermie cerebrală 

efectuat de Gunn şi colaboratori(18), răcirea craniului s-a făcut cu o cască specială, pe o durată de 48-72 de ore, terapia fiind începuta la 4 ore de la naştere. (Reţeaua de răcire cuprinde tuburi din plastic pentru a scădea temperatura cerebrală, dar să poată opri efectele adverse ale hipoxemiei la naştere).

Iniţial, răcirea s-a făcut la o temperatură rectală de 36-36,5o C, apoi la o temperatură de 35,5-35,9o C. 

 Autorii nu au observat efecte adverse ale hipotermiei cerebrale. Numărul de cazuri incluse în studiu este însă mic, ceea ce face dificilă aprecierea rezultatelor pozitive (număr mai mic de copii cu anomalii ale CT sau EEG, rata de deces scăzută şi o mai bună dezvoltare neurologică). 

Sunt necesare studii în continuare în acest sens.

Cu privire la Hipotermia controlată a întregului corp, 

reţeaua de neonatologie a National Institute of Health a publicat in 2005 rezultatele unui studiu(19). 

Studiul a cuprins 208 pacienţi (102 au fost trataţi cu hipotermie si 106 au constituit lotul martor). Au fost cuprinşi în studiu copii cu hipoxie severă la naştere. 

Hipotermia s-a administrat timp de 72 de ore, corpul fiind răcit la 33,5o C temperatură esofagiană. 

Prognosticul la 18 luni a fost următorul: 

· 24%  deces în grupul cu hipotermie, 

· 36%  risc de deces în grupul-martor; 

· risc de deces + disabilitate severă 

· 45%, la grupul cu hipotermie, 

· 64% - în grupul-martor.

Autorii concluzionează că hipotermia controlată este o modalitate de tratament eficientă şi sigură la nou - născuţii  cu hipoxie moderată si severă la naştere. 

Problemele acestui tip de intervenţie sunt reprezentate de: 

· dispozitivul complicat de răcire, care nu este disponibil în totalitatea secţiilor de terapie, 

· dificultatea de a alege candidaţii pentru terapie datorită absenţei unor criterii clare de identificare în primele ore după naştere, 

· riscul mare de efecte secundare şi de deces. 

Toate acestea fac ca hipotermia controlată să necesite în continuare studii multicentrice înainte de a fi aplicată in practică.

 Topiramat

Topiramatul extinde fereastra terapeutică şi mediază eficacitatea hipotermiei în neuroprotecţie post EHIP. S-a efectuat studiu la şobolani, inducându-se în ziua a 7-a postnatal insultă hipoxică ligaturând  artera carotidă dreaptă şi expunând 1,5 ore la 8% oxigen. 

După 15 minute li s-a injectat Topiramate 30mg/Kg.

Hipotermia a fost iniţiată după 3 ore de la injectarea topiramatului. Rezultatele senzoriale şi motorii au fost evaluate. Combinarea acestora au arătat o îmbunătăţire a performanţelor senzorio – motorii. 

  Xenonul

Combinaţia Xenonului şi a Hipotermiei oferă neuroprotecţie în asfixia neonatală. Xenonul este un antagonist al N – metil – D – aspartat, subtip al receptorului aminoacidului excitator Glutamat. Experimentele efectuate pe culturi de neuroni deprivate de oxigen şi glucoză, dar care au fost protejate prin combinarea hipotermiei cu xenon, având acţiune antiapoptotică administrate la 4 ore după insulta hipoxic – ischemică a îmbunătăţit semnificativ evoluţia clinică în următoarele 30 de zile post injurie. 

4.7. Transplant de celule stem neurale în ventriculii cerebrali

S-a efectuat la un sugar de 2luni şi jumătate, ce a prezentat sechele severe datorate EHIP-ului, întârzieri în dezvoltarea psihomotorie. MRI a arătat cerebromalacie şi atrofie cerebrală. S-au prelevat celule din lobul frontal de la un fetus de 11 săptămâni, ce au fost cultivate pe diferite mediii pentru amplificarea funcţiilor timp de 15 zile. Ulterior aceste celule stem neurale au fost injectate în ventriculii cerebrali ai sugarului.

După 28 de zile de la transplant s-au observat îmbunătăţiri atât din punct de vedere al dezvoltării motorii (înainte avea miotonie generaliză) cât şi psihice  devenind asemănătoare copiilor de aceeaşi vârstă. 

Tomografia cu emisie de pozitroni a arătat o creştere semnificativă a radioactivităţii atât în lobul temporal cât şi în cel occipital ceea ce sugerează că metabolismul celular a crescut semnificativ. 

5. Concluzii

Terapia manifestărilor neurologice ale encefalopatiei neonatale are ca principii de bază o reanimare promptă, cât mai aproape de momentul episodului hipoxic ischemic (antenatal sau postnatal imediat). 

După restabilirea funcţiilor vitale, terapia are ca obiectiv de bază menţinerea echilibrului organismului din punct de vedere:

· respirator, 

· circulator, si 

· metabolic. 

Convulsiile sunt tratate în momentul apariţiei lor, cu doze maxim posibile de anticonvulsivant. 

Cea mai importantă măsură în ceea ce priveşte encefalopatia neonatală este însă reprezentată de prevenirea hipoxiei - ischemiei antenatale printr-o bună monitorizare a travaliului şi naşterii, şi intervenţia promptă ori de câte ori este necesar.

